Dwom 6 ne Mpaebɔ
cl ti 17 ¶1-8 (Simma 30)
Bible akenkan: Yosua 1-5 (Simma 10)
No. 1: Yosua 1:1-18 (Simma 4 anaa nea ɛnnu saa)
No. 2: Nokware Kristofo Ka Onyankopɔn Ahenni no Ho Asɛm—fg adesua 10 asɛmmisa 3 ¶3 (Simma 5)
No. 3: Treneefo Benya Asase no Adi—ol adesua 9 ¶9-11 (Simma 5)
Bosome yi Asɛmti: Fa “nneɛma pa” a yɛanya no bi ma.—Mat. 12:35a.
10 min: “‘Nneɛma Pa’ a Yɛbɛnya Bosome Yi.” Ɔkasa. Twe adwene si bosome yi asɛmti no so. (Mat. 12:35a) Onii a ɔde nokorɛ no kyerɛkyerɛɛ yɛn no ma yɛnyaa nnepa fii Bible no mu. (Hwɛ April 1, 2002 Ɔwɛn-Aban, kr. 16, nky. 5-7.) Ɛno nti, ɛsɛ sɛ yɛn nso yɛne afoforɔ kyɛ “nneɛma pa” a yɛn nsa aka no. (Gal. 6:6) Yɛbɛsusu “nneɛma pa” pii ho wɔ Ɔsom Nhyiam ase bosome yi, enti ka ho asɛm fa kanyan anuanom. Yɛbɛhu sɛnea ɛsɛ sɛ yɛma yɛn nkyerɛkyerɛ tu mpɔn, ne ɔkwan a yɛbɛfa so asua nnwom foforɔ.
20 min: “Nea Ɛbɛma Yɛatu Mpɔn wɔ Asɛnka Mu—Fa Bible Kyerɛkyerɛ Nwoma no Kyerɛ Nkurɔfoɔ Sɛnea Yɛyɛ Bible Adesua.” Ɔkasa ne nkɔmmɔbɔ. Ma ɔdawurubɔfoɔ anaa ɔkwampaefoɔ a ne ho akokwa nkyerɛ ofiewura bi sɛnea yɛyɛ Bible adesua. Ɔmfa Bible Kyerɛkyerɛ nwoma no nni dwuma.
Dwom 96 ne Mpaebɔ
Nea Enti a Ɛho Hia: Sɛ yɛka sɛ yɛne nkurɔfoɔ sua Bible a wɔntua hwee a, ɛyɛ a nnipa pii nte aseɛ. Ebia ɛbɛyɛ wɔn sɛ ɛsɛ sɛ wɔdɔm adesua kuo bi, anaa wɔfa krataatwerɛ so sua adeɛ. Enti sɛ́ anka wobɛka akyerɛ obi sɛ wopɛ sɛ wo ne no sua Bible no, adɛn nti na wonkyerɛ no sɛnea yɛyɛ no mmom? Wobɛtumi agyina obi pon ano de simma kakraa bi akyerɛ no sɛnea yɛyɛ Bible adesua ma no ahu sɛ ɛnyɛ den koraa, na ɔbɛtumi asua nneɛma pii ma n’ani agye.
Bɔ mpaeɛ ma Yehowa mmoa wo na fi Bible adesua foforɔ ase.—Filip. 2:13.
Wokɔ asɛnka a, bɔ mmɔden fa Bible Kyerɛkyerɛ nwoma no kyerɛ obi sɛnea yɛyɛ Bible adesua. Wopɛ nso a, yi video a wɔato din Yɛne Obi Sua Bible a, Yɛyɛ no Sɛn? Anyɛ yie koraa no sɔ wei hwɛ pɛnkoro wɔ asɛnka mu.
Dwom 1 ne Mpaebɔ
cl ti 17 ¶9-16 (Simma 30)
Bible akenkan: Yosua 6-8 (Simma 10)
No. 1: Yosua 8:18-29 (Simma 4 anaa nea ɛnnu saa)
No. 2: Nokware Kristofo Nyɛ Wiase Yi Fã na Wɔdodɔ Wɔn Ho—fg adesua 10 asɛmmisa 3 ¶4-5 (Simma 5)
No. 3: Dɛn na Bible no Ka Fa Daakye Ho?—ol adesua 9 ¶12 (Simma 5)
Bosome yi Asɛmti: Fa “nneɛma pa” a yɛanya no bi ma.—Mat. 12:35a.
15 min: “Sɛnea Yɛbɛyɛ Bible Adesua a Ɛtu Mpɔn.” Nsɛmmisa ne mmuaeɛ. Mosusu nkyekyɛm 3 ho wie a, ma wɔnyɛ ɔyɛkyerɛ mmienu. Ɔdawurubɔfoɔ ne ne Bible suani susu Bible Kyerɛkyerɛ nwoma no ti 15, nkyekyɛm 8 ho. Ɔyɛkyerɛ a ɛdi kan mu no, ɔdawurubɔfoɔ no kasa pii. Nanso nea ɛto so mmienu no mu deɛ, ɔbisa nsɛm de hu nea ɛwɔ osuani no adwene mu.
15 min: Biribi a Ɛbɛboa ma Yɛasiesie Yɛn Ho Ama Bible Adesua. Ɔkasa ne nkɔmmɔbɔ. Ma atiefoɔ nhu sɛ wɔkɔ jw.org a, wɔbɛhu asɛm bi a wɔato din “Dɛn na Bible Kyerɛkyerɛ?” (Hwɛ BIBLE NKYERƐKYERƐ > MMABUN.) Monsusu ho nhwɛ ɔkwan a saa ɔfã no bɛtumi aboa ma yɛne mpanin ne mmɔfra nyinaa asua Bible ma aka wɔn akoma. Ɔkwan bɛn so na nsɛmmisa a ɛwɔ hɔ no bɛtumi aboa ma yɛahu nea ɛwɔ yɛn suani akoma mu? Ma obi nyɛ ɔyɛkyerɛ: Ɔdawurubɔfoɔ bi resiesie ne ho akɔyɛ Bible adesua. Ɔresusu ho ahwɛ kwan a ɔbɛfa so de nsɛmmisa a ɛwɔ hɔ no bi aboa ne Bible suani no. Nsɛmmisa yi bɛboa no ma wahu nsɛm a ɔbɛbisa osuani no. Sɛ worebɛwie a, hyɛ anuanom nkuran ma wɔmfa nneɛma pa a yɛwɔ no nyɛ adwuma na yɛn nkyerɛkyerɛ atu mpɔn na aka yɛn asuafoɔ akoma.—Mmeb. 20:5.
Dwom 99 ne Mpaebɔ
1. Asɛyɛdeɛ bɛn na adawurubɔfoɔ wɔ?
1 Obiara ntumi mmɛsom Onyankopɔn gye sɛ ɔno ankasa “twe no.” (Yoh. 6:44) Nanso ɛsɛ sɛ ɔdawurubɔfoɔ biara yɛ ne fam deɛ. Ɔkwan bɛn so? Ɛne sɛ ɔbɛboa nea ɔne no sua Bible no ma wabɛn ne soro Agya no. (Yak. 4:8) Sɛ ɔbɛtumi ayɛ saa a, gye sɛ ɔgye berɛ siesie ne ho. Sɛ yɛma adesua no yɛ akenkan ne nsɛmmisa nko ara a, yɛn Bible asuafoɔ rente adesua no ase yie na kampɛsɛ wɔanya nkɔsoɔ.
2. Sɛ yɛma yɛn nkyerɛkyerɛ tɔ asom a, dɛn na ɛbɛfi mu aba?
2 Sɛ yɛbɛtumi ne nkurɔfoɔ asua adeɛ ma aka wɔn akoma a, ɛsɛ sɛ yɛboa wɔn ma (1) wɔte Bible nkyerɛkyerɛ ase yie, (2) wɔgye nea Bible ka no tom, na (3) wɔde nea wɔresua fi Bible mu no bɔ wɔn bra. (Yoh. 3:16; 17:3; Yak. 2:26) Obi mfiti prɛko pɛ nyɛ wei nyinaa; ebia ɛbɛgye asram kakra. Nanso anammɔn biara a osuani no bɛtu no, ɛbɛka no abɛn Yehowa na aboa no ma wahyira ne ho so ama no.
3. Adɛn nti na ɛhia sɛ yɛbisa yɛn asuafoɔ nsɛm de hu nea ɛwɔ wɔn adwenem?
3 Dɛn na Ɛwɔ Bible Suani no Adwenem?: Yɛbɛyɛ dɛn ahu sɛ osuani no te nea ɔresua no ase na ɔgye tom? Ɛsɛ sɛ yɛhyɛ no nkuran ma ɔkyerɛ n’adwene; ɛnsɛ sɛ yɛworo nsɛm gu ne so. (Yak. 1:19) Bisa wo ho sɛ: Ɔte nea Bible reka no ase yie? Ɔno ankasa bɛtumi akyerɛkyerɛ nea moresua no mu? Nea ɔresua no, ɛka no sɛn? Ɔgye nea Bible rekyerɛkyerɛ no di, na ɔhwɛ a nteaseɛ wom? (1 Tes. 2:13) Ɔgye tom sɛ nea ɔresua no, ɛsɛ sɛ ɔde bɔ ne bra? (Kol. 3:10) Sɛ yɛbɛhu wei nyinaa a, gye sɛ yɛfa kwan bi so bisa nsɛm de hu n’adwene na yɛyɛ aso tie no yie.—Mat. 16:13-16.
4. Sɛ ɛyɛ den ma wo suani sɛ ɔbɛte Bible nkyerɛkyerɛ bi ase anaa ɔde bɛbɔ ne bra a, dɛn na wobɛyɛ?
4 Nneɛma bi wɔ hɔ a, yɛasua anaa wɔde atete yɛn ma agye ntini wɔ yɛn mu, enti ɛnyɛ mmerɛ sɛ yɛbɛgyaa mu prɛko pɛ; ɛbɛgye berɛ kakra. (2 Kor. 10:5) Ɛnneɛ, sɛ yɛn suani no nnye nea ɔresua no ntom anaa ɔmfa mmɔ ne bra a, dɛn na yɛbɛyɛ? Ɛsɛ sɛ yɛnya aboterɛ ma Onyankopɔn Asɛm wurawura n’akomam na honhom kronkron yɛ ne mu adwuma. (1 Kor. 3:6, 7; Heb. 4:12) Sɛ ɛyɛ den ma wo suani sɛ ɔbɛte Bible nkyerɛkyerɛ bi ase anaa ɔde bɛbɔ ne bra a, nhyɛ no. Mmom, monkɔ asɛm foforɔ so. Sɛ yɛnya aboterɛ kyerɛkyerɛ Bible asuafoɔ nkakrankakra a, ɛbɛdu baabi no ebia wɔn ara bɛyɛ nsakraeɛ.
Dwom 15 ne Mpaebɔ
cl ti 17 ¶17-23, adaka a ɛwɔ kr. 177 (Simma 30)
Bible akenkan: Yosua 9-11 (Simma 10)
No. 1: Yosua 9:16-27 (Simma 4 anaa nea ɛnnu saa)
No. 2: So Wubetumi Akyerɛ Ɔsom a Ɛyɛ Nokware?—fg adesua 10 asɛmmisa 4 (Simma 5)
No. 3: Wobɛyɛ Dɛn Anantew Daa Nkwa Kwan no So?—ol adesua 9 ¶13-14 (Simma 5)
Bosome yi Asɛmti: Fa “nneɛma pa” a yɛanya no bi ma.—Mat. 12:35a.
5 min: Asafo mu ahiadeɛ.
25 min: “Afe 2015 Teokrase Ɔsom Sukuu no Bɛma Yɛn Nkyerɛkyerɛ Atu Mpɔn.” Ɔkasa ne nkɔmmɔbɔ. Teokrase Ɔsom Sukuu sohwɛfoɔ bɛdi ho dwuma. Sukuu sohwɛfoɔ no bɛtumi ama wɔakan nkyekyɛm bi na ɔne atiefoɔ asusu ho. Kae atiefoɔ sɛ wɔayɛ nsakrae wɔ Dwumadie 1, Bible Akenkan Mu Nsɛntitire, ne afotuo a sukuu sohwɛfoɔ de bɛma no mu. Ma wɔnkenkan nkyekyɛm 7 na monsusu ho. Mowie a, ma asafo mu panin bi ne ne yere ne ne ba nyɛ ɔyɛkyerɛ. Wɔde Ɛdeɛn na Ɛwɔ Onyankopɔn Asɛm Mu? nwomawa no kratafa 14 bɛkyerɛ sɛnea wɔyɛ abusua adesua. Hyɛ anuanom nyinaa nkuran ma wɔmfa wɔn ho nhyɛ sukuu yi mu na aboa ma wɔanya ntetee a ɛfata. Afei kae wɔn ma wɔmfa Nya Teokrase Ɔsom Sukuu Adesua So Mfaso nwoma no nyɛ adwuma.
Dwom 117 ne Mpaebɔ
1 Ɔdwontofoɔ Dawid twerɛɛ sɛ: “Ma m’anom nsɛm ne m’akomam nsusuiɛ nyɛ wo fɛ, O Yehowa, me Botan ne me Gyefoɔ.” (Dw. 19:14) Yɛn nso yɛpɛ sɛ yɛn anom asɛm yɛ Yehowa fɛ. Enti hokwan biara a yɛbɛnya aka nokorɛ no wɔ asafo no mu ne asɛnka mu no yɛ biribi a yɛmpɛ sɛ yɛtoto no ase koraa. Teokrase Ɔsom Sukuu no yɛ ɔkwan baako a Yehowa fa so tete yɛn ma asɛnka adwuma no. Yɛyɛ sukuu yi nnawɔtwe biara wɔ asafo bɛboro 111,000 mu wɔ wiase afanan nyinaa. Saa ntetee yi aboa anuanom mmarima ne mmaa, mpanin ne mmɔfra, ma wɔtumi kyerɛkyerɛ yie, na wɔfa akwannuasa nyinaa so ka asɛm no akokoɔduro so ma ɛtɔ asom.—Aso. 19:8; Kol. 4:6.
2 Afe 2015 sukuu dwumadie no mu nsɛm bi fi Me Nhoma a Ɛka Bible Mu Nsɛm, Ɛdeɛn na Ɛwɔ Onyankopɔn Asɛm Mu? ne Asɛmpa a Efi Onyankopɔn Hɔ! nwomawa no mu. Afei wɔate berɛ a yɛde bɛyɛ Bible akenkan mu nsɛntitire ne Dwumadie 1 no so. Yɛrebɛkyerɛkyerɛ nsakraeɛ ahodoɔ yi ne sɛnea yɛbɛyɛ sukuu no mu.
3 Bible Akenkan Mu Nsɛntitire: Onuabarima a ɔbɛyɛ dwumadie yi de simma 2 na ɛbɛyɛ. Ɔbɛhwɛ nnawɔtwe Bible akenkan no mu ayi asɛm baako bi a ɛbɛboa asafo no. Sɛ ɔsiesie ne ho yie a, ɔbɛtumi de simma mmienu no aka biribi a anuanom bɛnya so mfasoɔ. Ɔwie a, ɔde simma 6 bɛma asafo no na obiara de anibuo 30 anaa nea ɛnnu saa aka nea wasua afi nnawɔtwe no Bible akenkan mu. Ɛgye ahosiesie ne ahosodie na yɛatumi de anibuo 30 aka biribi a ɛtɔ asom, nanso ɛyɛ ntetee pa ma yɛn nyinaa. Ɛma afoforɔ nso nya kwan ka nea wɔasua afi nhwehwɛmu a wɔayɛ mu.
4 Dwumadie 1: Wɔate berɛ a yɛde yɛ Bible akenkan no so aba simma 3 anaa nea ɛnnu saa, na akenkan no rennɔɔso. Wɔma wo Bible akenkan a, gye berɛ kenkan fa so mpɛn pii. Woresiesie wo ho a, kenkan no den na hwɛ sɛ wobɛbobɔ nsɛmfua no yie ma emu ada hɔ, na akɔ yɔɔ na nteaseɛ aba mu. Ɛyɛ Yehowa asomfoɔ nyinaa asɛdeɛ sɛ wɔsua akenkan yie, efisɛ akenkan di akoten paa wɔ yɛn som mu. Yɛn mmɔfra pii tumi kenkan adeɛ ma emu da hɔ. Yɛhu saa a, yɛn ani gye paa. Awofoɔ, yɛkamfo mo sɛ moboa mo mma ma wɔtumi kenkan adeɛ ma ɛtɔ asom saa!
5 Dwumadie a Ɛtɔ so 2: Anuanom mmaa de simma 5 bɛyɛ saa dwumadie yi. Ɛsɛ sɛ wɔnwene wɔn asɛm no fa asɛmti a wɔde ama wɔn no ho. Sɛ dwumadie no fi Ɛdeɛn na Ɛwɔ Onyankopɔn Asɛm Mu? anaa Asɛmpa a Efi Onyankopɔn Hɔ! nwomawa no mu a, ɛsɛ sɛ wɔyɛ no te sɛ nea wɔwɔ asɛnka mu ma ɛne tebea a ɛwɔ mo asasesin mu no hyia. Sɛ ɛwɔ Me Nhoma a Ɛka Bible Mu Nsɛm mu a, osuani no bɛsua asɛm no na wahwɛ twerɛsɛm a ɔde bɛdi dwuma, na wakyerɛ asuadeɛ a ɛwɔ asɛm no mu. Sɛ ɔwɔ twerɛsɛm foforɔ a ɛfa asɛm no ho a, ɔbɛtumi de aka ho. Sukuu sohwɛfoɔ no bɛma no ɔboafoɔ baako.
6 Dwumadie a Ɛtɔ so 3: Wɔde dwumadie yi bɛma onuabarima anaa onuawa ma ɔde simma 5 ayɛ. Sɛ onuawa na ɔbɛdi ɔfã yi ho dwuma a, ɔbɛyɛ no te sɛ Dwumadie a Ɛtɔ so 2 no. Sɛ onuabarima na ɔbɛyɛ, na dwumadie no wɔ Me Nhoma a Ɛka Bible Mu Nsɛm no mu a, ɛsɛ sɛ ɔma no sɛ ɔkasa ma ɛfa atiefoɔ ho. Osuani no bɛnwene n’asɛm no afa asɛmti a wɔde ama no no ho, na ɔbɛpaw twerɛsɛm a ɔbɛkenkan na wakyerɛ asuadeɛ a ɛwɔ ne dwumadie no mu.
7 Ɔkwan Foforɔ a Anuanom Mmarima Bɛfa so Ayɛ Dwumadie a Ɛtɔ so 3: Sɛ dwumadie no wɔ Ɛdeɛn na Ɛwɔ Onyankopɔn Asɛm Mu? anaa Asɛmpa a Efi Onyankopɔn Hɔ! nwomawa no mu, na onuabarima na ɔbɛdi ho dwuma a, ɛsɛ sɛ ɔyɛ no te sɛ obi a ɔreyɛ abusua som anaa ɔrekyerɛkyerɛ wɔ asɛnka mu. Sukuu sohwɛfoɔ no bɛma osuani no ɔboafoɔ, na wakyerɛ no sɛnea ɔbɛyɛ dwumadie no. Onuabarima no ne ne busuani anaa onuabarima foforɔ na ɛbɛyɛ. Sɛ osuani no wɔ twerɛsɛm foforɔ a ɛfa asɛmti no ho a ɔpɛ sɛ ɔde ka ho a, ɔbɛtumi ayɛ saa. Ɛwom ara a, wɔde ɔfã yi bɛma asafo mu panin ma wayɛ. Ɛba saa a, ɔpanin no ara bɛtumi akyerɛ sɛnea ɔbɛyɛ dwumadie no ne nea ɔne no bɛyɛ. Sɛ anuanom hu sɛ asafo mu panin ne ne busuani anaa onuabarima foforɔ reyɛ dwumadie no a, wɔbɛtumi asua nneɛma pii afi ahokokwa a ɔde kyerɛkyerɛ no mu.
Wɔde afotuo ma wo a, gye tom, fa yɛ adwuma, na nya nkɔsoɔ
8 Afotuo: Osuani biara wie ne dwumadie a, sukuu sohwɛfoɔ no bɛkamfo no na wahwɛ Nya Teokrase Ɔsom Sukuu Adesua So Mfaso nwoma no mu de nyansahyɛ bi a ɛfata ama no. Ɔde simma 2 na ɛbɛyɛ wei. Sɛ sukuu sohwɛfoɔ no reto nsa afrɛ osuani no a, ɔrenka ɔkasa sũ a ɔbɛdi ho dwuma. Nanso sɛ ɔyɛ dwumadie no wie a, sukuu sohwɛfoɔ no bɛkamfo no na wakyerɛ ɔkasa sũ a ɔdii ho dwuma no. Afei sukuu sohwɛfoɔ no bɛkyerɛ nea enti a osuani no yɛɛ dwumadie no yie. Sɛ ɛho bɛhia sɛ osuani no di ɔkasa sũ no ho dwuma bio a, ɔbɛto ne bo ase akyerɛ nea enti a ɛbɛyɛ papa sɛ ɔma n’ani kũ saa ɔkasa su no ho.
9 Ɔkasa sũ a osuani biara bɛdi ho dwuma no ho nsɛm wɔ Ɔsom Sukuu nwoma no kratafa 79 kɔsi 81. Sɛ mopɔn adesua a, sukuu sohwɛfoɔ no bɛtwerɛ biribiara a ɛsɛ sɛ ɔtwerɛ ahyɛ osuani no nwoma no mu na wabisa no sɛ ɔtumi yɛɛ ɛho dwumadie (exercise) no anaa. Saa berɛ no, sukuu sohwɛfoɔ no bɛtumi akamfo osuani no, na sɛ afotuo ne nyansahyɛ foforɔ bi wɔ hɔ a ɔpɛ sɛ ɔde ma no a, wayɛ saa. Sɛ wantumi anyɛ no da no ara a, ɔbɛtumi ayɛ no berɛ foforɔ. Ɛsɛ sɛ yɛbu mmoa a ɛte saa sɛ biribi a ɛbɛboa osuani no ma wanya nkɔsoɔ wɔ Onyankopɔn som mu.—1 Tim. 4:15.
10 Sɛ sukuuni bi di boro ne berɛ so a, ɛsɛ sɛ sukuu sohwɛfoɔ no anaa ne boafoɔ yɛ biribi ma no hu. Ɔbɛtumi abɔ dɔn anaa ɔde ne nsa bɛbɔ biribi so de akyerɛ sɛ ne berɛ aso. Ɛba saa a, ɛsɛ sɛ osuani no bɔ n’asɛm no mua na ɔfi asɛnka adwa no so.—Hwɛ Ɔsom Sukuu nwoma no kr. 282, nky. 4.
11 Sɛ biribiara nsi wo kwan a, ɛnneɛ yɛhyɛ wo nkuran sɛ twerɛ wo din wɔ Teokrase Ɔsom Sukuu no mu. (Hwɛ Ɔsom Sukuu nwoma no kr. 282, nky. 6.) Ntetee a yɛnya wɔ sukuu no mu no boa ma yɛde akokoɔduro ka Ahennie no ho asɛmpa, na yɛde nidie ne obuo ma wɔn a yɛkyerɛkyerɛ wɔn no. Sɛ Yehowa hwɛ sɛ teokrase sukuu no atete nkurɔfoɔ ma wɔreyi ne din ayɛ a, na n’ani agye!—Dw. 148:12, 13; Yes. 50:4.
Dwom 37 ne Mpaebɔ
cl ti 18 ¶1-8 (Simma 30)
Bible akenkan: Yosua 12-15 (Simma 10)
Teokrase Ɔsom Sukuu Ntĩmu (Simma 20)
Bosome yi Asɛmti: Fa “nneɛma pa” a yɛanya no bi ma.—Mat. 12:35a.
20 min: Kɔ So Fa “Nneɛma Pa” Kyerɛkyerɛ Wo Bible Asuafoɔ ne Wo Mma a Wɔwɔ Asafo no Mu. (Mat. 12:35a) Ɔkasa ne nkɔmmɔbɔ. Ma anuanom nhu sɛnea wɔde asɛm a ɛwɔ 1 Korintofoɔ 13:11 ne 1 Petro 2:2, 3 bɛboa wɔn Bible asuafoɔ ne wɔn mma a wɔwɔ asafo no mu ma wɔahu nea ɛsɛ sɛ wɔyɛ. Sɛ wɔka sɛ ‘yɛnka asɛm no mu nufosuo nhwɛ’ a, ɛkyerɛ sɛn? Kyerɛkyerɛ mu na anuanom nhu sɛnea wɔbɛboa wɔn Bible asuafoɔ ne wɔn mma ma wɔayɛ saa. Ma wɔnhu sɛnea wɔde Marko 4:28 bɛyɛ adwuma. (Hwɛ December 15, 2014 Ɔwɛn-Aban, kr. 10, nky. 6-8.) Bisabisa ɔdawurubɔfoɔ bi a waboa ne Bible suani anaa ɔwofo a waboa ne ba ma wanya nkɔsoɔ wɔ nokorɛ no mu nsɛm.—Efe. 4:13-15; hwɛ May 2014, Yɛn Ahenni Som no Asɛmmisa Afã.
10 min: “Da Ahɔhoyɛ Adi na Wo ne Afoforɔ Nkyɛ ‘Nneɛma Pa’ (Mat. 12:35a).” Ɔkasa ne nkɔmmɔbɔ. Mfasoɔ anaa osuahu bɛn na ebinom anya afi ahɔhoyɛ mu? Ma atiefoɔ nka sɛnea yɛbɛtumi ayɛ yɛn nuanom nyinaa ahɔhoɔ, ɛnkanka wɔn a wɔyɛ berɛ nyinaa som adwuma no. Nhyehyɛeɛ bɛn na moayɛ wɔ mo asafo mu a mode ma ahɔhoɔ a wɔbɛma ɔkasa aduane? Ka ho asɛm.
Dwom 124 ne Mpaebɔ
Yɛn nyinaa pɛ sɛ yɛne afoforɔ kyɛ “nneɛma pa,” na ɔkwan baako a yɛbɛtumi afa so ayɛ saa ne sɛ yɛbɛnya “ahɔhoyɛ” su. (Rom. 12:13) Enti sɛ obi fi baabi bɛma ɔkasa wɔ asafo no mu a, mpanimfoɔ no yɛ nhyehyɛe ma wɔsom no hɔhoɔ na wɔma no biribi kakra a ɔde bɛfa kar. Ɛnneɛ, yɛn a yɛaka nso ɛ? Ebia yɛbɛsusu sɛ yɛnni sika a yɛde bɛyɛ nneɛma akɛseɛ, anaa yɛn fie nni mũ sɛ ahɔhoɔ bɛba hɔ. Nanso sɛ yɛtie asɛm a Yesu ka kyerɛɛ Marta no a, yɛrensuro sɛ yɛbɛda ahɔhoyɛ adi. (Luka 10:39-42) Yesu daa no adi sɛ “deɛ ɛyɛ papa” wɔ ahɔhoyɛ ho ne fekubɔ ne nkuranhyɛ, na ɛnyɛ aduane sɔkyee anaa efie nwanwasoɔ biara. Sɛ yetie saa afotuo yi a, yɛn nyinaa bɛtumi ne yɛn nuanom akyɛ “nneɛma pa” sɛnea Onyankopɔn Asɛm kyerɛ no.—3 Yoh. 5-8.
Yɛbɛsusu nsɛmmisa a ɛdidi so yi ho wɔ Teokrase Ɔsom Sukuu mu nnawɔtwe a ɛfi aseɛ December 29, 2014 mu.
Ɛsɛ sɛ yɛbu ahyɛdeɛ a ɛwɔ Deuteronomium 14:1 no sɛn? [Nov. 3, w04 9/15 kr. 27 nky. 2]
Adɛn nti na Onyankopɔn ka kyerɛɛ Israel ahemfo sɛ wɔntwerɛ ne Mmara no bi na ‘wɔnkenkan wɔn nkwa nna nyinaa’? (Deut. 17:18-20) [Nov. 3, w02 6/15 kr. 12 nky. 4]
Adɛn nti na wɔkaa wɔ Mmara no mu sɛ ɛnsɛ sɛ wɔde ‘nantwie ne afunumu bom fɛntɛm asase’? Saa ahyɛdeɛ yi fa Kristofoɔ ho sɛn? (Deut. 22:10) [Nov. 10, w03 10/15 kr. 32]
Dɛn nti na wɔkae sɛ ɛnsɛ sɛ obi gye “oyuyammoɔ anaa ɛboɔ a ɛda soɔ no awowa”? (Deut. 24:6) [Nov. 17, w04 9/15 kr. 26 nky. 2]
Su bɛn na na ɛsɛ sɛ Israelfoɔ no da no adi de yɛ ɔsetie? Dɛn na ɛsɛ sɛ ɛka yɛn ma yɛsom Yehowa? (Deut. 28:47) [Nov. 24, w10 9/15 kr. 8 nky. 4]
Sɛnea Deuteronomium 30:19, 20 kyerɛ no, nneɛma mmiɛnsa bɛn na yɛyɛ a yɛbɛnya nkwa? [Nov. 24, w10 2/15 kr. 28 nky. 17]
Sɛ wɔka sɛ yɛnkenkan Bible ndwennwene ho a, ɛkyerɛ sɛ ɛsɛ sɛ yɛkenkan Bible mũ no nyinaa ma ɛpue yɛn ano anaa? Kyerɛkyerɛ mu. (Yos. 1:8) [Dec. 8, w13 4/15 kr. 7 nky. 4]
Hwan ne “Yehowa safohene” a wɔaka ne ho asɛm wɔ Yosua 5:14, 15 no? Ɔkwan bɛn so na saa asɛm yi bɛtumi ahyɛ yɛn nkuran? [Dec. 8, w04 12/1 kr. 9 nky. 1]
Dɛn na ɛmaa Akan yɛɛ bɔne, na dɛn na yɛbɛtumi asua afi ne nhwɛsoɔ bɔne no mu? (Yos. 7:20, 21) [Dec. 15, w10 4/15 kr. 20-21 nky. 2, 5]
Ɔkwan bɛn so na nea Kaleb yɛeɛ no hyɛ yɛn nkuran nnɛ? (Yos. 14:10-13) [Dec. 29, w04 12/1 kr. 12 nky. 2]
1 Berɛ a Watch Tower Bible and Tract Society of Pennsylvania yɛɛ nhyiam October 4, 2014 no, wɔbɔɔ amanneɛ sɛ wɔbɛyɛ nsakraeɛ wɔ yɛn nnwom nwoma no mu. Ná ɛyɛ anigyesɛm paa! Wɔsii so dua maa anuanom a wɔbaa nhyiam no nyinaa huu sɛ Ahennie nnwom di akoten paa wɔ yɛn som mu.—Dw. 96:2.
2 Ebia wobɛbisa sɛ, ‘Adɛn nti na ɛsɛ sɛ yɛyɛ nnwom nwoma foforɔ?’ Nneɛma pii ntia. Nea ɛdi kan koraa, daa yɛnya nteaseɛ foforɔ wɔ Bible mu nsɛm bi mu, enti ɛho bɛhia sɛ yɛsesa yɛn nnwom no mu nsɛm bi. (Mmeb. 4:18) Afei nso, yɛasesa nsɛm bi wɔ Wiase Foforɔ Nkyerɛaseɛ Bible no mu, na wei bɛka yɛn nnwom nwoma nso, efisɛ wɔyii mu nsɛm pii fii Bible dada no mu. Ɛsɛ sɛ nnwom no mu nsɛm ne Bible foforɔ no mu nsɛm hyia. Esiane sɛ ɛbɛgye berɛ ne adwumaden na yɛasesa nnwom no mu nsɛm nti, yɛayɛ sɛ yɛde nnwom foforɔ bi bɛka ho prɛko.
3 Ɛnneɛ, yɛbɛtwɛn akɔsi sɛ nnwom nwoma foforɔ bɛba ansa yɛafi aseɛ ato anaa? Dabi. Yɛde anigye rebɔ mo amanneɛ sɛ abosome kakra a ɛda yɛn anim yi, yɛde nnwom foforɔ no bi bɛgu jw.org Wɛbsaet hɔ. Sɛ wɔnya de to hɔ a, wɔbɛma yɛato wɔ Ɔsom Nhyiam dwumadie bi ase de apɔn. Wɔbɛma yɛahu wɔ Yɛn Ahenni Som no mu sɛ ɛyɛ “dwom foforɔ.”
4 Sɛnea Yɛbɛsua Nnwom Foforɔ No: Dwom sua nna fam. Nanso sɛ yɛkɔ Kristofoɔ nhyiam a, yɛmpɛ sɛ ‘yɛbɛyɛ komm,’ mmom yɛpɛ sɛ yɛto dwom yi Yehowa ayɛ de suasua ɔdwontofoɔ no. (Dw. 30:12) Sɛ wopɛ sɛ wosua nnwom foforɔ no a, di akwankyerɛ a wɔde ama yi akyi.
Bɔ dwom a wɔde bɛto Wɛbsaet hɔ no tie mpɛn pii. Worebɔ nyinaa na ɛreka wo tirim.
Sua emu nsɛm no, na kye gu wo tirim.
Berɛ a worebɔ dwom no, bɔ mmɔden sɛ wobɛto adi akyiri. Yɛ no nkakrankakra saa kɔsi sɛ w’ano bɛtɔ so.
Sɛ moreyɛ Abusua Som a, mobɛtumi asua nnwom foforɔ no kɔsi sɛ abusua no nyinaa bɛhu to.
5 Sɛ wɔyɛ nhyehyɛeɛ sɛ yɛbɛto dwom foforɔ bi de apɔn Ɔsom Nhyiam a, wɔbɛdi kan abɔ ama yɛatie. Ɛno akyi no, yɛn nyinaa bɛbom ato sɛnea yɛyɛ no daa no.
6 Wo deɛ susu ho hwɛ, sɛ yɛto nnwom wɔ asafo nhyiam ase a, ɛma yɛn nyinaa de anigye bom yi Yehowa ayɛ. Ɛnneɛ, sɛ yɛkɔ Kristofoɔ nhyiam na yɛrebɛto dwom a, wosɔre pue anaa woto bi?
7 Ɔkwan foforɔ bi wɔ hɔ a yɛbɛtumi afa so akyerɛ sɛ yɛbu yɛn nnwom no sɛ ɛka yɛn som ho. Sɛ yɛkɔ ɔmansin anaa ɔmantam nhyiam a, ansa na yɛbɛfi dwumadie no ase anɔpa ne awia no, wɔdi kan bɔ nnwom. Wonim, afe biara anuanom mmarima ne mmaa fi wiase afanan nyinaa tu kwan tenten kɔhyiam wɔ Patterson, New York yɛ nnwom dɛdɛɛdɛ a wɔbɔ wɔ nhyiam ase no. Saa anuanom yi ara na wɔtua wɔn akwantuo no ho ka. Enti sɛ dwamtenani no ka sɛ yɛmpɛ baabi ntena ntie nnwom no a, ɛsɛ sɛ yɛyɛ saa. Wei bɛma yɛasiesie yɛn akoma atie nsɛm a wɔbɛka no.—Esra 7:10.
8 Sɛ yɛde nhyiam yi reba awiei a, yɛbɛto dwom foforɔ de apɔn. N’asɛmti ne “Ahennie no Redi Tumi—Ma Ɛmmra!” Wɔtoo dwom yi wɔ afe afe nhyiam a wɔyɛɛ no nnansa yi ara no ase. Ahennie no adi mfirihyia 100, na ɛno nti na wɔhyehyɛɛ dwom yi.
9 Anokwa, nnwom foforɔ yi yɛ “nneɛma pa” a ɛfi Yehowa hɔ ampa! (Mat. 12:35a) Momma yɛnyere yɛn ho nsua nnwom foforɔ yi, na yɛmfi yɛn akomam nto nyi yɛn Nyankopɔn ayɛ!—Dw. 147:1.
Dwom 113 ne Mpaebɔ
cl ti 18 ¶9-19 (Simma 30)
Bible akenkan: Yosua 16-20 (Simma 8)
No. 1: Yosua 17:11-18 (Simma 3 anaa nea ɛnuu saa)
No. 2: Hwan Ne Onyankopɔn?—igw kr. 2 ¶1-3 (Simma 5)
No. 3: Onyankopɔn Firi Aseɛ Yɛ Nneɛma—my adesua 1 (Simma 5)
Bosome yi Asɛmti: Fa “nneɛma pa” a yɛanya no bi ma.—Mat. 12:35a.
30 min: “Nnwom Foforɔ a Yɛde Bɛkamfo Yehowa!” Ɔkasa ne nkɔmmɔbɔ. Sɛ moresusu nkyekyɛm 6 ho a, ma wɔmfa afidie mmɔ dwom a n’asɛmti ne “Ahennie no Redi Tumi—Ma Ɛmmra!” Ɛno akyi no, ma anuanom nsɔre na asafo no nyinaa mmom nto dwom foforɔ no. Moto wie a, mobɛtumi asan ato bio na anuanom ahu no yie.
Dwom foforɔ “Ahennie no Redi Tumi—Ma Ɛmmra!” ne Mpaebɔ
▪ Nwoma a yɛde bɛma December: Dɛn na Bible Kyerɛkyerɛ Ankasa? anaa nkratawa a ɛdidi so yi mu biara: Wohwɛ a, Bible Yɛ Nhoma Bɛn? (T-30), Wohwɛ a, Dɛn na Ebesi Daakye? (T-31), Dɛn na Ɛde Anigye Ba Abusua Mu? (T-32), Hena Paa na Odi Wiase Yi So? (T-33), Enti Amanehunu To Betwa Da Bi? (T-34). January ne February: Asɛmpa a Efi Onyankopɔn Hɔ!, Tie Onyankopɔn, anaa Tie Onyankopɔn na Tena Ase Daa. March: Ɔwɛn-Aban ne Nyan! nsɛmma nwoma.
▪ Yɛbɛyɛ afe 2016 Nkaedi no Wukuada, March 23, 2016.
▪ Ɛfi January 1, 2015 rekɔ no, yɛrenhyɛ da nyi Memeneda a ɛdi kan wɔ bosome biara mu nsi hɔ nyɛ Bible adesua bio. Yɛatwa saa nhyehyɛe no mu. Mmom, yɛbɛkyekyɛ nsɛmma nwoma sɛnea yɛyɛ no Memeneda biara no. Yɛbɛtumi de nsɛmma nwoma anaa nwoma foforɔ biara afi Bible adesua ase berɛ biara wɔ bosome no mu.
“Ɛkame ayɛ sɛ ɛfi yɛn nananom berɛ so bɛsi nnɛ, kɛtɛasehyɛ ne porɔeɛ ahyɛ amanyɔfoɔ ma. Wohwɛ a, adɛn nti na ɛte saa? [Twɛn ma ɔmmua.] Makan asɛm bi wɔ Bible mu, na m’ani gye ho paa. [Kenkan Ɔsɛnkafoɔ 7:20.] Bible kyerɛ nea ɛbɛyɛ a kɛtɛasehyɛ ne porɔeɛ bɛfi hɔ. Ɛho asɛm wɔ nwoma yi mu. Wo deɛ nie. Mesrɛ wo, pɛ berɛ kakra kenkan.”
“Nnipa pii gye di sɛ nkwa fi adannandie mu, nanso ebinom ne wɔn nyɛ adwene. Wo nso ɛ? Wohwɛ a, ɛyɛɛ dɛn na nkwa baeɛ? [Twɛn ma ɔmmua.] Nhwehwɛmu a nyansahufoɔ ayɛ kyerɛ sɛ nkwa fi nkwa mu. Wei ne asɛm bi a ɛwɔ Bible mu hyia. [Kenkan Dwom 36:9.] Nnipa pii abɛhu sɛ sɛnea nkwa si teɛ no, biribiara nni hɔ a yɛbɛgyina so aka sɛ ɛfi adannandie mu. Wei ho nsɛm pii wɔ nwoma yi mu.”
1 2 3 4 5 6 7 8
^ (Yos. 1:1-5:15) Yehowa akoa Mose wuo akyi no, Yehowa ka kyerɛɛ Nun ba Yosua a na ɔyɛ Mose somfoɔ no sɛ: 2 “M’akoa Mose awu; afei sɔre na wo ne ɔman yi nyinaa ntwa Yordan asubɔnten yi nkɔ asase a mede rema Israelfoɔ no so. 3 Baabiara a mo nan bɛtia no, mede bɛma mo sɛdeɛ mehyɛɛ Mose bɔ no. 4 Ɛfiri serɛ so hɔ ne Lebanon yi kɔsi asukɛseɛ Eufrate ho, kyerɛ sɛ Hitifoɔ asase nyinaa, de kɔfa Po kɛseɛ no atɔeɛ fam nyinaa bɛyɛ mo asase. 5 Na wo nkwa nna nyinaa, obiara rentumi nnyina w’anim. Sɛdeɛ medii Mose akyi no, saa ara na mɛdi w’akyire. Merempo wo na merennya wo. 6 Ma wo bo nyɛ duru na wo ho nyɛ den, ɛfiri sɛ wo na wode ɔman yi bɛkɔ ama wɔakɔfa asase a mekaa wɔn agyanom ntam sɛ mede bɛma wɔn no. 7 “Deɛ ɛhia ara ne sɛ wobɛma wo bo ayɛ duro na wo ho ayɛ den paa, na woahwɛ adi mmara a m’akoa Mose de maa woɔ no nyinaa soɔ. Mmane mfiri ho nkɔ nifa anaa benkum na woayɛ w’adeɛ nyansam baabi a wobɛkorɔ biara. 8 Mma mmara nwoma yi mmfiri w’anom, na mmom kenkan na dwendwene ho awia ne anadwo na woadi deɛ wɔatwerɛ no mu nyinaa so. Woyɛ saa a, ɛbɛsi wo yie na woayɛ w’adeɛ nyansam. 9 Adɛn, menhyɛɛ wo sɛ ma wo bo nyɛ duru na wo ho nyɛ den? Nsuro na mmɔ hu, ɛfiri sɛ baabi a wobɛkorɔ biara no, Yehowa wo Nyankopɔn ka wo ho.” 10 Afei Yosua ka kyerɛɛ ɔman no mu mpanimfoɔ sɛ: 11 “Monkɔ nsraban no mu na monka nkyerɛ ɔman no sɛ, ‘Nnansa akyi mobɛtwa Yordan asubɔnten yi akɔfa asase a Yehowa mo Nyankopɔn de ama mo no. Enti, monhwehwɛ aduane a mobɛdi no kwan soɔ.’” 12 Na Yosua ka kyerɛɛ Rubenfoɔ ne Gadfoɔ ne Manase abusuakuo fã no sɛ: 13 “Monkae asɛm a Yehowa akoa Mose ka kyerɛɛ mo no sɛ, ‘Yehowa mo Nyankopɔn ama moanya asomdwoeɛ, na ɔde asase yi ama mo. 14 Mo yerenom ne mo mma nkumaa ne mo mmoa bɛka asase a Mose de ama mo Yordan agya ha no so; na mo, nnɔmmarima nyinaa deɛ, momfa mo akodeɛ na monni mo nuanom anim nkɔboa wɔn. 15 Na sɛ Yehowa ma mo nuanom home sɛ mo na wɔfa asase a Yehowa mo Nyankopɔn de ama wɔn no a, afei mobɛtumi asan aba abɛfa asase a wɔde ama mo no, deɛ Yehowa akoa Mose de ama mo Yordan agya wɔ apueeɛ fam no.’” 16 Ɛnna wɔbuaa Yosua sɛ: “Deɛ woahyɛ yɛn nyinaa yɛbɛyɛ, na baabiara a wobɛsoma yɛn no yɛbɛkɔ. 17 Sɛdeɛ yɛtiee Mose biribiara mu no, saa ara na yɛbɛtie woɔ. Deɛ yɛresrɛ ara ne sɛ Yehowa wo Nyankopɔn nni w’akyi sɛdeɛ ɔdii Mose akyi no. 18 Na obiara a ɔbɛsɔre atia w’ahyɛdeɛ na wantie asɛm biara a wobɛka akyerɛ no no, wɔnku no. Enti ma wo bo nyɛ duru na wo ho nyɛ den.”
2 Afei Nun ba Yosua somaa mmarima mmienu kodɛɛ firii Sitim, na ɔka kyerɛɛ wɔn sɛ: “Monkɔhwɛ sɛdeɛ asase no ne Yeriko kuro no teɛ.” Enti wɔsiim kɔeɛ, na wɔkɔduruu ɔbaa dwamanfoɔ bi a ne din de Rahab fie, na wɔsoɛɛ hɔ. 2 Na asɛm no duruu Yeriko hene asom sɛ: “Hwɛ! Israelfoɔ mmarima bi aba ha anadwo yi rebɛhwɛ sɛdeɛ yɛn asase yi teɛ.” 3 Ɛnna Yeriko hene soma kɔɔ Rahab nkyɛn kɔka kyerɛɛ no sɛ: “Yi mmarima a wɔaba wo nkyɛn wɔ wo fie no bra, na wɔaba ha sɛ wɔrebɛhwɛ sɛdeɛ yɛn asase no afã nyinaa teɛ.” 4 Saa berɛ yi na ɔbaa no de mmarima mmienu no asie. Na ɔkaa sɛ: “Ampa, mmarima no baa me nkyɛn, nanso mennim baabi a wɔfire. 5 Na esum duruiɛ a wɔrebɛto pono mu no, mmarima no firii adi, nanso mennim baabi a wɔfaeɛ. Monyɛ ntɛm ntĩ wɔn na mobɛto wɔn.” 6 (Nso na ɔde wɔn kɔ ɛdan no atifi de wɔn akɔsie asaawa nnua bi a wɔahyehyɛ no atifi hɔ mu.) 7 Enti ɔhene nkurɔfoɔ no de wɔn ani kyerɛɛ Yordan asutwareeɛ tĩĩ wɔn. Berɛ a wɔfirii adie ara na wɔtoo kuro no pono mu. 8 Ansa na mmarima a wɔwɔ dan no atifi bɛda no, ɔbaa no kɔɔ wɔn nkyɛn. 9 Na ɔka kyerɛɛ wɔn sɛ: “Menim sɛ ɛkwan biara so Yehowa de asase yi bɛma mo, na mo ho hu mpo atɔ yɛn so dada. Na moama asase yi sofoɔ nyinaa akoma aboto. 10 Yɛate sɛdeɛ mofiri Egypt reba no Yehowa maa Po Kɔkɔɔ no wee wɔ mo anim, ne deɛ mode yɛɛ Amorifoɔ ahemfo mmienu, Sihon ne Og, a wɔwɔ Yordan agya no, sɛe a mosɛee wɔn no. 11 Berɛ a yɛteeɛ no, yɛn akoma tuiɛ, na mo nti obiara honhom adwane bɛsi nnɛ, ɛfiri sɛ Yehowa mo Nyankopɔn yɛ ɔsoro a ɛwɔ soro ne asase a ɛwɔ fam yi Nyankopɔn. 12 Ɛsiane sɛ mayɛ mo adɔeɛ nti, monka ntam Yehowa din mu sɛ mo nso mobɛyɛ me papa fiefoɔ adɔeɛ. Enti momma me sɛnkyerɛnne a ɛyɛ nokorɛ. 13 Mesrɛ mo monnye me papa ne me maame ne me nua mmarima ne me nua mmaa ne wɔn fiefoɔ nyinaa. Na monyi yɛn kra mfiri owuo mu.” 14 Ɛnna mmarima no ka kyerɛɛ no sɛ: “Sɛ́ mobɛwuo deɛ, anka yɛde yɛn kra bɛtwa so! Na sɛ moammɔ asɛm yi so na Yehowa de asase yi ma yɛn a, yɛn nso yɛbɛyɛ mo adɔeɛ na yɛadi mo nokorɛ.” 15 Afei ɔmaa wɔn ahoma maa wɔde faa mpomma mu sii fam, ɛfiri sɛ na ɔbaa no dan si kuro no fasuo so, na ɔfasuo so na na ɔteɛ. 16 Na ɔka kyerɛɛ wɔn sɛ: “Monkɔ bepɔ so na wɔn a wɔrehwehwɛ mo no anhu mo; afei momfa mo ho nsie nnansa nkɔsi sɛ wɔn a wɔrehwehwɛ mo no bɛsan aba ansa na moakɔ mo kwan.” 17 Na mmarima no nso ka kyerɛɛ no sɛ: “Yɛrenni fɔ wɔ ntam a woama yɛaka yi ho. 18 Hwɛ! Yɛreba asase yi so. Enti fa ahoma kɔkɔɔ yi sɛn mpomma a womaa yɛfaa mu yi ho, na ma wo papa ne wo maame ne wo nuanom ne wo papa fiefoɔ nyinaa mmɛka wo ho wɔ fie ha. 19 Na obiara a ɔbɛfiri fie yi mu akɔ abɔnten no, ne mogya bɛgu ne tiri so, na yɛrenni fɔ. Na obiara a ɔwɔ wo nkyɛn wɔ fie ha deɛ, sɛ obi de ne nsa ka no a, ne mogya bɛba yɛn tiri so. 20 Na sɛ wobɔ asɛm yi so a, ɛnneɛ yɛrenni fɔ wɔ ntam a woama yɛaka yi ho.” 21 Ɛnna ɔbaa no kaa sɛ: “Deɛ moaka yi mmra mu saa.” Afei ɔgyaa wɔn maa wɔkɔeɛ. Na ɔde ahoma kɔkɔɔ no sɛnee mpomma no ho. 22 Enti wɔkɔɔ bepɔ so na wɔtenaa hɔ nnansa kɔsii sɛ wɔn a wɔrehwehwɛ wɔn no san baeɛ. Na wɔhwehwɛɛ akwan no nyinaa so nanso wɔanhu wɔn. 23 Afei mmarima mmienu no siane firii bepɔ no so, na wɔtwaa nsuo no baa Nun ba Yosua nkyɛn, na wɔbɛkaa deɛ wɔfaa mu nyinaa kyerɛɛ no. 24 Na wɔka kyerɛɛ Yosua sɛ: “Yehowa de asase no nyinaa ahyɛ yɛn nsa. Na yɛn nti, asase no sofoɔ nyinaa akoma aboto.”
3 Na Yosua sɔree anɔpahema ne Israelfoɔ nyinaa tu firii Sitim kɔɔ Yordan ho; na wɔdaa hɔ maa adeɛ kyeeɛ ansa na wɔretwa. 2 Nnansa akyi no mpanimfoɔ no faa nsraban no mu, 3 na wɔka kyerɛɛ ɔman no sɛ: “Sɛ mohunu sɛ Lewifoɔ asɔfoɔ no sõ Yehowa mo Nyankopɔn apam adaka no a, momfiri mo atenaeɛ na monni akyire. 4 Nanso momma kwan bɛyɛ basafa mpem mmienu nna mo ne ne ntam; mommmɛn ho. Ɛno bɛma moahunu kwan a mobɛfa soɔ, ɛfiri sɛ momfaa kwan no so da.” 5 Afei Yosua ka kyerɛɛ wɔn sɛ: “Monyɛ mo ho kronkron, ɛfiri sɛ ɔkyena Yehowa bɛyɛ anwanwadeɛ mo mu.” 6 Na Yosua ka kyerɛɛ asɔfoɔ no sɛ: “Momfa apam adaka no na monni ɔman no anim.” Enti wɔfaa apam adaka no dii ɔman no anim. 7 Ɛnna Yehowa ka kyerɛɛ Yosua sɛ: “Ɛfiri nnɛ rekorɔ mɛma wo so Israelfoɔ nyinaa anim, na wɔahunu sɛ sɛdeɛ medii Mose akyi no saa ara na mɛdi w’akyire. 8 Na ka kyerɛ asɔfoɔ a wɔsõ apam adaka no sɛ, ‘Sɛ moduru Yordan nsuo no ano pɛ a, monnyina Yordan mu.’” 9 Yosua ka kyerɛɛ Israelfoɔ no sɛ: “Mommra mmɛtie Yehowa mo Nyankopɔn asɛm.” 10 Ɛnna Yosua kaa sɛ: “Afei mobɛhunu sɛ Onyankopɔn teasefoɔ bi wɔ mo mu, na ɔbɛpamo Kanaanfoɔ ne Hitifoɔ ne Hiwifoɔ ne Perisifoɔ ne Girgasifoɔ ne Amorifoɔ ne Yebusifoɔ afiri mo anim. 11 Hwɛ, asase nyinaa Wura no apam adaka di mo anim rekɔ Yordan mu. 12 Enti monyi mmarima dumienu mfiri Israel mmusuakuo no mu, abusuakuo biara mu barima baako. 13 Na sɛ asɔfoɔ a wɔsõ asase nyinaa Wura Yehowa adaka no de wɔn nan si Yordan nsuo no mu pɛ a, nsuo a ɛfiri atifi no bɛtwa na agyina faako na ayɛ tadeɛ kɛseɛ.” 14 Na berɛ a ɔman no tu firii wɔn ntomadan mu a wɔrekɔtwa Yordan no, na asɔfoɔ no sõ apam adaka no di ɔman no anim. 15 (Ɛduru ayuo twa berɛ a na Yordan yiri fa ne kɔn so nyinaa.) Na berɛ a wɔn a wɔso adaka no duruu Yordan nsuo no ano na asɔfoɔ a wɔso adaka no de wɔn nan sii nsuo no mu pɛ, 16 nsuo a ɛfiri atifi reba no nyinaa bɛgyinaa faako. Ɛyɛɛ tadeɛ kɛseɛ wɔ akyirikyiri, wɔ Adam, kuro bi a ɛbɛn Saretan. Enti nsuo a ɛsene kɔ po a ɛwɔ Araba anaa Nkyene Po no mu no twaa koraa maa ɔman no tumi twa kɔɔ Yeriko ntentensoɔ. 17 Na asɔfoɔ a wɔsõ Yehowa apam adaka no gyinaa asase kesee so kyerebenn wɔ Yordan mfimfini kɔsii sɛ Israel man no nyinaa faa asase kesee no so twaa Yordan wieeɛ.
4 Afei berɛ a ɔman no nyinaa twaa Yordan wieeɛ no, Yehowa ka kyerɛɛ Yosua sɛ: 2 “Yi mmarima dumienu firi ɔman no mu, abusuakuo biara mu barima baako, 3 na ka kyerɛ wɔn sɛ, ‘Momfa aboɔ dumienu mfiri Yordan mfimfini, baabi a na asɔfoɔ no nan sisie no, na momfa nkɔgu baabi a mobɛsoɛ anadwo yi.’” 4 Enti Yosua frɛɛ mmarima dumienu a ɔyii wɔn firii Israelfoɔ mu no, abusuakuo biara mu barima baako; 5 na Yosua ka kyerɛɛ wɔn sɛ: “Monsene nkɔdi Yehowa mo Nyankopɔn apam adaka no anim nkɔ Yordan mfimfini, na obiara mfa boɔ baako nto n’abati, sɛdeɛ Israel mmusua dodoɔ teɛ, 6 na yei nyɛ sɛnkyerɛnne mma mo. Na sɛ da bi mo mma bisa mo sɛ, ‘Mode aboɔ yi reyɛ dɛn?’ a, 7 monka nkyerɛ wɔn sɛ, ‘Berɛ a wɔde Yehowa apam adaka no kɔfaa Yordan nsuo no mu no, nsuo no twaeɛ, adaka no anim, na aboɔ yi bɛyɛ nkaeɛ ama Israelfoɔ daa.’” 8 Enti Israelfoɔ no yɛɛ deɛ Yosua kaeɛ no pɛpɛɛpɛ, na wɔtasee aboɔ dumienu firii Yordan mfimfini, sɛdeɛ Yehowa ka kyerɛɛ Yosua no. Aboɔ no dodoɔ ne Israel mmusua no dodoɔ yɛ pɛ, na wɔde kaa wɔn ho kɔguu wɔn asoɛeɛ. 9 Afei nso Yosua de aboɔ dumienu guu Yordan mfimfini, baabi a na asɔfoɔ a wɔsõ apam adaka no nan sisie no, na ɛwɔ hɔ de bɛsi nnɛ. 10 Na asɔfoɔ a wɔsõ adaka no kɔɔ so gyinaa Yordan mfimfini kɔsii sɛ wɔwiee deɛ Yehowa ka kyerɛɛ Yosua sɛ ɔnka nkyerɛ ɔman no nyinaa, sɛdeɛ Mose ka kyerɛɛ Yosua no. Na ɔman no yɛɛ ntɛm twaeɛ. 11 Berɛ a ɔman no nyinaa twaeɛ no, Yehowa adaka no ne asɔfoɔ no twaeɛ, ɔman no anim. 12 Na Ruben asefoɔ ne Gad asefoɔ ne Manase abusuakuo fã no de wɔn akodeɛ twaeɛ, Israelfoɔ no anim, sɛdeɛ Mose ka kyerɛɛ wɔn no. 13 Asraafoɔ a wɔasiesie wɔn ho ama ɛko bɛyɛ mpem aduanan na wɔtwa faa Yehowa anim kɔɔ Yeriko serɛ soɔ. 14 Saa da no Yehowa maa Yosua so wɔ Israelfoɔ nyinaa anim, na wɔfirii aseɛ suroo no sɛdeɛ na wɔsuro Mose no, ne nkwa nna nyinaa. 15 Afei Yehowa ka kyerɛɛ Yosua sɛ: 16 “Ka kyerɛ asɔfoɔ a wɔsõ adanseɛ adaka no sɛ wɔmfiri Yordan mu.” 17 Enti Yosua ka kyerɛɛ asɔfoɔ no sɛ: “Momfiri Yordan mu.” 18 Afei berɛ a asɔfoɔ a wɔsõ Yehowa apam adaka no firii Yordan mu baeɛ a wɔn nan kaa asase kesee no pɛ na Yordan nsuo no san baeɛ, na ɛyiri faa ne kɔn so nyinaa sɛdeɛ na ɛteɛ kane no. 19 Bosome a ɛdi kan no da a ɛtɔ so du na ɔman no firii Yordan mu, na wɔbɛsoɛɛ Gilgal wɔ Yeriko hyeɛ so wɔ apueeɛ fam. 20 Yosua de aboɔ dumienu a wɔfa firii Yordan mu no bɛsisii Gilgal. 21 Ɔtoaa so ka kyerɛɛ Israelfoɔ no sɛ: “Sɛ da bi mo mma bisa wɔn papanom sɛ, ‘Aboɔ yi nso kyerɛ sɛn?’ a, 22 monka nkyerɛ mo mma no sɛ, ‘Israelfoɔ faa asase kesee so na wɔtwaa Yordan yi. 23 Yehowa mo Nyankopɔn maa Yordan nsuo no we kɔsii sɛ wɔn nyinaa twa kɔɔ n’agya, sɛdeɛ Yehowa mo Nyankopɔn maa Po Kɔkɔɔ no wee wɔ yɛn anim kɔsii sɛ yɛtwaeɛ no. 24 Na ɛbɛma asase so aman nyinaa ahunu sɛ Yehowa nsa yɛ den, na mo nso mobɛsuro Yehowa mo Nyankopɔn daa.’”
5 Afei berɛ a Amorifoɔ ahemfo a wɔwɔ Yordan agya wɔ atɔeɛ fam, ne Kanaan ahemfo a wɔtete po ho no nyinaa tee sɛ Yehowa maa Yordan nsuo no wee wɔ Israelfoɔ no anim kɔsii sɛ wɔn nyinaa twaeɛ no, wɔn akoma tuiɛ, na Israelfoɔ no nti wɔn ho mmoa nyinaa dwaneeɛ. 2 Saa berɛ no ara Yehowa ka kyerɛɛ Yosua sɛ: “Fa aboɔ a ano yɛ nnam yɛ asekan na twa Israelfoɔ no twetia, deɛ ɛtɔ so mmienu.” 3 Enti Yosua de aboɔ yɛɛ asekan twaa Israelfoɔ no twetia wɔ Gibeat-Haaralot. 4 Deɛ enti a Yosua twaa wɔn twetia nie: Mmarima a wɔfiri Egypt baeɛ a na wɔbɛtumi akɔ ko no nyinaa wuwuu kwan mu wɔ serɛ no so berɛ a wɔfiri Egypt reba no. 5 Wɔn a wɔfiri Egypt baeɛ no nyinaa deɛ, na wɔatwa wɔn twetia dada, nanso wɔn a wɔfiri Egypt reba a wɔwoo wɔn kwan so wɔ serɛ soɔ no nyinaa deɛ, na wɔntwaa wɔn twetia. 6 Israelfoɔ no nantee serɛ no so mfeɛ aduanan kɔsii sɛ ɔman no mu mmarima a wɔbɛtumi akɔ ko a wɔfiri Egypt baeɛ a wɔantie Yehowa no nyinaa ase hyeeɛ. Wɔn na Yehowa kaa wɔn ntam sɛ ɔremma wɔnhunu asase a Yehowa kaa wɔn agyanom ntam sɛ ɔde bɛma yɛn no, asase a nufosuo ne ɛwoɔ sene soɔ no. 7 Ɔmaa wɔn mma bɛsii wɔn anan. Yeinom na Yosua twaa wɔn twetia, ɛfiri sɛ wɔantwa wɔn twetia wɔ kwan so. 8 Na berɛ a wɔtwaa ɔman no nyinaa twetia wieeɛ no, wɔtenaa wɔn asoɛeɛ hɔ kɔsii sɛ wɔn ho tɔɔ wɔn. 9 Afei Yehowa ka kyerɛɛ Yosua sɛ: “Ɛnnɛ mapia Egypt animguaseɛ nyinaa afiri mo so.” Enti wɔtoo hɔ din Gilgal, na wɔfrɛ hɔ saa bɛsi nnɛ. 10 Israelfoɔ no kɔɔ so tenaa Gilgal, na bosome no da a ɛtɔ so dunan anwummerɛ no, wɔdii twam no wɔ Yeriko serɛ no so. 11 Berɛ a wɔdii twam na adeɛ kyeeɛ no, saa da no wɔfirii aseɛ dii asase no so nnɔbaeɛ, paanoo a mmɔreka nnim ne nkyeweɛ. 12 Na ɛfiri da a wɔdii asase no so nnɔbaeɛ no bie no, mana no to twaeɛ, na Israelfoɔ annya mana bio. Saa afe no, wɔfirii aseɛ dii Kanaan asase no so nnɔbaeɛ no bi. 13 Berɛ bi na Yosua wɔ Yeriko mpɔtamu hɔ baabi, afei ɔbɛma n’ani so a, ɔbarima bi na watwe nkrantɛ gyina n’anim yi! Ɛnna Yosua twe bɛn no bisaa no sɛ: “Hwan afã na wowɔ, yɛn anaa yɛn atamfo?” 14 Ɔbarima no buaa sɛ: “Ɛnte saa, mmom maba sɛ Yehowa safohene.” Ɛnna Yosua de n’anim butuu fam bisaa no sɛ: “Asɛm bɛn na me wura wɔ ma n’akoa?” 15 Na Yehowa safohene no ka kyerɛɛ Yosua sɛ: “Yi wo nan ase mpaboa, ɛfiri sɛ baabi a wogyina no yɛ kronkron.” Ntɛm ara na Yosua yɛɛ saa.
^ (Yos. 1:1-18) Yehowa akoa Mose wuo akyi no, Yehowa ka kyerɛɛ Nun ba Yosua a na ɔyɛ Mose somfoɔ no sɛ: 2 “M’akoa Mose awu; afei sɔre na wo ne ɔman yi nyinaa ntwa Yordan asubɔnten yi nkɔ asase a mede rema Israelfoɔ no so. 3 Baabiara a mo nan bɛtia no, mede bɛma mo sɛdeɛ mehyɛɛ Mose bɔ no. 4 Ɛfiri serɛ so hɔ ne Lebanon yi kɔsi asukɛseɛ Eufrate ho, kyerɛ sɛ Hitifoɔ asase nyinaa, de kɔfa Po kɛseɛ no atɔeɛ fam nyinaa bɛyɛ mo asase. 5 Na wo nkwa nna nyinaa, obiara rentumi nnyina w’anim. Sɛdeɛ medii Mose akyi no, saa ara na mɛdi w’akyire. Merempo wo na merennya wo. 6 Ma wo bo nyɛ duru na wo ho nyɛ den, ɛfiri sɛ wo na wode ɔman yi bɛkɔ ama wɔakɔfa asase a mekaa wɔn agyanom ntam sɛ mede bɛma wɔn no. 7 “Deɛ ɛhia ara ne sɛ wobɛma wo bo ayɛ duro na wo ho ayɛ den paa, na woahwɛ adi mmara a m’akoa Mose de maa woɔ no nyinaa soɔ. Mmane mfiri ho nkɔ nifa anaa benkum na woayɛ w’adeɛ nyansam baabi a wobɛkorɔ biara. 8 Mma mmara nwoma yi mmfiri w’anom, na mmom kenkan na dwendwene ho awia ne anadwo na woadi deɛ wɔatwerɛ no mu nyinaa so. Woyɛ saa a, ɛbɛsi wo yie na woayɛ w’adeɛ nyansam. 9 Adɛn, menhyɛɛ wo sɛ ma wo bo nyɛ duru na wo ho nyɛ den? Nsuro na mmɔ hu, ɛfiri sɛ baabi a wobɛkorɔ biara no, Yehowa wo Nyankopɔn ka wo ho.” 10 Afei Yosua ka kyerɛɛ ɔman no mu mpanimfoɔ sɛ: 11 “Monkɔ nsraban no mu na monka nkyerɛ ɔman no sɛ, ‘Nnansa akyi mobɛtwa Yordan asubɔnten yi akɔfa asase a Yehowa mo Nyankopɔn de ama mo no. Enti, monhwehwɛ aduane a mobɛdi no kwan soɔ.’” 12 Na Yosua ka kyerɛɛ Rubenfoɔ ne Gadfoɔ ne Manase abusuakuo fã no sɛ: 13 “Monkae asɛm a Yehowa akoa Mose ka kyerɛɛ mo no sɛ, ‘Yehowa mo Nyankopɔn ama moanya asomdwoeɛ, na ɔde asase yi ama mo. 14 Mo yerenom ne mo mma nkumaa ne mo mmoa bɛka asase a Mose de ama mo Yordan agya ha no so; na mo, nnɔmmarima nyinaa deɛ, momfa mo akodeɛ na monni mo nuanom anim nkɔboa wɔn. 15 Na sɛ Yehowa ma mo nuanom home sɛ mo na wɔfa asase a Yehowa mo Nyankopɔn de ama wɔn no a, afei mobɛtumi asan aba abɛfa asase a wɔde ama mo no, deɛ Yehowa akoa Mose de ama mo Yordan agya wɔ apueeɛ fam no.’” 16 Ɛnna wɔbuaa Yosua sɛ: “Deɛ woahyɛ yɛn nyinaa yɛbɛyɛ, na baabiara a wobɛsoma yɛn no yɛbɛkɔ. 17 Sɛdeɛ yɛtiee Mose biribiara mu no, saa ara na yɛbɛtie woɔ. Deɛ yɛresrɛ ara ne sɛ Yehowa wo Nyankopɔn nni w’akyi sɛdeɛ ɔdii Mose akyi no. 18 Na obiara a ɔbɛsɔre atia w’ahyɛdeɛ na wantie asɛm biara a wobɛka akyerɛ no no, wɔnku no. Enti ma wo bo nyɛ duru na wo ho nyɛ den.”
^ ***sn dwom 6 Onyankopɔn Somfo Mpaebɔ***
Dwom 6
Onyankopɔn Somfo Mpaebɔ
(Efesofo 6:18)
1. Ɔsoro Agya, yɛn Nyankopɔn,
Yebeyi wo din kɛse no ayɛ.
Wo mmɔb’rɔhun’ no betim hɔ daa;
Ɛrenni huammɔ, ɛwɔ hɔ daa.
Ɛrenni yɛn huammɔ da.
Wo mmɔb’rɔhun’ tim hɔ daa.
2. Fa nokware ho dɔ hyɛ yɛn mu.
Nyankopɔn, boa ma yɛnyɛ w’apɛde.
Yebedi w’ahyɛde nyinaa so;
Yɛbɛhwehwɛ wo nguan, aboa wɔn.
Yɛbɛhwehwɛ wo nguan no.
Yebedi w’ahyɛde so.
3. Yɛbɛhwehwɛ ɔsoro nyansa.
Yɛsrɛ wo, fa akyɛde yi ma yɛn.
Ma yenhu nnipa nyinaa mmɔbɔ;
Yɛbɛboa aman ma wɔahu wo.
Yɛbɛboa aman nyinaa.
Ma yenhu nnipa mmɔbɔ.
(Hwɛ Dw. 143:10; Yoh. 21:15-17; Yak. 1:5 nso.)
^ ***cl nkr. 169-171 ‘O Onyankopɔn, Nyansa Bun a Emu Dɔ!’***
WƆASƐE! Adesamma, adebɔ da a ɛto so asia mu anuonyam ade a ɛkorɔn no, hwee ase mpofirim. Ná Yehowa aka “nea ɔyɛe nyinaa” a adesamma ka ho, ho asɛm sɛ “eye papa.” (Genesis 1:31) Nanso, wɔ ɛda a ɛto so ason mfiase no, Adam ne Hawa paw sɛ wobedi Satan akyi atew atua. Wɔkɔɔ bɔne, sintɔ, ne owu mu.
2 Ɛyɛe sɛ nea Yehowa atirimpɔw ma da a ɛto so ason no agyigya a anidaso biara nnim. Ná saa da no, te sɛ nna asia a edi kan no, bɛyɛ mfirihyia mpempem pii. Ná Yehowa ayɛ no kronkron, na na asase nyinaa bɛyɛ paradise a adesamma abusua a wɔyɛ pɛ te so wɔ saa da no mu. (Genesis 1:28; 2:3) Nanso, wɔ atuatew a ɛyɛ aniberesɛm saa akyi no, na ɛbɛyɛ dɛn na biribi a ɛte saa atumi aba? Dɛn na na Onyankopɔn bɛyɛ? Ɛha na Yehowa nyansa a ɛyɛ nwonwa no ho sɔhwɛ—ebia sɔhwɛ a ɛsen biara no—sɔree.
3 Yehowa yɛɛ ho ade ntɛm ara. Obuu Eden atuatewfo no fɔ, na bere koro ara no, otĩĩ biribi a ɛyɛ anigye ho kyerɛe: n’atirimpɔw a ɛkyerɛ ɔkwan a ɔbɛfa so adi ɔhaw a na wɔakɔfa aba no ho dwuma. (Genesis 3:15) Yehowa atirimpɔw a ɛkɔ akyiri no fi Eden fa adesamma abakɔsɛm mfirihyia mpempem pii mu kosi daakye akyirikyiri. Ɛyɛ tiawa koraa, nanso emu dɔ araa ma obi a ɔkenkan Bible betumi de ne nkwa nna asua ho ade asusuw ho anya so mfaso. Afei nso, Yehowa atirimpɔw bɛbam ɔkwan biara so. Ɛde abɔnefosɛm, bɔne, ne owu nyinaa bɛba awiei. Ɛde adesamma anokwafo bɛba pɛyɛ mu. Eyinom nyinaa bɛba ansa na da a ɛto so ason no aba awiei, sɛnea ɛbɛyɛ a, ɛmfa ho nea ɛbae biara no, Yehowa bedi n’atirimpɔw ma asase ne adesamma no ho dwuma wɔ bere ano!
4 Saa nyansa yi yɛ nwonwa, ɛnte saa? Ɛkaa ɔsomafo Paulo ma ɔkyerɛwee sɛ: ‘O Onyankopɔn, nyansa bun a emu dɔ!’ (Romafo 11:33) Bere a yɛresusuw Onyankopɔn su yi afã horow ho no, ɛsɛ sɛ ahobrɛase ka yɛn ma yɛma nokwasɛm bi tra yɛn adwenem—sɛ́ yɛabɔ mmɔden koraa no, Yehowa nyansa a ɛdɔɔso no fã ketewaa bi pɛ na yebetumi asusuw ho. (Hiob 26:14) Nea edi kan no, ma yɛnhwɛ nea saa su a ɛyɛ nwonwa yi kyerɛ.
Dɛn Ne Onyankopɔn Nyansa?
5 Nyansa ne nimdeɛ nyɛ ade koro. Kɔmputa ahorow betumi de nimdeɛ pii asie, nanso ɛyɛ den sɛ wobɛte sɛ obi reka sɛ saa mfiri no nim nyansa. Nanso, nimdeɛ ne nyansa wɔ abusuabɔ. (Mmebusɛm 10:14) Sɛ nhwɛso no, sɛ wuhia afotu a nyansa wom a wode bɛsa yare bi a, so wobɛkɔ akohu obi a ɔwɔ nnuru ho nimdeɛ ketewaa bi anaa onni bi koraa? Dabida! Enti nokware nimdeɛ ho hia na ama yɛanya nyansa a edi mũ.
6 Yehowa wɔ nimdeɛ a enni ano. Sɛ́ “mmeresanten hene” no, ɔno nkutoo na watra ase daa. (Adiyisɛm 15:3, NW) Na wɔ mfe a yennim ano no nyinaa mu no, wahu biribiara. Bible ka sɛ: “Enni abɔde biara a ɛnna adi n’anim, na ade nyinaa ho da hɔ, na ɛso abue, nea yɛne no wɔ asɛm no anim.” (Hebrifo 4:13; Mmebusɛm 15:3) Sɛ́ Ɔbɔadeɛ no, Yehowa te biribiara a wabɔ no ase koraa, na wahu nnipa nneyɛe nyinaa fi ahyɛase. Ɔpɛɛpɛɛ nnipa biara komam, na biribiara mfa n’ani so. (1 Beresosɛm 28:9) Bere a wabɔ yɛn sɛ nnipa a yetumi paw nea yɛpɛ no, sɛ ohu sɛ yɛresisi gyinae a nyansa wom wɔ asetram a, n’ani gye. Sɛ “mpaebɔ tiefo” no, otie nsɛm pii bere koro mu! (Dwom 65:2) Yehowa wɔ nkae a ɛso bi nni.
7 Yehowa wɔ nea ɛsen nimdeɛ. Ohu sɛnea nsɛm ne nsɛm bi wɔ abusuabɔ nso, na ohu nsɛm ɔpepem pii ani so. Ɔpɛɛpɛɛ nneɛma mu bu ho ntɛn, ohu papa ne bɔne mu, nea ɛho hia ne nea ɛho nhia. Afei nso, ɔhwɛ nneɛma mu kɔ akyiri, na ohu komam tɔnn. (1 Samuel 16:7) Enti, Yehowa wɔ ntease ne nhumu, su ahorow a ɛkorɔn sen nimdeɛ. Nanso, nyansa korɔn sen ne nyinaa.
8 Nyansa kyerɛ nimdeɛ, nhumu, ne ntease a aka abom reyɛ adwuma. Nokwarem no, Bible mu mfitiase nsɛm a wɔkyerɛɛ ase “nyansa” no bi kyerɛ “dwumadi a etu mpɔn” anaa “nyansahu.” Enti Yehowa nyansa nyɛ atirimsɛm kɛkɛ. Ɛyɛ nea wotumi de di dwuma, na ɛyɛ adwuma ankasa. Yehowa gyina ne nimdeɛ a ɛdɔɔso ne ne ntease a emu dɔ so sisi gyinae a eye sen biara bere nyinaa, na odi ho dwuma denam ɔkwan a obiara ntumi nsusuw ho da so. Ɛno ne nokware nyansa! Yehowa da nokware a Yesu asɛm yi yɛ no adi: “Nyansa nam ne nnwuma so di bem.” (Mateo 11:19) Yehowa nnwuma a ɛwɔ amansan yi mu nyinaa yɛ ne nyansa ho adanse a emu yɛ den.
^ ***fg kr. 21 Wobɛyɛ Dɛn Atumi Ahu Nokware Som?***
▪ Nokware Kristofo ka Onyankopɔn Ahenni no ho asɛm. Onyankopɔn somaa Yesu sɛ ɔmmɛka Ahenni no ho asɛm. Onyankopɔn Ahenni no ne adesamma anidaso koro pɛ. Yesu kɔɔ so kaa ho asɛm kosii da a owui. (Luka 4:43; 8:1; 23:42, 43) Ɔkae sɛ n’akyidifo bɛka ho asɛm akyerɛ afoforo. Sɛ obi ba wo nkyɛn sɛ ɔrebɛka Onyankopɔn Ahenni no ho asɛm akyerɛ wo a, w’adwene bɛyɛ wo sɛ ɔyɛ ɔsom bɛn muni?—Kenkan Mateo 24:14.
^ ***ol kr. 30 Nokware Som So Betumi Aba Wo Mfaso Daa!***
9 Sɛ wobɛn Onyankopɔn a, worensuro nea ɛbɛba daakye. Sɛnea yɛahu no, Bible no aka ɔhaw pii a yehu wɔ asase so nnɛ no ho asɛm. Yehowa ka kyerɛ yɛn sɛ saa nneɛma yi bɛtra hɔ bere tiaa bi; ɛrenkyɛ Onyankopɔn Ahenni bɛma asase yi adan paradise.—Luka 21:10, 11, 31; 23:43.
10 Wɔn a wɔbɛn Yehowa na wɔsom no no nkutoo na wɔbɛtra Paradise. Bible ka sɛ: “Aka kakraa sɛ na ɔbɔnefo nni hɔ, na wɔhwehwɛ ne trabea a, na onni hɔ. Na ahobrɛasefo benya asase no adi, na wɔagye wɔn ani asomdwoe bebree mu.”—Dwom 37:10, 11.
11 Wɔn a wofi asoɔden mu bu wɔn ani gu Onyankopɔn trenee mmara horow so no bɛhwere wɔn nkwa koraa. (2 Tesalonikafo 1:8, 9) Wɔrentra ase bio. Wɔbɛsɛe wɔne Satan ne n’adaemone no koraa. (Adiyisɛm 20:10, 14) Nanso wɔn a wosua Yehowa ho ade na wɔsom no no benya asase so Paradise mu anigye.
^ ***sn dwom 94 Ma Nyankopɔn Akyɛde Nnɔɔso Mma Wo***
Dwom 94
Ma Nyankopɔn Akyɛde Nnɔɔso Mma Wo
(Yakobo 1:17)
1. Akyɛde pa a ɛyɛ fɛ,
Efi Nyankopɔn hɔ;
Asetena mu nneɛma pa,
Ne nyinaa fi ne nkyɛn.
Yɛn Nyankopɔn, onni at’ro,
Ontumi nsakra da.
Yehowa na ɔma akyɛde;
Ɔma nkwa ne hann.
2. Ɛnsɛ sɛ dadwen hyɛ yɛn so
Wɔ nea yebedi ho;
Ɔma wim nnomaa aduane,
Enti ɔbɛhwɛ yɛn.
Yɛrenhwehwɛ ahuhude;
Ɛnsɛ sɛ yɛsɛe b’re.
Onyankopɔn ahyɛ yɛn bɔ sɛ
Ɔbɛhwɛ yɛn nyinaa.
3. Asase so afɛfɛde,
Ɛyɛ ahuhude.
Yɛde yɛn b’re nyinaa bɛyɛ
Nneɛma mfaso wɔ so.
Nyankopɔn hɔ ademude,
Ɛno na ɛnsɛe da.
Yɛpɛ sɛ yenya anigye a,
Yɛnhwɛ yɛn anim tẽẽ.
(Hwɛ Yer. 45:5; Mat. 6:25-34; 1 Tim. 6:8; Heb. 13:5 nso.)
^ ***w02 4/1 nkr. 16-17 Kɔ So Fa Koma A Atim Som Yehowa***
Kɔ So Hwehwɛ Nokware Nimdeɛ
5 Sɛ yɛbɛtra ase ma ɛne yɛn ahosohyira ma Nyankopɔn no ahyia a, ɛsɛ sɛ yɛkɔ so nya nimdeɛ a ɛhyɛ gyidi den a egyina Kyerɛwnsɛm so. Hwɛ anigye a na ɛyɛ sɛ yebedi honhom fam aduan bere a edi kan a yebehuu Onyankopɔn nokware no! (Mateo 24:45-47) Ná saa “aduan” no yɛ dɛ—na esiesiee yɛn yiye wɔ honhom mu. Seesei ɛho hia sɛ yɛkɔ so di honhom fam aduan a ahoɔden wom na ama yɛanya koma a atim sɛ Yehowa asomfo a wɔahyira wɔn ho so.
6 Egye mmɔdenbɔ na ama yɛanya Kyerɛwnsɛm mu nimdeɛ foforo. Ɛte sɛ nea worehwehwɛ akorade a ahintaw—adeyɛ a ɔbrɛ wom. Nanso hwɛ mfaso a ɛwɔ so sɛ obi benya “Onyankopɔn ho nimdeɛ”! (Mmebusɛm 2:1-6) Bere a Ahenni dawurubɔfo bi ne wo suaa Bible no nea edi kan no, ebia ɔde Nimdeɛ a Ɛde Kɔ Daa Nkwa Mu nhoma no na edii dwuma. Ebia egyee bere pii ansa na moresua ti biara awie, ebia moyɛɛ saa bɛboro pɛnkoro mpo. Wunyaa kyerɛw nsɛm a emu nsɛm nni adesua no mu a mokenkanee no so mfaso. Sɛ na ɛyɛ den sɛ wobɛte asɛm bi ase a, na ɔkyerɛkyerɛ mu kyerɛ wo. Ná nea ɔne wo yɛ Bible adesua no siesie ne ho yiye, bɔ mpae srɛ Onyankopɔn honhom, na ɔboaa wo ma wunyaa komam anisɔ maa nokware no.
7 Ná saa mmɔdenbɔ yi fata, efisɛ Paulo kyerɛwee sɛ: “Nea wɔkyerɛkyerɛ no asɛm no ne nea ɔkyerɛkyerɛ no no mmom nnepa nyinaa mu.” (Galatifo 6:6) Ɛha yi Hela asɛm no kyerɛ sɛ na Onyankopɔn Asɛm sian kɔ onii a “wɔkyerɛkyerɛ no” no adwene ne ne komam. Saa kwan no so a wɔkyerɛkyerɛ wo no ma wo nso wofata sɛ wokyerɛkyerɛ afoforo mpo. (Asomafo no Nnwuma 18:25) Sɛ wobɛkɔ so atra ase ma ɛne w’ahosohyira ahyia a, ɛsɛ sɛ wukura wo honhom fam akwahosan pa ne pintinnyɛ mu denam Onyankopɔn Asɛm a wubesua no daa no so.—1 Timoteo 4:13; Tito 1:13; 2:2.
^ ***sn dwom 96 Hwehwɛ Wɔn a Wɔfata***
Dwom 96
Hwehwɛ Wɔn a Wɔfata
(Mateo 10:11-15)
1. Kristo ky’rɛɛ yɛn Ahenni asɛnka no,
Ɔmaa yɛn akwankyerɛ sɛ:
‘Monhwehwɛ wɔn a wɔpɛ Nyankopɔn som,
Wɔ baabiara a mobɛkɔ no.
Kyia fie hɔfo no, ka asomdwoe asɛm,
Ma wɔn a wɔfata asomdwoe.
Ebinom bɛpam wo adi wo ho fɛw.
P’row wo nan ase mfut’ru na kɔ.’
2. Wɔn a wɔtie wo no tie Nyankopɔn nso.
Yehowa bebue wɔn komam.
Wɔda no adi sɛ wɔpɛ nkwagye,
Enti wɔne wo nyinaa bɛsom.
Ɛnsɛ sɛ wudwen nea wobɛka ho pii,
Yehowa bɛboa ma woakasa.
Wo kasa yɛ dɛ na sɛ ɛma denhyɛ,
Ahobrɛasefo ani begye.
(Hwɛ Aso. 13:48; 16:14; Kol. 4:6 nso.)
^ (Yos. 6:1-8:35) Yeriko deɛ, Israelfoɔ no nti, na wɔato kuro no mu abram ano; obi nkɔ, na obi mma. 2 Na Yehowa ka kyerɛɛ Yosua sɛ: “Hwɛ, mede Yeriko ne ne hene ne ne nnɔmmarima ahyɛ wo nsa. 3 Enti mmarima akofoɔ no nyinaa mmɔ nsra mfa kuro no ho nyinaa prɛko. Monyɛ saa nnansia. 4 Asɔfoɔ nson mfa nnwan mmɛn nson nni Adaka no anim. Na da a ɛtɔ so nson no mommɔ nsra mfa kuro no ho nyinaa mprɛ nson, na asɔfoɔ no nhyɛne mmɛn no. 5 Sɛ wɔhyɛne abɛn no na mote abɛn no nnyegyeeɛ a, asafo no nyinaa nteam dendeenden; na kuro no fasuo nyinaa bɛdwiri agu. Ɛba saa a, obiara nkɔ n’anim tēē.” 6 Enti Nun ba Yosua frɛɛ asɔfoɔ no ka kyerɛɛ wɔn sɛ: “Momfa apam adaka no, na asɔfoɔ nson mfa nnwan mmɛn nson nni Yehowa adaka no anim.” 7 Afei ɔka kyerɛɛ ɔman no sɛ: “Monsene nkɔbɔ nsra mfa kuro no ho, na asraafoɔ no nni Yehowa adaka no anim.” 8 Enti ɔman no yɛɛ deɛ Yosua ka kyerɛɛ wɔn no pɛpɛɛpɛ; na asɔfoɔ nson a wɔkurakura nnwan mmɛn nson wɔ Yehowa anim no bɛdii animu hyɛnee mmɛn no, na Yehowa apam adaka no dii wɔn akyi. 9 Ná asraafoɔ no di asɔfoɔ a wɔrehyɛne mmɛn no anim, na wɔn a wɔbɔ kyidɔm no nso di Adaka no akyi berɛ a asɔfoɔ no gu so rehyɛne mmɛn no. 10 Ná Yosua aka akyerɛ ɔman no dada sɛ: “Monnteam na mommma obi nnte mo nne, na mommmue mo ano nnka biribiara kɔsi sɛ mɛka akyerɛ mo sɛ, ‘Monteam!’ ansa na moateam.” 11 Na ɔmaa wɔde Yehowa adaka no twaa kuro no ho hyiaa prɛko, na wɔsan kɔɔ wɔn asoɛeɛ kɔda maa adeɛ kyeeɛ. 12 Afei Yosua sɔree anɔpahema, na asɔfoɔ no faa Yehowa adaka no. 13 Ɛnna asɔfoɔ nson a wɔkurakura nnwan mmɛn nson no hyɛnee mmɛn no dii Yehowa adaka no anim, na asraafoɔ no nso dii wɔn anim. Afei wɔn a wɔbɔ kyidɔm no dii Yehowa adaka no akyi berɛ a asɔfoɔ no gu so rehyɛne mmɛn no. 14 Da a ɛtɔ so mmienu no nso wɔbɔɔ nsra faa kuro no ho nyinaa prɛko, na wɔsan kɔɔ wɔn asoɛeɛ. Wɔyɛɛ saa ara nnansia. 15 Na da a ɛtɔ so nson no, anɔpahema a animu rebaebae no ara na wɔsɔreeɛ, na wɔkɔfaa kuro no ho saa ara mprɛ nson. Saa da no nko ara na wɔbɔɔ nsra faa kuro no ho nyinaa mprɛ nson. 16 Ɛduruu deɛ ɛtɔ so nson soɔ no, asɔfoɔ no hyɛnee mmɛn no na Yosua ka kyerɛɛ ɔman no sɛ: “Monteam, na Yehowa de kuro no ama mo. 17 Kuro no yɛ abusudeɛ a ɛsɛ sɛ mosɛe no; ɛno ne biribiara a ɛwɔ mu yɛ Yehowa dea. Odwamanfoɔ Rahab ne obiara a ɔka ne ho wɔ ne fie nko ara na wɔbɛka, ɛfiri sɛ ɔde nnipa a yɛsomaa wɔn no sieeɛ. 18 Mo nso, montwe mo ho mfiri abusudeɛ biara ho, na mo kɔn annɔ, na moamfa abusudeɛ no bi, na Israel nsraban no annane abusudeɛ na ankɔfa ɔhaw biara amma so. 19 Na dwetɛ ne sika kɔkɔɔ ne nneɛma a wɔde kɔbere ne dadeɛ ayɛ nyinaa yɛ Yehowa akronkronneɛ. Ɛsɛ sɛ ne nyinaa kɔ Yehowa adekorabea.” 20 Afei wɔhyɛnee mmɛn no, na nkurɔfoɔ no teaam. Berɛ a ɔman no tee abɛn no a wɔteaam dendeenden no, ɔfasuo no dwiri guu fam. Afei obiara de n’ani kyerɛɛ kuro no mu na wɔfaa kuro no. 21 Wɔde nkrantɛ faa kuro no mu sɛee biribiara a ɛwɔ hɔ, mmarima ne mmaa, mmeranteɛ ne nkɔkoraa, anantwie ne nnwan ne mfunumu. 22 Ɛnna Yosua ka kyerɛɛ mmarima mmienu a wɔkɔhwɛɛ asase no sɛ: “Monkɔ ɔbaa dwamanfoɔ no fie nkɔfa ɔne wɔn a wɔka ne ho nyinaa mmra, sɛdeɛ mokaa no ntam no.” 23 Enti mmarima a wɔkɔhwɛɛ kuro no kɔfaa Rahab ne ne papa ne ne maame ne ne nua mmarima ne wɔn a wɔwɔ ne nkyɛn nyinaa, n’abusuafoɔ nyinaa, baeɛ. Na wɔmaa wɔtenaa Israelfoɔ nsraban no akyi. 24 Afei wɔde gya hyee kuro no ne emu nneɛma nyinaa. Dwetɛ ne sika kɔkɔɔ ne nneɛma a wɔde kɔbere ne dadeɛ ayɛ nko ara na wɔde kɔɔ Yehowa fie adekorabea. 25 Na Yosua koraa odwamanfoɔ Rahab ne ne papa fiefoɔ ne wɔn a wɔwɔ ne nkyɛn nyinaa so, na ɔtenaa Israelfoɔ mu bɛsi nnɛ, ɛfiri sɛ ɔde nnipa a Yosua somaa wɔn maa wɔkɔhwɛɛ Yeriko no sieeɛ. 26 Afei Yosua kaa ntam saa berɛ no sɛ: “Nnome nka obiara a ɔbɛkyekyere Yeriko kuro yi wɔ Yehowa anim. Sɛ ɔto kuro no fapem a, ɔde ne ba panin bɛtwa so, na ɔsisi n’apono a, ɔde ne ba kumaa bɛtwa so.” 27 Enti Yehowa gyinaa Yosua akyi, na ne din trɛɛ asase nyinaa so.
7 Berɛ a wɔkaa sɛ Israelfoɔ nsɛe abusudeɛ biara no, wɔanni nokorɛ, ɛfiri sɛ Sera a ɔfiri Yuda abusuakuo mu no ba Sabdi ba Karmi ba Akan faa nneɛma a wɔkaa sɛ wɔnsɛe no no bi. Na Yehowa bo fuu Israelfoɔ no dendeenden. 2 Afei Yosua somaa mmarima firii Yeriko sɛ wɔnkɔ Ai a ɛbɛn Bet-Awen wɔ Betel apueeɛ fam, na ɔka kyerɛɛ wɔn sɛ: “Monwia mo ho nkɔhwɛ sɛdeɛ asase no teɛ.” Enti mmarima no kɔhwɛɛ sɛdeɛ Ai teɛ. 3 Wɔbaeɛ no, wɔka kyerɛɛ Yosua sɛ: “Ɛnhia sɛ woma ɔman yi nyinaa foro kɔ hɔ. Ma mmarima bɛyɛ mpem mmienu anaa mpem mmiɛnsa pɛ nkɔ Ai so. Nha ɔman no nyinaa sɛ wɔnkɔ hɔ, ɛfiri sɛ wɔsua.” 4 Enti mmarima bɛyɛ mpem mmiɛnsa kɔɔ hɔ, nanso wɔdwane firii Ai mmarima no anim. 5 Na Ai mmarima no kunkum wɔn mu bɛyɛ aduasa nsia, na wɔtaa wɔn so firii kuro no ano kɔsii Sebarim, na berɛ a wɔresiane nyinaa na wɔrekunkum wɔn. Yei maa nnipa no akoma naneeɛ na ɛyɛɛ sɛ nsuo. 6 Yosua hunuu deɛ asie no, ɔsuanee n’atadeɛ mu na ɔde n’anim butuu fam Yehowa adaka no anim kɔsii anwummerɛ, ɔne Israel mpanimfoɔ no, na wɔde dɔteɛ guu wɔn atifi. 7 Afei Yosua kaa sɛ: “Ao Awurade Tumfoɔ Yehowa, adɛn nti na wode ɔman yi atwa Yordan aba ha sɛ wode yɛn rebɛhyɛ Amorifoɔ nsa na wɔasɛe yɛn? Yei deɛ, sɛ yɛtenaa yɛn baabi wɔ Yordan agya nohoa a, anka ɛyɛ. 8 Ao Yehowa, Israel na adane n’akyi akyerɛ n’atamfo yi, ɛdeɛn bio na mɛtumi aka? 9 Hwɛ, Kanaanfoɔ ne asase no so nnipa nyinaa bɛte, na wɔbɛba abɛtwa yɛn ho ahyia, na wɔatwa yɛn din afiri asase so. Ɛdeɛn na wobɛyɛ de agye wo din kɛseɛ yi?” 10 Ɛnna Yehowa ka kyerɛɛ Yosua sɛ: “Sɔre! Adɛn nti na wode w’anim abutu fam? 11 Israelfoɔ ayɛ bɔne, na wɔabu m’apam a mede sii wɔn anim no so. Wɔafa abusudeɛ a mekaa sɛ wɔnsɛe no no bi, wɔawia bi, wɔakata so, na wɔde akɔka wɔn nneɛma ho. 12 Hwɛ, Israelfoɔ rentumi nnyina wɔn atamfo anim. Wɔn akyi na wɔbɛdane akyerɛ wɔn atamfo, ɛfiri sɛ wɔadane abusudeɛ. Enti sɛ moanyi abusudeɛ yi amfiri mo mfimfini ansɛe no a, merenni mo akyi. 13 Sɔre! Te ɔman no ho na ka kyerɛ wɔn sɛ, ‘Monte mo ho ɔkyena, na deɛ Israel Nyankopɔn Yehowa aka nie: “O Israel, abusudeɛ bi wɔ wo mfimfini. Sɛ moanyi abusudeɛ yi amfiri mo mu a, morentumi nnyina mo atamfo anim. 14 Na ɔkyena anɔpa mmusuakuo mmusuakuo a ɛwɔ Israel nyinaa mmra mmaako mmaako, na abusuakuo a Yehowa bɛyie no, emu mmusua nso mmra mmaako mmaako. Afei abusua a Yehowa bɛyie no mu afie mmra mmaako mmaako. Na efie a Yehowa bɛyie no mu mmarima nso mmra mmaako mmaako. 15 Na deɛ ɔbɛyi no sɛ ɔno na abusudeɛ no wɔ ne nkyɛn no, wɔmfa gya nhye ɔne deɛ ɔwɔ nyinaa, ɛfiri sɛ wabu Yehowa apam so ayɛ aniwudeɛ wɔ Israel.”’” 16 Na Yosua sɔree anɔpahema frɛɛ mmusuakuo a ɛwɔ Israel nyinaa baa mmaako mmaako, na wɔyii Yuda abusuakuo no. 17 Afei ɔmaa Yuda abusuakuo no mu mmusua nyinaa baa mmaako mmaako, na wɔyii Sera abusua no. Na ɔmaa Sera abusua no mu mmarima baa mmaako mmaako, na wɔyii Sabdi. 18 Awieeɛ koraa no ɔmaa ne fie mmarima baa mmaako mmaako, na Sera a ɔfiri Yuda abusuakuo mu no ba Sabdi ba Karmi ba Akan na wɔyii no. 19 Afei Yosua ka kyerɛɛ Akan sɛ: “Me ba, hyɛ Israel Nyankopɔn Yehowa animuonyam na ka wo bɔne kyerɛ no. Ɛdeɛn na woyɛeɛ? Ka kyerɛ me, mfa hwee nsie.” 20 Ɛnna Akan buaa Yosua sɛ: “Nokwasɛm nie, mayɛ Israel Nyankopɔn Yehowa bɔne, na deɛ meyɛeɛ nie: 21 Mehunuu atadeɛ fɛfɛ bi a ɛfiri Sinar ne dwetɛ nnwetɛbena ahanu ne sika kɔkɔɔ a emu duro yɛ nnwetɛbena aduonum wɔ asadeɛ no mu, na na m’ani gye ho enti mefaeɛ. Na mede asie fam me ntomadan mu na sika no hyɛ aseɛ.” 22 Ɛnna Yosua somaa nnipa ntɛm kɔɔ ntomadan no mu, na ampa ara na ɔde sika no ahyɛ nneɛma no ase de asie ne ntomadan mu. 23 Enti wɔyi firii ntomadan no mu de brɛɛ Yosua ne Israelfoɔ no nyinaa, na wɔde bɛguu Yehowa anim. 24 Afei Yosua ne Israelfoɔ nyinaa de Sera ba Akan ne dwetɛ ne atadeɛ ne sika kɔkɔɔ no ne ne mma mmarima ne ne mma mmaa ne n’anantwie ne ne mfunumu ne ne nnwan ne ne ntomadan ne biribiara a ɔwɔ baa Akor bɔn mu. 25 Afei Yosua kaa sɛ: “Adɛn nti na wode mmusuo aba yɛn soɔ yi? Yehowa nso de mmusuo bɛba wo so nnɛ.” Ɔkaa saa no, Israelfoɔ nyinaa sii no aboɔ, na akyire yi wɔde gya hyee wɔn. Enti wɔsii wɔn aboɔ. 26 Na wɔsoaa aboɔ guu ne so maa no bɛyɛɛ esie kɛseɛ, na ɛwɔ hɔ de bɛsi nnɛ. Afei Yehowa bo dwoeɛ. Enti wɔtoo hɔ din Akor Bɔn, na wɔfrɛ hɔ saa de bɛsi nnɛ.
8 Na Yehowa ka kyerɛɛ Yosua sɛ: “Nsuro na mmɔ hu. Fa asraafoɔ no nyinaa ka wo ho na monkɔ Ai, na mede Ai hene ne ne man ne ne kuro ne n’asase ahyɛ wo nsa. 2 Yɛ Ai ne ne hene sɛdeɛ woyɛɛ Yeriko ne ne hene no. Nanso kuro yi mu mmoa ne asadeɛ a aka deɛ, momfa. Ma nnipa bi nkɔtɛ kuro no akyi baabi.” 3 Enti Yosua ne asraafoɔ no nyinaa sɔre de wɔn ani kyerɛɛ Ai, na Yosua yii mmarima akokoɔdurofoɔ mpem aduasa, na ɔgyaa wɔn kwan anadwo no. 4 Na ɔka kyerɛɛ wɔn sɛ: “Monkɔtɛ kuro no akyi. Monhwɛ na mo ne kuro no ntam antwe pii, na obiara nyɛ krado. 5 Me nso me ne nnipa a aka no nyinaa bɛtwe abɛn kuro no. Na sɛ ɛba sɛ wɔpue bɛhyia yɛn sɛdeɛ wɔyɛɛ kane no a, yɛbɛdwane afiri wɔn anim. 6 Ɛba saa a wɔbɛfiri adi atĩ yɛn akɔsi sɛ yɛbɛtwe wɔn afiri kuro no mu, na wɔbɛka sɛ, ‘Wɔredwane sɛdeɛ wɔyɛɛ kane no.’ Na yɛn nso yɛbɛdwane afiri wɔn nkyɛn. 7 Afei mobɛfiri faako a mokɔtɛeɛ no abɔ awura kuro no mu; na Yehowa mo Nyankopɔn de bɛhyɛ mo nsa. 8 Na sɛ mofa kuro no a, momfa gya ntom, na monyɛ sɛdeɛ Yehowa aka no ara. Yei ne akwankyerɛ a mepɛ sɛ modi soɔ.” 9 Ɛnna Yosua gyaa wɔn kwan maa wɔkɔtɛɛ Betel ne Ai ntam wɔ Ai atɔeɛ fam. Na Yosua daa nnipa a aka no nkyɛn anadwo no. 10 Na Yosua sɔree anɔpahema boaboaa nkurɔfoɔ no ano, na ɔne Israel mpanimfoɔ dii wɔn anim foro kɔɔ Ai. 11 Afei asraafoɔ a wɔka ne ho no foro kɔɔ kuro no anim kɔsoɛɛ Ai atifi fam, na na bɔn da wɔne Ai ntam. 12 Saa berɛ yi nyinaa na wayi mmarima bɛyɛ mpemnum sɛ wɔnkɔtɛ Betel ne Ai ntam, wɔ kuro no atɔeɛ fam. 13 Enti asraafoɔ no mu fã kɛseɛ kɔsoɛɛ kuro no atifi fam, na ebinom nso kɔtɛɛ atɔeɛ fam, na Yosua kɔɔ bɔn no mu anadwo no. 14 Berɛ a Ai hene hunuu saa no, ɔne ne man nyinaa, kuro no mu mmarima, sɔree ntɛm sɛ wɔne Israelfoɔ no rekɔko wɔ serɛ no so wɔ berɛ a wɔahyɛ mu. Nanso na ɔnnim sɛ ebinom akɔtɛ kuro no akyi. 15 Yosua ne Israelfoɔ no nyinaa yɛɛ wɔn ho sɛ deɛ wɔadi nkoguo, na wɔdwane de wɔn ani kyerɛɛ serɛ no so. 16 Na wɔfrɛɛ nnipa a wɔwɔ kuro no mu nyinaa maa wɔtĩĩ wɔn; enti wɔfirii kuro no mu bɛtĩĩ Yosua. 17 Ɔbarima biara anka Ai ne Betel a wankɔdi Israelfoɔ no akyi. Enti wɔgyaa kuro no ano too hɔ hahraa kɔtĩĩ Israelfoɔ no. 18 Afei Yehowa ka kyerɛɛ Yosua sɛ: “Tene pea a wokura no kyerɛ Ai so, ɛfiri sɛ mede bɛhyɛ wo nsa.” Enti Yosua tenee pea a ɔkura no kyerɛɛ kuro no so. 19 Berɛ a ɔtenee ne nsa no ara na wɔn a wɔakɔtɛ kuro no akyi no de mmirika bɔ wuraa kuro no mu. Na ntɛm ara na wɔde gya too kuro no mu. 20 Na berɛ a Ai mmarima no danee wɔn ani hwɛɛ wɔn akyi no, wɔhunuu sɛ wisie firi kuro no mu ayɛ wiem kumɔnn, na na wɔntumi nnwane nkɔ benkum anaa nifa. Afei wɔn a wɔredwane kɔ serɛ soɔ no dane baa wɔn ataafoɔ no so. 21 Enti berɛ a Yosua ne Israelfoɔ no nyinaa hunuu sɛ wɔn a wɔkɔtɛeɛ no akɔfa kuro no na kuro no mu wisie ayɛ wiem kumɔnn no, wɔsanee wɔn akyi bɛto hyɛɛ Ai mmarima no so kunkum wɔn. 22 Na wɔn a wɔwɔ kuro no mu no nso bɛhyiaa wɔn. Enti na Israelfoɔ no fã wɔ wɔn anim na fã wɔ wɔn akyi, na wɔkaa wɔn hyɛɛ mfimfini kunkum wɔn nyinaa. Onipa baako mpo anka, na obiara nso antumi annwane. 23 Ai hene deɛ, wɔkyeree no animono brɛɛ Yosua. 24 Berɛ a Israelfoɔ kunkum Aifoɔ a wɔdii wɔn akyi kɔɔ serɛ soɔ na wɔn nyinaa totɔɔ nkrantɛ ano maa wɔsaeɛ no, Israelfoɔ nyinaa san kɔɔ Ai twee nkrantɛ too kuro no so. 25 Na da no, mmarima ne mmaa a wɔwuwuiɛ nyinaa yɛ mpem dumienu, Aifoɔ nyinaa. 26 Na Yosua amfa ne nsa a ɔde tenee pea no anto hɔ kɔsii sɛ ɔsɛee Aifoɔ nyinaa pasaa. 27 Kuro no mu mmoa ne asadeɛ foforɔ a aka na Israelfoɔ faeɛ, sɛdeɛ ahyɛdeɛ a Yehowa de maa Yosua no teɛ. 28 Enti Yosua hyee Ai dwerɛbee maa no danee daa amamfõ sie de bɛsi nnɛ. 29 Na ɔsɛnee Ai hene no wɔ dua so kɔsii anwummerɛ, na berɛ a awia rekɔtɔ no, Yosua maa wɔyii ne funu firii dua no so kɔtoo kuro no pono ano, na wɔsoaa aboɔ pii guu ne so maa no yɛɛ esie kɛseɛ a ɛwɔ hɔ de bɛsi nnɛ. 30 Afei Yosua sii afɔrebukyia wɔ Bepɔ Ebal so maa Israel Nyankopɔn Yehowa, 31 sɛdeɛ Yehowa akoa Mose ka kyerɛɛ Israelfoɔ a wɔatwerɛ ho asɛm wɔ Mose mmara nwoma mu no sɛ: “Aboɔ amuamu a dadeɛ nkaeɛ na momfa nsi afɔrebukyia no.” Na wɔbɔɔ ɔhyeɛ afɔdeɛ ne asomdwoeɛ afɔdeɛ wɔ so maa Yehowa. 32 Na ɔtwerɛɛ mmara a Mose twerɛɛ no Israelfoɔ anim no ntimu guu aboɔ no so. 33 Afei Israelfoɔ nyinaa ne ɔman no mu mpanimfoɔ ne atitire ne atemmufoɔ, ahɔhoɔ ne kuromma nyinaa bɛgyinagyinaa Lewifoɔ asɔfoɔ a wɔsõ Yehowa apam adaka no anim, wɔ Adaka no benkum ne nifa so. Na nnipa no fã gyinaa Bepɔ Gerisim anim na ɛfã nso gyinaa Bepɔ Ebal anim maa wɔdii kan hyiraa Israelfoɔ, (sɛdeɛ Yehowa akoa Mose hyɛɛ wɔn no.) 34 Ɛno akyi no, ɔkenkan mmara no mu nsɛm nyinaa, nhyira ne nnome, sɛdeɛ wɔatwerɛ no mmara nwoma no mu no. 35 Yosua annya asɛm a Mose kaeɛ no baako mpo a wankenkan ankyerɛ Israel asafo no nyinaa ne mmaa ne mmɔfra nkumaa ne ahɔhoɔ a wɔwɔ wɔn mu nyinaa.
^ (Yos. 8:18-29) Afei Yehowa ka kyerɛɛ Yosua sɛ: “Tene pea a wokura no kyerɛ Ai so, ɛfiri sɛ mede bɛhyɛ wo nsa.” Enti Yosua tenee pea a ɔkura no kyerɛɛ kuro no so. 19 Berɛ a ɔtenee ne nsa no ara na wɔn a wɔakɔtɛ kuro no akyi no de mmirika bɔ wuraa kuro no mu. Na ntɛm ara na wɔde gya too kuro no mu. 20 Na berɛ a Ai mmarima no danee wɔn ani hwɛɛ wɔn akyi no, wɔhunuu sɛ wisie firi kuro no mu ayɛ wiem kumɔnn, na na wɔntumi nnwane nkɔ benkum anaa nifa. Afei wɔn a wɔredwane kɔ serɛ soɔ no dane baa wɔn ataafoɔ no so. 21 Enti berɛ a Yosua ne Israelfoɔ no nyinaa hunuu sɛ wɔn a wɔkɔtɛeɛ no akɔfa kuro no na kuro no mu wisie ayɛ wiem kumɔnn no, wɔsanee wɔn akyi bɛto hyɛɛ Ai mmarima no so kunkum wɔn. 22 Na wɔn a wɔwɔ kuro no mu no nso bɛhyiaa wɔn. Enti na Israelfoɔ no fã wɔ wɔn anim na fã wɔ wɔn akyi, na wɔkaa wɔn hyɛɛ mfimfini kunkum wɔn nyinaa. Onipa baako mpo anka, na obiara nso antumi annwane. 23 Ai hene deɛ, wɔkyeree no animono brɛɛ Yosua. 24 Berɛ a Israelfoɔ kunkum Aifoɔ a wɔdii wɔn akyi kɔɔ serɛ soɔ na wɔn nyinaa totɔɔ nkrantɛ ano maa wɔsaeɛ no, Israelfoɔ nyinaa san kɔɔ Ai twee nkrantɛ too kuro no so. 25 Na da no, mmarima ne mmaa a wɔwuwuiɛ nyinaa yɛ mpem dumienu, Aifoɔ nyinaa. 26 Na Yosua amfa ne nsa a ɔde tenee pea no anto hɔ kɔsii sɛ ɔsɛee Aifoɔ nyinaa pasaa. 27 Kuro no mu mmoa ne asadeɛ foforɔ a aka na Israelfoɔ faeɛ, sɛdeɛ ahyɛdeɛ a Yehowa de maa Yosua no teɛ. 28 Enti Yosua hyee Ai dwerɛbee maa no danee daa amamfõ sie de bɛsi nnɛ. 29 Na ɔsɛnee Ai hene no wɔ dua so kɔsii anwummerɛ, na berɛ a awia rekɔtɔ no, Yosua maa wɔyii ne funu firii dua no so kɔtoo kuro no pono ano, na wɔsoaa aboɔ pii guu ne so maa no yɛɛ esie kɛseɛ a ɛwɔ hɔ de bɛsi nnɛ.
^ ***sn dwom 1 Yehowa Su Horow***
Dwom 1
Yehowa Su Horow
(Adiyisɛm 4:11)
1. Yehowa, wo tumi yɛ kɛse.
Nkwa nsuti, wone hann Fibea no.
Abɔde ky’rɛ wo tumi kɛse no.
Yebehu pii da kɛse no.
2. W’ahengua no gyina trenee so.
Woma yehu wo trenee no nyinaa.
Sɛ yɛhwɛ w’Asɛm mu a, yebehu
Sɛ wo nyansa no yɛ kɛse.
3. Nea ɛkyɛn ne nyinaa ne wo dɔ.
Yɛn mu biara ntumi ntua ho ka.
Wo su nyinaa ne w’anuonyam din no,
Yɛde anigye bɛkamfo.
(Hwɛ Dw. 36:9; 145:6-13; Yak. 1:17 nso.)
^ ***cl nkr. 171-176 ‘O Onyankopɔn, Nyansa Bun a Emu Dɔ!’***
Onyankopɔn Nyansa Ho Adanse Ahorow
9 So odwumfo bi a ɔyɛ nneɛma a ɛyɛ fɛ na ɛyɛ adwuma yiye no nyansa ama wo ho adwiriw wo pɛn? Ɛyɛ nyansa a ɛyɛ nwonwa. (Exodus 31:1-3) Yehowa ankasa ne nyansa a ɛte saa no wura, na ɔwɔ bi sen obiara. Ɔhene Dawid kaa Yehowa ho asɛm sɛ: “Meda wo ase sɛ woyɛɛ me ma ɛyɛ hu ne nwonwa; wo nneyɛe yɛ nwonwa, na me kra nim saa yiye.” (Dwom 139:14) Nokwarem no, dodow a yesua nipadua ho ade no, dodow no ara na Yehowa nyansa yɛ yɛn nwonwa.
10 Sɛ yɛbɛyɛ mfatoho a: Wufii ase sɛ nkwaboaa biako—wo maame kesua biako, a wo papa nkwaboaa maa nkwa baa mu. Ankyɛ na saa nkwaboaa no mu fii ase kyekyɛe. Nkwammoaa bɛyɛ ɔpepepepem 100 na ɛbom yɛ wo. Ɛyɛ nketenkete paa. Sɛ wɔka nkwammoaa a wɔyɛ akɛse kakra bɛyɛ 10,000 bom a wɔn kɛse bɛyɛ sɛ akoroteaa ti. Nanso, emu biara yɛ abɔde a emu dɔ ma ɛyɛ nwonwa. Nkwaboaa yɛ nwonwa koraa sen afiri anaa mfiridwuma biara a nnipa ahyehyɛ. Nyansahufo ka sɛ nkwaboaa te sɛ kurow bi a wɔato ho fasu—a wɔwɛn apon a wɔfa mu kɔ mu ne nea wɔfa mu fi adi ano, nea akwantu nhyehyɛe, nkitahodi nhyehyɛe, anyinam ahoɔden mfiri, ɔkwan a wɔfa so tow wura gu ne ɔkwan a wɔfa so dannan nneɛma a asɛe ani san de yɛ biribi foforo, asraafo a wɔbɔ ho ban, ne aban asoɛe mpo wɔ mu. Afei nso, nkwaboaa no betumi ayɛ ne sɛso foforo wɔ nnɔnhwerew kakraa bi mu!
11 Nokwarem no, nkwammoaa nyinaa nyɛ pɛ. Bere a mogyatɔw mu nkwammoaa mu kɔ so kyekyɛ no, wɔyɛ nnwuma a egu ahorow. Ebi bɛyɛ ehon ntini mu nkwammoaa; afoforo bɛyɛ dompe, ntini, anaa aniwa mu nkwammoaa. Wɔayɛ nsonsonoe a ɛte saa nyinaa ho nhyehyɛe wɔ nkwaboaa no awosu “nhomakorabea” a wɔfrɛ no DNA no mu. Nea ɛyɛ anigye no, wɔde honhom kaa Dawid ma ɔka kyerɛɛ Yehowa sɛ: “Meyɛ mogya tɔw nko no, w’aniwa huu me, na wo nhoma mu wɔakyerɛw ne nyinaa.”—Dwom 139:16.
12 Nipadua no afã bi mu nneɛma dɔɔso yiye. Sɛ nhwɛso no, susuw nnipa amemene ho hwɛ. Ebinom afrɛ no ade a emu nneɛma dɔɔso sen biara a ebesi saa bere yi wɔahu wɔ amansan yi mu. Ehon ntini bɛyɛ ɔpepepem 100—bɛyɛ nsoromma dodow a ɛwɔ yɛn nsoromma kuw yi mu na ɛwom. Nkwammoaa no mu biara ne nkwammoaa foforo mpempem di nkitaho. Nyansahufo ka sɛ nnipa amemene betumi akyere nhoma a ɛwɔ wiase nhomakorabea nyinaa mu nsɛm, nokwarem no, nsɛm a ebetumi akora so no yɛ nea enni ano. Ɛmfa ho sɛ nyansahufo de mfirihyia pii na asua akwaa a ɛyɛ “nwonwa” yi ho ade no, wogye tom sɛ ebetumi aba sɛ wɔrente sɛnea ɛyɛ adwuma no ase nwie da.
13 Nanso, nnipa yɛ Yehowa adebɔ nyansa ho nhwɛso biako pɛ. Dwom 104:24 ka sɛ: “[Yehowa, NW], wo nnwuma dɔɔso dɛn ara, nyansa mu na woyɛɛ ne nyinaa, w’abɔde ahyɛ asase so ma.” Yehowa nyansa da adi wɔ abɔde a atwa yɛn ho ahyia no nyinaa mu. Sɛ nhwɛso no, tɛtea, ‘fi nkate mu yɛ onyansafo.’ (Mmebusɛm 30:24) Nokwarem no, ntɛtea abusua nhyehyɛe kɔ so pɛpɛɛpɛ. Ntɛtea mmusua no bi hwɛ nkoekoemmoa bi a wɔfrɛ wɔn akwadwowa so bɔ wɔn ho ban, na wonya wɔn ho nnuan te sɛ nea nkoekoemmoa yi yɛ ntɛtea no ayɛmmoa. Ntɛtea foforo yɛ adwuma sɛ akuafo dua “nnɔbae” a ɛyɛ mmire. Mmoa foforo pii wɔ hɔ a wɔayɛ wɔn ma wofi nkate mu yɛ nneɛma a ɛyɛ nwonwa. Nwansena tu dannan ne ho wɔ ɔkwan bi so a wimhyɛn a nnipa ayɛ biara nni hɔ a ɛbɛto no. Nnomaa a wodi atutra no gyina nsoromma, asase mu twebo a ɛsakrasakra, anaa asase mfonini bi a wofi awosu mu wɔ so na wotutu akwan. Abɔde a nkwa wom ho animdefo de mfirihyia pii asua su ahorow a wɔahyehyɛ wɔ mmoa yi mu a ɛkyere adwene no ho ade. Ɛnde, hwɛ nyansa a ɛbɛyɛ sɛ Onyankopɔn a ɔyɛ Ɔhyehyɛfo no wɔ!
14 Nyansahufo asua nneɛma pii afi Yehowa adebɔ nyansa no mu. Wɔ mfiridwuma mu mpo no, wɔwɔ afã bi a wɔnam so suasua adebɔ mu adwinni. Sɛ nhwɛso no, ebia woagyen w’ani ahwɛ ananse ntontan fɛ a ɛyɛ no ma wo ho adwiriw wo pɛn. Nanso afiriyɛfo hu no sɛ adwinni mu anwonwade. Nhama bi a ɛte sɛ nea ɛyɛ mmerɛw no yɛ den sen dade, na ɛyɛ den sen nhama a wɔde nwene akotade a tuo aboba ntumi mfa mu no. Ne den te dɛn ankasa? Susuw ananse ntontan a wɔanwene ma ne kɛse ayɛ sɛ asawu a wɔde di dwuma wɔ ahyɛmma a wɔde yi mpataa mu ho hwɛ. Ntontan a ɛte saa betumi akyere wimhyɛn a wɔde fa nnipa no wɔ wim! Yiw, “nyansa mu” na Yehowa yɛɛ nneɛma a ɛtete saa nyinaa.
Nyansa a Ɛsen Asase so De
15 Yehowa nyansa da adi wɔ ne nnwuma ho wɔ amansan nyinaa mu. Nsoromma a ɛwɔ soro a yɛkaa ho asɛm kɔɔ akyiri wɔ Ti 5 no ngugu basabasa wɔ wim. Esiane Yehowa “wim mmara” a ɛda ne nyansa adi nti, wɔahyehyɛ wim nneɛma fɛfɛɛfɛ ayɛ no nsoromma akuw, na wɔahyehyɛ akuw no akuwakuw, na wɔahyehyɛ akuwakuw no nso ayɛ no akuw akɛse. (Hiob 38:33, The New Jerusalem Bible) Ɛnyɛ nwonwa sɛ Yehowa frɛ ɔsoro abɔde sɛ “asafo”! (Yesaia 40:26, NW) Nanso, asafo foforo wɔ hɔ a ɛda Yehowa nyansa adi kɛse koraa.
16 Sɛnea yehui wɔ Ti 4 no, Onyankopɔn kura abodin a ɛne ‘asafo Yehowa’ esiane ne gyinabea sɛ honhom abɔde ɔpepehaha pii no so Ɔsahene Pumpuni no nti. Eyi yɛ Yehowa tumi ho adanse. Nanso, ɔkwan bɛn so na ɛfa ne nyansa ho? Susuw ho hwɛ: Yehowa ne Yesu ntraa hɔ kwa da. (Yohane 5:17) Ɛnde, ntease wom sɛ Ɔsorosoroni no abɔfo a wɔsom no no nso yɛ adwuma bere nyinaa. Na kae sɛ, wɔkorɔn sen nnipa, wɔn nyansa ne wɔn tumi korɔn yiye. (Hebrifo 1:7; 2:7) Nanso, Yehowa ama saa abɔfo no nyinaa reyɛ adwuma, wɔde anigye reyɛ adwuma a mfaso wɔ so—‘wɔredi n’asɛm so’ na ‘wɔreyɛ nea ɛsɔ n’ani’—mfirihyia ɔpepepem pii ni. (Dwom 103:20, 21) Hwɛ sɛnea ɛbɛyɛ sɛ Ɔhwɛfo yi nyansa yɛ nwonwa!
^ ***fg kr. 21 Wobɛyɛ Dɛn Atumi Ahu Nokware Som?***
▪ Yesu akyidifo nyɛ wiase bɔne yi fã. Nea wubetumi de ahu wɔn ne sɛ, wɔnyɛ amanyɔsɛm, na wɔmfa wɔn ho nhyehyɛ basabasa a ɔmanfo yɛ mu. (Yohane 17:16; 18:36) Afei nso, wonsuasua wiase no nneyɛe ne wɔn subammɔne no.—Kenkan Yakobo 4:4.
▪ Nokware Kristofo dodɔ wɔn ho paa. Onyankopɔn Asɛm no a wosua no ma wonya obu ma nnipa a wofi mmusua ahorow nyinaa mu. Mpɛn pii na atoro som de wɔn ho ahyehyɛ amanaman no akodi mu denneennen, nanso nokware asomfo de, wɔnyɛ saa. (Mika 4:1-3) Mmom no, nokware Kristofo fi wɔn komam de wɔn bere ne wɔn ahode boa afoforo, na wɔsan hyɛ wɔn nkuran.—Kenkan Yohane 13:34, 35; 1 Yohane 4:20.
^ ***ol kr. 30 Nokware Som So Betumi Aba Wo Mfaso Daa!***
12 Yehowa de nneɛma a ɛyɛ anigye asie ama wɔn a wɔdɔ no no! Wode hwɛ nea N’asɛm no ka fa Paradise asase so asetra ho:
● Aduan pii a wobedi: “Asase no so aburofuw [anaa aduan] bedu mmepɔw atifi.”—Dwom 72:16.
● Adan pa: “Wobesisi adan atra mu.”—Yesaia 65:21.
● Adwuma a ɛyɛ anigye: “Wɔn a mapaw wɔn yi bedi wɔn nsa ano adwuma. Wɔrenyɛ adwumayɛhunu.”—Yesaia 65:22, 23.
● Yare nni hɔ: “Ɔmanfo no mu bi renka sɛ: Meyare!”—Yesaia 33:24, NW.
● Dɛmdi nni hɔ: “Ɛno na afuraefo aniwa bebue, na asotifo aso atue; ɛno na apakye behuruw sɛ ɔforote, na mum tɛkrɛma ato dwom.”—Yesaia 35:5, 6.
● Ɛyaw, awerɛhow, ne owu nni hɔ: “[Onyankopɔn] bɛpopa wɔn aniwam nusu nyinaa. Na owu nni hɔ bio, na awerɛhow ne osu ne ɛyaw bi nni hɔ bio, efisɛ kan nneɛma no atwam.”—Adiyisɛm 21:4.
● Ɔko nni hɔ: “[Onyankopɔn] ma akodi gyae kosi asase ano.”—Dwom 46:9.
● Daa nkwa: “Treneefo benya asase no adi, na wɔatra so daapem.”—Dwom 37:29.
^ ***sn dwom 101 Ma Nnipa Nhu Ahenni Nokware No***
Dwom 101
Ma Nnipa Nhu Ahenni Nokware No
(Asomafo Nnwuma 20:20, 21)
1. B’re a atwam no na yenhu
Kristofo abrabɔ kwan no.
Yehowa somaa ne hann;
Ahenni nokware hann no.
Yehuu Agya no apɛde.
Yebetie yɛn Nyankopɔn daa.
Yɛbɛbɔ Yehowa din.
Yɛbɛhyɛ ne din no anuonyam daa.
Yedi obiara adanse;
Apon ano, abɔnten so.
Yɛky’rɛky’rɛ wɔn boasetɔ mu
Ma wɔfa wɔn ho di ampa.
Yɛbɔ mmɔden wɔ baabiara;
Yɛbɛtrɛw Yehowa som mu.
Yɛsom no biakoyɛ mu
Kosi sɛ ɔbɛse yɛn sɛ yɛawie.
(Hwɛ Yos. 9:9; Yes. 24:15; Yoh. 8:12, 32 nso.)
^ ***bh nkr. 146-148 Ɔsom a Ɛsɔ Onyankopɔn Ani***
8 Nokware som mufo som Yehowa nkutoo na wɔbɔ ne din kyerɛ afoforo. Yesu kae sɛ: “Yehowa wo Nyankopɔn na ɛsɛ sɛ wokotow no, na ɔno nkutoo na ɛsɛ sɛ wosom no.” (Mateo 4:10) Eyi nti, Yehowa nkutoo na Onyankopɔn asomfo som no. Ɔsom yi fã bi ne nokware Nyankopɔn no din ne sɛnea ɔte a wɔma afoforo hu. Dwom 83:18 ka sɛ: “Wo a wo din de [Yehowa, NW] no, wo nko ara ne ɔsorosoroni, asase nyinaa so.” Yesu yɛɛ nkurɔfo a yɛbɛboa wɔn ma wɔahu Onyankopɔn ho nhwɛso too hɔ. Ɔkae wɔ mpaebɔ mu sɛ: “Mada wo din adi akyerɛ nnipa a wuyii wɔn fii wiase maa me no.” (Yohane 17:6) Saa ara na ɛnnɛ nso, nokware asomfo kyerɛkyerɛ nkurɔfo Onyankopɔn din, n’atirimpɔw, ne ne su ahorow.
^ ***sn dwom 99 Kamfo Asase so Hene Foforo No***
Dwom 99
Kamfo Asase so Hene Foforo No
(Adiyisɛm 7:9)
1. Yefi aman ne mmusua nyinaa
mu di Kristo akyi.
Ɔno na yɛbɛkamfo no sɛ yɛn
Hene kɛse no.
Wɔawo Nyankopɔn Ahenni.
Ɛrenkyɛ ne pɛ bɛyɛ hɔ.
Anidaso yi yɛ akyɛde,
Ɛma yɛn awerɛkyekye.
(NNYESO)
Kamfo yɛn Nyankopɔn
Ne ne Ba Kristo no,
Wɔn na wɔama yɛanya nkwagye.
Ɛbɛma yɛatena asase so
Asom yɛn Nyankopɔn daa.
2. Yɛde anigye kamfo Kristo,
yɛn Hene kɛse no.
Asomdwoe Hene bɛma Nyankopɔn
bɔhyɛ aba mu.
Anigye bi da yɛn anim:
Ehu befi asase so;
Awufo bɛsɔre aba bio.
Ɛbɛyɛ ahurusi da!
(NNYESO)
Kamfo yɛn Nyankopɔn
Ne ne Ba Kristo no,
Wɔn na wɔama yɛanya nkwagye.
Ɛbɛma yɛatena asase so
Asom yɛn Nyankopɔn daa.
(Hwɛ Dw. 2:6; 45:1; Yes. 9:6; Yoh. 6:40 nso.)
^ (Yos. 9:1-11:23) Afei berɛ a ahemfo a wɔwɔ Yordan agya wɔ bepɔ so ne Sefela ne Po Kɛseɛ no ano wɔ Lebanon anim, Hitifoɔ, Amorifoɔ, Kanaanfoɔ, Perisifoɔ, Hiwifoɔ ne Yebusifoɔ tee deɛ asie no, 2 wɔka boom yɛɛ nokorɔ sɛ wɔne Yosua ne Israelfoɔ no rebɛko. 3 Na Gibeonfoɔ nso tee deɛ Yosua de yɛɛ Yeriko ne Ai no. 4 Wɔn deɛ, wɔyɛɛ wɔn adeɛ nyansam. Wɔfaa akwansoduane ne nkotokuo dada ne nsã kotokuo a ateteɛ a wɔapempam guu wɔn mfunumu so. 5 Afei wɔhyehyɛɛ mpaboa a ahi a wɔapempam ne ntadeɛ agoago, na paanoo a wɔfaeɛ nyinaa akyenkyene na ɛfurofuro. 6 Na wɔkɔɔ Yosua nkyɛn asoɛeɛ hɔ wɔ Gilgal, na wɔka kyerɛɛ ɔne Israel mmarima no sɛ: “Yɛfiri akyirikyiri na yɛaba. Yɛsrɛ mo, mo ne yɛn nyɛ apam.” 7 Ɛnna Israel mmarima no ka kyerɛɛ Hiwifoɔ no sɛ: “Ebia yɛn mpɔtamu ha yi ara na moteɛ. Enti ɛbɛyɛ dɛn na yɛne mo ayɛ apam?” 8 Na wɔka kyerɛɛ Yosua sɛ: “Yɛyɛ wo nkoa.” Ɛnna Yosua bisaa wɔn sɛ: “Moyɛ nnipa bɛn, na mofiri he?” 9 Afei wɔka kyerɛɛ no sɛ: “Wo nkoa firi akyirikyiri paa na yɛaba, Yehowa mo Nyankopɔn din nti; yɛate ne nka ne deɛ ɔyɛɛ no Egypt nyinaa, 10 ne deɛ ɔde yɛɛ Amorifoɔ ahemfo a na wɔtete Yordan agya nohoa no, Hesbon hene Sihon ne Basan hene Og a na ɔte Astarot no. 11 Enti yɛn mpanimfoɔ ne ɔmanfoɔ no nyinaa ka kyerɛɛ yɛn sɛ, ‘Momfa akwansoduane na monkɔhyia wɔn nka nkyerɛ wɔn sɛ: “Yɛyɛ mo nkoa. Enti mo ne yɛn nyɛ apam.’” 12 Monhwɛ yɛn paanoo yi; da a yɛresim aba mo nkyɛn a yɛfa firii yɛn afie sɛ akwansoduane no, na ɛyɛ hye, nanso seesei akyenkyene na ɛfurofuro. 13 Na nsã kotokuo yi nso, na ɛyɛ foforɔ koraa, nanso monhwɛ sɛ ateteɛ. Na kwan no tenten nti, yɛn ntadeɛ ne yɛn mpaboa nso atete.” 14 Afei Israel mmarima no faa akwansoduane no bi hwɛeɛ, na wɔammisa Yehowa anom asɛm. 15 Yosua ne wɔn dii no asomdwoeɛ so na ɔne wɔn yɛɛ apam sɛdeɛ wɔbɛnya wɔn tiri adidi mu. Enti asafo no mu mpanimfoɔ no kaa wɔn ntam. 16 Wɔne wɔn yɛɛ apam no wieeɛ no, nnansa akyi na wɔtee sɛ nkurɔfoɔ no te bɛn wɔn na wɔwɔ wɔn mpɔtamu hɔ ara. 17 Afei Israelfoɔ no tuiɛ, na da a ɛtɔ so mmiɛnsa no, wɔkɔduruu wɔn nkuro mu. Nkuro no ne Gibeon ne Kefira ne Beerot ne Kiriat-Yearim. 18 Na Israelfoɔ no amfa wɔn nsa anka wɔn, ɛfiri sɛ na asafo no mu mpanimfoɔ de Israel Nyankopɔn Yehowa din aka wɔn ntam. Afei asafo no nyinaa firii aseɛ nwiinwii tiaa mpanimfoɔ no. 19 Na mpanimfoɔ no nyinaa ka kyerɛɛ asafo no sɛ: “Yɛde Israel Nyankopɔn Yehowa din aka wɔn ntam, enti yɛrentumi mfa yɛn nsa nka wɔn. 20 Yei na yɛbɛyɛ wɔn na wɔanya wɔn tiri adidi mu na ntam a yɛaka wɔn no ho nnome biara amma yɛn so.” 21 Enti mpanimfoɔ no ka kyerɛɛ wɔn sɛ: “Monnyaa wɔn mma wɔntena ase na wɔnkɔ anyina ne nsuo mma asafo no nyinaa, sɛdeɛ mpanimfoɔ ahyɛ wɔn bɔ no.” 22 Afei Yosua frɛɛ wɔn ka kyerɛɛ wɔn sɛ: “Adɛn nti na modaadaa yɛn kaa sɛ, ‘Yɛne mo ntam kwan ware yie,’ berɛ a mote yɛn mpɔtamu ha yi ara? 23 Ɛnnɛ wɔadome mo, na mo nkwa nna nyinaa mobɛyɛ nkoa me Nyankopɔn fie, na morennyae anyina ne asukorɔ da.” 24 Ɛnna wɔbuaa Yosua sɛ: “Asɛm no ne sɛ wo nkoa tee sɛ Yehowa wo Nyankopɔn aka akyerɛ n’akoa Mose sɛ ɔmfa asase yi nyinaa mma mo na monsɛe asase no sofoɔ nyinaa mfiri mo anim, na mo nti, na yɛsuro paa ma yɛn kra. Ɛno nti na yɛyɛɛ saa no. 25 Afei yɛnie, yɛwɔ mo nsam. Deɛ ɛyɛ na ɛtene mo ani soɔ biara momfa nyɛ yɛn.” 26 Na ɔyɛɛ wɔn saa gyee wɔn firii Israelfoɔ no nsam, na wɔanku wɔn. 27 Enti da no Yosua yɛɛ wɔn anyina ne nsuo kɔfoɔ maa asafo no ne Yehowa afɔrebukyia no, baabi a ɔbɛkyerɛ biara, de bɛsi nnɛ.
10 Afei berɛ a Yerusalem hene Adoni-Sedek tee sɛ Yosua ako afa Ai, na wasɛe Ai ne ne hene sɛdeɛ ɔyɛɛ Yeriko ne ne hene, na Gibeonfoɔ ne Israel akɔyɛ asomdwoeɛ apam na wɔne wɔn teɛ no, 2 ehu kaa no paa ɛfiri sɛ na Gibeon yɛ kuro kɛseɛ te sɛ nhenkuro no bi. Bio nso na ɛsõ sene Ai koraa, na emu mmarima ho yɛ den. 3 Enti Yerusalem hene Adoni-Sedek soma kɔɔ Hebron hene Hoham ne Yamut hene Piram ne Lakis hene Yafia ne Eglon hene Debir nkyɛn sɛ, 4 “Mommɛboa me mma yɛnsɛe Gibeon ɛfiri sɛ wɔne Yosua ne Israelfoɔ akɔyɛ asomdwoeɛ apam.” 5 Enti Amorifoɔ ahemfo nnum no kaa wɔn ho boom, Yerusalem hene ne Hebron hene ne Yarmut hene ne Lakis hene ne Eglon hene ne wɔn dɔm nyinaa, na wɔboaa wɔn ano sɛ wɔbɛkɔ Gibeon so ne wɔn akɔko. 6 Ɛnna Gibeonfoɔ soma kɔka kyerɛɛ Yosua wɔ Gilgal sɛ: “Yɛ ntɛm bɛboa wo nkoa na gye yɛn. Mma wo nsa nnyɛ tia, ɛfiri sɛ Amorifoɔ ahemfo a wɔte mmepɔ soɔ no aboaboa wɔn ano ne yɛn rebɛko.” 7 Enti Yosua ne asraafoɔ ne nnɔmmarima a wɔka ne ho nyinaa firi Gilgal kɔeɛ. 8 Na Yehowa ka kyerɛɛ Yosua sɛ: “Nsuro wɔn na mede wɔn ahyɛ wo nsa. Wɔn mu biara rentumi nnyina w’anim.” 9 Afei Yosua baa wɔn so mpofirem. Ɔde anadwo mũ no nyinaa na ɛfiri Gilgal baeɛ. 10 Yehowa maa wɔn ani tanee wɔ Israelfoɔ no anim, na wɔde nkrantɛ kunkum dɔm kɛseɛ wɔ Gibeon. Na wɔtĩĩ wɔn faa Bet-Horon aforoeɛ, na wɔkunkum wɔn bɛduruu Aseka ne Makeda. 11 Berɛ a wɔredwane afiri Israelfoɔ anim, na wɔresiane Bet-Horon no, Yehowa maa aboɔ akɛseɛ firii soro bɛkunkum wɔn kɔduruu Aseka. Wɔn a asukɔtweaa kunkum wɔn no dɔɔso sene wɔn a Israelfoɔ de nkrantɛ kunkum wɔn no. 12 Da a Yehowa de Amorifoɔ hyɛɛ Israelfoɔ nsa no, Yosua ne Yehowa kasaeɛ, na ɔkaa no Israelfoɔ nyinaa anim sɛ: “Awia, gyina Gibeon so, Bosome, gyina Ayalon bɔn mu.” 13 Enti awia gyinaeɛ, na bosome nso gyinaeɛ kɔsii sɛ ɔman no tuaa n’atamfo ka. Wɔntwerɛɛ yei ho asɛm wɔ Yasar nwoma mu anaa? Awia gyinaa wiem, na ampere ne ho ankɔtɔ bɛyɛ da mũ nyinaa. 14 Da yi nsɛsoɔ mmaa da—n’anim oo, n’akyi oo, ebi nsii da—sɛ Yehowa bɛyɛ aso ama onipa saa kwan yi soɔ. Saa da no, na Yehowa no ara reko ama Israel. 15 Afei Yosua ne Israelfoɔ nyinaa san baa wɔn asoɛeɛ wɔ Gilgal. 16 Saa berɛ yi na ahemfo nnum no adwane akɔhyɛ ɔbodan mu wɔ Makeda. 17 Ɛnna nkurɔfoɔ bɛka kyerɛɛ Yosua sɛ: “Wɔahunu sɛ ahemfo nnum no adwane akɔhyɛ ɔbodan mu wɔ Makeda.” 18 Na Yosua kaa sɛ: “Mompia aboɔ akɛseɛ nkata ɔbodan no ano na momma mmarima nwɛn wɔn. 19 Na mo nso monnnyina faako. Montĩ mo atamfo no nkunkum wɔn. Mommma wɔnnkɔ wɔn kurom, na Yehowa mo Nyankopɔn de wɔn ahyɛ mo nsa.” 20 Afei berɛ a Yosua ne Israelfoɔ no kunkum nkurɔfoɔ no maa wɔn nyinaa saeɛ, na wɔn a wɔnyaa wɔn tiri didii mu no dwane kɔɔ nkuro a wɔatoto ho afasuo mu no, 21 ɔman no nyinaa san baa Yosua nkyɛn asomdwoeɛ mu wɔ Makeda, wɔn asoɛeɛ hɔ. Na obiara antwe ne kɛtrɛma mpo antia Israelfoɔ no. 22 Afei Yosua kaa sɛ: “Mommue ɔbodan no ano na monyi ahemfo nnum a wɔhyɛ hɔ no mmrɛ me.” 23 Wɔyɛɛ deɛ ɔkaeɛ no, na wɔyii ahemfo nnum yi firii ɔbodan no mu brɛɛ no: Yerusalem hene, Hebron hene, Yamut hene, Lakis hene, ne Eglon hene. 24 Berɛ a wɔde ahemfo yi brɛɛ Yosua no, ɔfrɛɛ Israel mmarima nyinaa na ɔka kyerɛɛ asraafoɔ mpanimfoɔ a wɔne no kɔeɛ no sɛ: “Mommra. Momfa mo nan nsisi ahemfo yi kɔn akyi.” Na wɔbaeɛ de wɔn nan bɛsisii wɔn kɔn akyi. 25 Na Yosua ka kyerɛɛ wɔn sɛ: “Monnsuro na mommmɔ hu. Momma mo bo nyɛ duru na mo ho nyɛ den, na sei na Yehowa bɛyɛ mo atamfo a mo ne wɔn redi ako nyinaa.” 26 Afei Yosua kunkum wɔn, na ɔde wɔn sensɛn nnua nnum so kɔsii anwummerɛ. 27 Na berɛ a awia kɔtɔeɛ no, Yosua maa wɔyii wɔn firii nnua no so, na wɔkɔtoo wɔn guu ɔbodan a wɔkɔhyɛɛ mu no mu. Na wɔde aboɔ akɛseɛ guu ɔbodan no ano bɛsi nnɛ. 28 Saa da no, Yosua faa Makeda, na ɔtwee nkrantɛ too kuro no so, na ɔkum ɔhene no ne akra a wɔwɔ kuro no mu nyinaa. Wannya obiara wɔ hɔ. Na sɛdeɛ ɔyɛɛ Yeriko hene no, saa ara na ɔyɛɛ Makeda hene nso. 29 Afei Yosua ne Israelfoɔ nyinaa firii Makeda kɔɔ Libna ne Libnafoɔ kɔkoeɛ. 30 Na Yehowa de kuro no ne ɛhɔ hene hyɛɛ Israel nsa, na wɔtwee nkrantɛ wɔ kuro no so kunkum akra a wɔwɔ hɔ nyinaa. Wɔannya obiara. Na sɛdeɛ wɔyɛɛ Yeriko hene no, saa ara na wɔyɛɛ kurom hɔ hene no nso. 31 Ɛno akyi no, Yosua ne Israelfoɔ nyinaa firii Libna kɔɔ Lakis, na wɔboaa wɔn ho ano ne wɔn kɔkoeɛ. 32 Na Yehowa de Lakis hyɛɛ Israel nsa, na da a ɛtɔ so mmienu no, wɔfaa kuro no. Afei wɔtwee nkrantɛ wɔ kuro no so kunkum akra a wɔwɔ hɔ nyinaa, sɛdeɛ wɔyɛɛ Libna no. 33 Na Geser hene Horam hunuu saa no, ɔkɔɔ sɛ ɔrekɔboa Lakis. Enti Yosua kuu ɔne ne nkurɔfoɔ nyinaa, na wannya obiara. 34 Ɛnna Yosua ne Israelfoɔ nyinaa firii Lakis kɔɔ Eglon, na wɔboaa wɔn ho ano ne wɔn kɔkoeɛ. 35 Na wɔfaa kuro no saa da no. Na wɔtwee nkrantɛ too so kunkum akra a wɔwɔ hɔ nyinaa saa da no, sɛdeɛ wɔyɛɛ Lakis no. 36 Afei Yosua ne Israelfoɔ nyinaa firii Eglon kɔɔ Hebron ne wɔn kɔkoeɛ. 37 Na wɔfaa kuro no ne ne nkuraa nyinaa, na wɔtwee nkrantɛ wɔ so. Na wɔkum ɔhene no ne akra a wɔwɔ hɔ nyinaa. Wannya obiara, sɛdeɛ ɔyɛɛ Eglon no. Enti ɔsɛee kuro no ne akra a wɔwɔ hɔ nyinaa. 38 Akyire yi Yosua ne Israelfoɔ nyinaa san baa Debir ne wɔn bɛkoeɛ. 39 Na ɔfaa kuro no ne ɛhɔ hene ne nkuraa a ɛwowɔ hɔ nyinaa. Na wɔtwee nkrantɛ wɔ so kunkum akra a wɔwɔ hɔ nyinaa. Wannya obiara. Na sɛdeɛ ɔyɛɛ Hebron ne Libna ne ne hene no, saa ara na ɔyɛɛ Debir ne ne hene. 40 Enti Yosua sɛee nsase a ɛwɔ mmepɔ so ne Negeb ne Sefela ne nkokoɔ ase no nyinaa, na ɔkunkum wɔn ahemfo nyinaa. Wannya obiara. Ɔsɛee biribiara a ɛhome sɛdeɛ Israel Nyankopɔn Yehowa hyɛeɛ no. 41 Na Yosua de nkrantɛ faa asase no nyinaa so firii Kades-Barnea kɔsii Gasa, ne Gosen asase nyinaa de kɔpem Gibeon. 42 Yosua faa ahemfo yi nyinaa ne wɔn nsase prɛko, ɛfiri sɛ Israel Nyankopɔn Yehowa ko maa Israel. 43 Afei Yosua ne Israelfoɔ nyinaa san kɔɔ wɔn asoɛeɛ wɔ Gilgal.
11 Na berɛ a Hasor hene Yabin tee deɛ asie no, ɔsoma kɔɔ Madon hene Yobab, ne Simron hene, ne Aksaf hene nkyɛn. 2 Na ɔde nkra kɔmaa ahemfo a wɔwɔ atifi fam mmepɔ soɔ, ne ɛserɛ so wɔ Kineret anafoɔ fam, ne Sefela, ne Dor bepɔ so wɔ atɔeɛ fam, 3 ne Kanaanfoɔ a wɔwɔ apueeɛ ne atɔeɛ, ne Amorifoɔ, ne Hitifoɔ, ne Perisifoɔ, ne Yebusifoɔ a wɔwɔ mmepɔ soɔ, ne Hiwifoɔ a wɔwɔ Hermon ase wɔ Mispa asase soɔ. 4 Enti wɔne wɔn dɔm huhaa te sɛ mpoano anwea ne apɔnkɔ ne nteaseɛnam bebree pa firi baeɛ. 5 Na berɛ a wɔhyɛeɛ no duruiɛ no, ahemfo no nyinaa boaboaa wɔn ano wɔ Merom asuo ho sɛ wɔne Israel rebɛko. 6 Afei Yehowa ka kyerɛɛ Yosua sɛ: “Nsuro wɔn, na ɔkyena sɛsɛɛ mɛma wɔn nyinaa atotɔ Israelfoɔ nsa ano. Twitwa wɔn apɔnkɔ nantin na fa gya hye wɔn nteaseɛnam.” 7 Na Yosua ne asraafoɔ no nyinaa faa Merom asuo ho bɛto hyɛɛ wɔn so prɛko pɛ. 8 Enti Yehowa de wɔn hyɛɛ Israelfoɔ no nsa, na wɔtĩĩ wɔn kɔkunkum wɔn kɔduruu Sidon kɛseɛ ne Misrefot-Maim ne Mispe asasetamaa so wɔ atɔeɛ fam. Wɔkunkum wɔn nyinaa, na baako mpo anka. 9 Na deɛ Yehowa ka kyerɛɛ Yosua no, saa pɛpɛɛpɛ na ɔde yɛɛ wɔn: Ɔtwitwaa wɔn apɔnkɔ nantin, na ɔde gya hyee wɔn nteaseɛnam. 10 Afei Yosua danee ne ho saa berɛ no bɛfaa Hasor, na ɔde nkrantɛ kum ɛhɔ hene, ɛfiri sɛ na Hasor ne ahemman yi nyinaa ti. 11 Wɔde nkrantɛ kunkum akra a wɔwɔ hɔ nyinaa tɔree wɔn ase. Wɔannya biribiara a ɛhome wɔ hɔ, na ɔde gya hyee Hasor. 12 Yosua faa nhenkuro a ɛwowɔ hɔ ne emu ahemfo nyinaa, na ɔde nkrantɛ kunkum wɔn. Ɔsɛee wɔn pasaa, sɛdeɛ Yehowa akoa Mose kaeɛ no. 13 Nkuro a ɛgu nkokoɔ soɔ no deɛ, Israel anhye, gye Hasor na Yosua hyeeɛ. 14 Israelfoɔ no faa nkuro no mu afieboa ne asadeɛ a aka nyinaa. Nnipa no deɛ, wɔde nkrantɛ kunkum wɔn nyinaa tɔree wɔn ase. Obiara a ɔhome biara nni hɔ a wɔmaa no kaeɛ. 15 Deɛ Yehowa ka kyerɛɛ n’akoa Mose no, saa ara na Mose ka kyerɛɛ Yosua, na saa ara nso na Yosua yɛeɛ. Wanyi asɛm baako mpo amfiri deɛ Yehowa ka kyerɛɛ Mose no mu. 16 Yosua faa asase yi nyinaa, mmepɔ no ne Negeb ne Gosen asase nyinaa, ne Sefela ne Araba ne Israel mmepɔ ne ne Sefela, 17 ɛfiri Bepɔ Halak a animu kyerɛ Seir kɔsi Baal-Gad a ɛwɔ Lebanon asasetamaa so wɔ Bepɔ Hermon ase, na ɔkyeree wɔn ahemfo nyinaa kunkum wɔn. 18 Yosua ne ahemfo yi nyinaa koo nna pii. 19 Kuro biara nni hɔ a wɔne Israelfoɔ yɛɛ asomdwoeɛ apam, gye Hiwifoɔ a wɔte Gibeon no. Wɔn a aka no deɛ, ɛko mu na wɔfaa wɔn. 20 Yehowa na ɔmaa wɔpirim wɔn akoma sɛ wɔne Israelfoɔ bɛko na wasɛe wɔn a ahummɔborɔ biara nnim, na watɔre wɔn ase sɛdeɛ Yehowa ka kyerɛɛ Mose no. 21 Saa berɛ no nso, Yosua kɔkunkum Anakimfoɔ a wɔwɔ mmepɔ soɔ, Hebron ne Debir ne Anab ne Yuda ne Israel mmepɔ so nyinaa. Yosua sɛee wɔne wɔn nkuro no nyinaa. 22 Wannya Anakimni biara wɔ Israelfoɔ asase so, gye Gasa ne Gat ne Asdod na ebi kaeɛ. 23 Afei Yosua faa nsase no nyinaa sɛdeɛ Yehowa hyɛɛ Mose bɔ no, na Yosua kyɛ maa Israelfoɔ no sɛ wɔn kyɛfa, sɛdeɛ wɔn mmusua teɛ. Ɛfiri saa berɛ no, ɛko anha asase no bio.
^ (Yos. 9:16-27) Wɔne wɔn yɛɛ apam no wieeɛ no, nnansa akyi na wɔtee sɛ nkurɔfoɔ no te bɛn wɔn na wɔwɔ wɔn mpɔtamu hɔ ara. 17 Afei Israelfoɔ no tuiɛ, na da a ɛtɔ so mmiɛnsa no, wɔkɔduruu wɔn nkuro mu. Nkuro no ne Gibeon ne Kefira ne Beerot ne Kiriat-Yearim. 18 Na Israelfoɔ no amfa wɔn nsa anka wɔn, ɛfiri sɛ na asafo no mu mpanimfoɔ de Israel Nyankopɔn Yehowa din aka wɔn ntam. Afei asafo no nyinaa firii aseɛ nwiinwii tiaa mpanimfoɔ no. 19 Na mpanimfoɔ no nyinaa ka kyerɛɛ asafo no sɛ: “Yɛde Israel Nyankopɔn Yehowa din aka wɔn ntam, enti yɛrentumi mfa yɛn nsa nka wɔn. 20 Yei na yɛbɛyɛ wɔn na wɔanya wɔn tiri adidi mu na ntam a yɛaka wɔn no ho nnome biara amma yɛn so.” 21 Enti mpanimfoɔ no ka kyerɛɛ wɔn sɛ: “Monnyaa wɔn mma wɔntena ase na wɔnkɔ anyina ne nsuo mma asafo no nyinaa, sɛdeɛ mpanimfoɔ ahyɛ wɔn bɔ no.” 22 Afei Yosua frɛɛ wɔn ka kyerɛɛ wɔn sɛ: “Adɛn nti na modaadaa yɛn kaa sɛ, ‘Yɛne mo ntam kwan ware yie,’ berɛ a mote yɛn mpɔtamu ha yi ara? 23 Ɛnnɛ wɔadome mo, na mo nkwa nna nyinaa mobɛyɛ nkoa me Nyankopɔn fie, na morennyae anyina ne asukorɔ da.” 24 Ɛnna wɔbuaa Yosua sɛ: “Asɛm no ne sɛ wo nkoa tee sɛ Yehowa wo Nyankopɔn aka akyerɛ n’akoa Mose sɛ ɔmfa asase yi nyinaa mma mo na monsɛe asase no sofoɔ nyinaa mfiri mo anim, na mo nti, na yɛsuro paa ma yɛn kra. Ɛno nti na yɛyɛɛ saa no. 25 Afei yɛnie, yɛwɔ mo nsam. Deɛ ɛyɛ na ɛtene mo ani soɔ biara momfa nyɛ yɛn.” 26 Na ɔyɛɛ wɔn saa gyee wɔn firii Israelfoɔ no nsam, na wɔanku wɔn. 27 Enti da no Yosua yɛɛ wɔn anyina ne nsuo kɔfoɔ maa asafo no ne Yehowa afɔrebukyia no, baabi a ɔbɛkyerɛ biara, de bɛsi nnɛ.
^ ***sn dwom 15 Abɔde Da Yehowa Anuonyam Adi***
Dwom 15
Abɔde Da Yehowa Anuonyam Adi
(Dwom 19)
1. O Yehowa Nyankopɔn, me kra nim.
Ns’romma mpempem no ka w’anuonyam.
Adekyee ne anadwo nso kasa,
Ɛma ahobrɛasefo nya nimdeɛ.
Adekyee ne anadwo nso kasa.
Ɛma ahobrɛasefo nya nimdeɛ.
2. Woyɛɛ owia, ɔsram ne ns’romma.
Nsu akɛse ntra wɔn ahye da.
Yɛma yɛn ani so hwɛ ɔsoro.
Ɛyɛ nwonwa sɛ wudwen nnipa ho.
Yɛma yɛn ani so hwɛ ɔsoro.
Ɛyɛ nwonwa sɛ wudwen nnipa ho.
3. W’Asɛm ho tew na w’ahyɛde fata.
Wokaakae yɛn wo mm’ra no daa nyinaa.
Ɛma yehu nyansa, ɛkyɛn sika.
Momma yenni so, na yɛnsɔ mu daa.
Ɛma yehu nyansa, ɛkyɛn sika.
Momma yenni so, na yɛnsɔ mu daa.
(Hwɛ Dw. 12:6; 89:7; 144:3; Rom. 1:20 nso.)
^ ***cl nkr. 176-178 ‘O Onyankopɔn, Nyansa Bun a Emu Dɔ!’***
Yehowa Yɛ “Onyansafo Koro”
17 Esiane adanse a ɛte saa nti, so ɛyɛ nwonwa sɛ Bible da no adi sɛ Yehowa nyansa yɛ nea ɛkorɔn sen biara no? Sɛ nhwɛso no, ɛka sɛ Yehowa yɛ “onyansafo koro.” (Romafo 16:27) Yehowa nkutoo na ɔwɔ nyansa sen biara. Ɔno ne nyansa nyinaa wura. (Mmebusɛm 2:6) Ɛno nti na Yesu a ɔyɛ Yehowa abɔde a onim nyansa sen onipa biara no amfa ne ho anto n’ankasa nyansa so na mmom ɔkasae sɛnea N’agya hyɛɛ no sɛ ɔnkasa no.—Yohane 12:48-50.
18 Hyɛ sɛnea ɔsomafo Paulo kaa Yehowa nyansa ho asɛm wɔ ɔkwan soronko so no nsow: “O Onyankopɔn ahonya ne nyansa ne nimdeɛ bun a emu dɔ! Wɔrenhu n’atemmu mu pɛɛpɛɛ, na wɔrenhu n’akwan akyi hwehwɛ nwie da.” (Romafo 11:33) Paulo nam teɛ a ɔteɛɛm sɛ “O” de fii nkyekyɛm no ase no so daa nkate a emu yɛ den adi—wɔ eyi mu no, ɔdaa nidi a ɛkɔ akyiri adi. Hela asɛmfua a ɔde gyinaa hɔ maa “bun” no ne asɛmfua a egyina hɔ ma ‘amoa donkudonku’ wɔ abusuabɔ a emu yɛ den. Enti, nsɛmfua a ɔde dii dwuma no ma wotumi yɛ biribi ho mfonini wɔ adwenem. Sɛ yesusuw Yehowa nyansa ho a, ɛte sɛ nea yɛrehwɛ amoa donkudonku bi a yentumi nhu ase mu, ade a emu dɔ, ɛtrɛw araa ma yentumi nsusuw sɛnea ne kɛse te ho mpo na kampɛsɛ yɛakyerɛkyerɛ mu fefeefe anaasɛ yɛayɛ ho mfonini. (Dwom 92:5) So ɛno nyɛ ahobrɛase adwene?
19 Yehowa yɛ “onyansafo koro” wɔ ɔkwan foforo so: Ɔno nkutoo na otumi hu nea ɛbɛba daakye. Kae sɛ, Yehowa de ɔkɔre a ohu ade kɔ akyiri no yɛɛ ɔsoro nyansa ho sɛnkyerɛnne. Ɔkoropɔn mu duru betumi ayɛ kilogram anum pɛ, nanso n’aniwa sõsõ sen onipa a wanyin de. Ɔkɔre hu ade ma ɛyɛ nwonwa, na ɛma anomaa no tumi fi mita mpempem pii, ebia kilomita pii mpo, hu aboa ketewaa a ɔkyere no mene no! Yehowa ankasa kaa ɔkɔre ho asɛm bere bi sɛ: “N’aniwa hwɛ ade akyirikyiri.” (Hiob 39:29) Ɔkwan a ɛte saa ara so no, Yehowa tumi hwɛ bere kɔ “akyirikyiri”—daakye!
20 Adanse pii wɔ Bible mu a ɛkyerɛ sɛ eyi yɛ nokware. Nkɔmhyɛ ɔhaha pii, anaa abakɔsɛm a wodii kan kyerɛwee ansa na ɛrebam, wom. Wɔkaa nea ebefi akodi ahorow mu aba, wiase tumi ahorow sɔre ne wɔn asehwe, ne akwan pɔtee a asahene bɛfa so adi ako nyinaa ho nsɛm siei wɔ Bible mu—wɔ nsɛm bi mu no, wodii kan kaa ho asɛm mfe ɔhaha pii.—Yesaia 44:25–45:4; Daniel 8:2-8, 20-22.
21 Nanso, eyi kyerɛ sɛ Onyankopɔn adi kan ahu gyinae ahorow bi a wubesisi wɔ w’asetram? Ebinom a wɔkyerɛkyerɛ sɛ nkrabea wɔ hɔ no kyerɛ sɛ mmuae no yɛ yiw. Nanso, adwene a ɛte saa sɛe Yehowa nyansa ankasa, efisɛ ɛkyerɛ sɛ ontumi nni ne tumi a ɔwɔ sɛ otumi hu nea ɛbɛba daakye no so. Sɛ yɛbɛyɛ mfatoho a: Sɛ wowɔ nne a wɔde to dwom a ɛyɛ dɛ sen biara a, so wuntumi nyɛ biribi foforo biara sɛ dwom nkutoo na wobɛto bere nyinaa? Ntease nni adwene a ɛte saa mu! Saa ara na Yehowa wɔ tumi a ɛma otumi hu nea ɛbɛba daakye, nanso ɔmfa nni dwuma bere nyinaa. Sɛ ɔyɛ saa a ɛbɛhaw yɛn ankasa ahofadi, akyɛde a ɛsom bo a Yehowa rennye mfi yɛn nsam da.—Deuteronomium 30:19, 20.
22 Nea enye koraa no, nkrabea ho adwene ankasa kyerɛ sɛ tema, ɔdɔ, timmɔbɔ, anaa mmɔborohunu nni Yehowa nyansa mu. Nanso eyi nyɛ nokware ɔkwan biara so! Bible kyerɛkyerɛ sɛ Yehowa yɛ ‘komam nyansafo.’ (Hiob 9:4) Ɛnyɛ sɛ ɔwɔ koma ankasa, na mmom Bible taa de asɛm no di dwuma de ka obi mu nipa, a nneɛma a ɛkanyan no ne ne nkate horow te sɛ ɔdɔ ka ho, ho asɛm. Enti, ɔdɔ na ɛkyerɛ Yehowa nyansa kwan sɛnea ɛkyerɛ ne su afoforo kwan no.—1 Yohane 4:8.
23 Sɛnea ɛte no, Yehowa nyansa yɛ nea ɛyɛ pɛ a wotumi de ho to so koraa. Ɛsen yɛn ankasa nyansa koraa ma Onyankopɔn Asɛm hyɛ yɛn nkuran ɔdɔ mu sɛ: “Fa wo koma nyinaa bata [Yehowa, NW] ho, na mfa wo ho ntweri wo nhumu. Hu no w’akwan nyinaa mu, na ɔno na ɔbɛteɛ w’akwan.” (Mmebusɛm 3:5, 6) Afei ma yɛnhwehwɛ Yehowa nyansa mu nkɔ akyiri sɛnea ɛbɛyɛ a yebetumi abɛn Onyankopɔn a ɔyɛ nyansa nyinaa wura no kɛse.
^ ***cl kr. 177 ‘O Onyankopɔn, Nyansa Bun a Emu Dɔ!’***
Nsɛmmisa a Ɛsɛ sɛ Wususuw Ho
Hiob 28:11-28 Onyankopɔn nyansa som bo dɛn, na adepa bɛn na ebetumi afi asɛm no ho a yebesusuw mu aba?
Dwom 104:1-25 Ɔkwan bɛn so na Yehowa nyansa da adi wɔ adebɔ mu, na ɛno ma wote nka dɛn?
Mmebusɛm 3:19-26 Sɛ yesusuw Yehowa nyansa ho na yɛde di dwuma a, nkɛntɛnso bɛn na ebetumi anya wɔ yɛn da biara da asetra so?
Daniel 2:19-28 Dɛn nti na wɔfrɛ Yehowa Nea oyi ahintasɛm adi, na ɔkwan bɛn so na ɛsɛ sɛ yɛyɛ yɛn ade wɔ nkɔmhyɛ kwan so nyansa a ɛwɔ N’asɛm mu no ho?
^ ***fg kr. 21 Wobɛyɛ Dɛn Atumi Ahu Nokware Som?***
4. So wubetumi akyerɛ ɔsom a ɛyɛ nokware?
Ɔsom bɛn na wɔde wɔn nkyerɛkyerɛ nyinaa gyina Onyankopɔn Asɛm no so, wɔhyɛ Onyankopɔn din anuonyam, na wɔka sɛ Onyankopɔn Ahenni no nkutoo na ɛbɛma adesamma anya ahotɔ? Ɔsom bɛn na emufo dodɔ wɔn ho na wɔmmfa wɔn ho nnhyehyɛ akodi mu? Wususuw sɛ ɛyɛ ɔsom bɛn?—Kenkan 1 Yohane 3:10-12.
^ ***ol kr. 30 Nokware Som So Betumi Aba Wo Mfaso Daa!***
13 Nnipa rentumi mfa nneɛma a ɛte saa mma, nanso Yehowa wɔ tumi a ɔde bɛyɛ nea waka sɛ ɔbɛyɛ biara. Biribiara rentumi nsiw no kwan wɔ nea ɔpɛ sɛ ɔyɛ ho. Bible ka sɛ: “Onyankopɔn fam de, biribiara nni hɔ a ɛrentumi nyɛ.”—Luka 1:37.
14 Yehowa nam N’adansefo so de hokwan rema nnipa a wɔwɔ baabiara sɛ ‘wɔnhyɛn ɔpon hiahiaa no mu’ na wɔmfa ɔkwan a ɛkɔ daa nkwa mu no so. Ɛmmra sɛ wobɛka nnipa a wɔwɔ anigye a wogye nsa a wɔto frɛ wɔn so no ho. Ɛmmra sɛ wobɛsom nokware som na woanya Yehowa nhyira daa!—Mateo 7:13, 14.
^ ***sn dwom 119 Bra! Benya Ahotɔ***
Dwom 119
Bra! Benya Ahotɔ
(Hebrifo 10:24, 25)
1. Wiase nnipa bebree na wɔafom kwan nnɛ.
Onyankopɔn kwan de, wɔnnim.
Yehia akwanky’rɛ pa wɔ yɛn nantew mu;
Yɛtew yɛn ho a, ɛnyɛ yie.
Nhyiamu ma ahotɔ, anidaso;
Yenya Nyankopɔn mu gyidi.
Ne nsɛm kanyan yɛn ma yɛyɛ nnwuma pa,
Ɛma yɛn ahoɔden fof’ro.
Yɛrennyae nea Yehowa se yɛnyɛ no;
N’apɛde na yɛbɛyɛ daa.
Sɛ yehyia mu a ɔky’rɛ yɛn trenee kwan;
Nokware no som bo ma yɛn.
2. Yehowa na onim nea yehia nyinaa;
N’afotu ho hia yɛn kɛse.
Yɛtɔ b’re de kɔ nhyiamu da biara,
Ɛma yɛn nyansa ne gyidi.
Mmɔdenbɔfo ma yenya afotu pa,
Yesua sɛ yɛbɛky’rɛ gyidi.
Yɛn nuanom Kristofo no ka yɛn ho nti,
Yenim sɛ yɛnyɛ ankonam.
Anidaso pa bi da hɔ retwɛn yɛn.
Yɛne adɔfo behyiam daa.
Yɛkɔ nhyiamu a, yebesua ade;
Yɛbɛky’rɛ sɛ yɛwɔ nyansa.
(Hwɛ Dw. 37:18; 140:1; Mmeb. 18:1; Efe. 5:16; Yak. 3:17 nso.)
^ ***igw kr. 14 Asɛmmisa 8: Nnipa amanehunu, efi Onyankopɔn anaa?***
Asɛmmisa 8
Nnipa amanehunu, efi Onyankopɔn anaa?
“Ɛmpare nokware Nyankopɔn sɛ ɔbɛyɛ bɔne, ne ade nyinaa so Tumfoɔ sɛ ɔbɛyɛ nea ɛnteɛ!”
Hiob 34:10 [Kratafa 704]
“Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’ Efisɛ wontumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ.”
Yakobo 1:13 [Kratafa 1544]
“Montow mo dadwen nyinaa ngu no so, efisɛ odwen mo ho.”
1 Petro 5:7 [Kratafa 1554]
“Yehowa nkyɛ ne bɔhyɛ ho sɛnea ebinom bu biribi sɛ ɛkyɛ no, na mmom ɔwɔ mo ho abotare efisɛ ɔmpɛ sɛ obiara bɛsɛe, na mmom ɔpɛ sɛ obiara nya adwensakra.”
2 Petro 3:9 [Kratafa 1558]
^ ***sn dwom 117 Yɛmma Yehowa Nkyerɛkyerɛ Yɛn***
Dwom 117
Yɛmma Yehowa Nkyerɛkyerɛ Yɛn
(Yesaia 50:4; 54:13)
1. Fa anigye sua Yehowa asɛm no daa.
Honhom kronkron se, ‘Bɛnom nkwa nsu kwa.’
Nyankopɔn ama yɛn akwanky’rɛ pa.
Wɔn a nokware kɔm de wɔn bɛmee.
2. Ɛnsɛ sɛ yɛkwati sɛ yebehyia mu da;
Brɛ w’aso ase na sua adepa.
Nyankopɔn honhom, yɛn nuanom wɔ hɔ,
Wɔhyɛ yɛn den ma yɛnantew hann mu.
3. Ano a ɛto ayeyi nnwom hyɛ den paa!
Asuafo tɛkrɛma so dwom yɛ dɛ!
Yɛne yɛn nuanom behyia da biara.
Momma yɛntena wɔn mu daa nyinaa.
(Hwɛ Heb. 10:24, 25; Adi. 22:17 nso.)
^ ***be kr. 79 Nhyehyɛe a Ɛbɛma Woatu Mpɔn sɛ Ɔkasafo ne Ɔkyerɛkyerɛfo***
W’AFOTU KRATASIN
AKENKAN Adesua Akontaahyɛde 1-17
ƆYƐKYERƐ Adesua Akontaahyɛde 1-6, 8-51
ƆKASA Adesua Akontaahyɛde 1-6,8-17, 19-29, 31-53
DA A WƆDE DA A
MAA WO WUWIEI
(DWUMADI AHOROW)
1 Akenkan a emu da hɔ ․․․․․․․․ □ ․․․․․․․․․․
2 Nsɛm a wɔka ma emu da hɔ ․․․․․․․․ □ ․․․․․․․․․․
3 Nsɛmfua din a wɔbobɔ no yiye ․․․․․․․․ □ ․․․․․․․․․․
4 Ɔkasa a ɛkɔ yɔɔ ․․․․․․․․ □ ․․․․․․․․․․
5 Kasa mu ɔhome a ɛfata ․․․․․․․․ □ ․․․․․․․․․․
6 Adwene a ɛwom a wosi so
dua yiye ․․․․․․․․ □ ․․․․․․․․․․
7 Nsɛntitiriw a wosi so dua ․․․․․․․․ □ ․․․․․․․․․․
8 Ɛnne nnyigyei a ɛfata ․․․․․․․․ □ ․․․․․․․․․․
9 Ɛnne nsakrae ․․․․․․․․ □ ․․․․․․․․․․
10 Anigye ․․․․․․․․ □ ․․․․․․․․․․
11 Ɔhyew ne nkate ․․․․․․․․ □ ․․․․․․․․․․
12 Nipadua ne anim yɛbea a
wɔde si asɛm so dua ․․․․․․․․ □ ․․․․․․․․․․
13 Atiefo anim hwɛ ․․․․․․․․ □ ․․․․․․․․․․
14 Wo nne ankasa a wode kasa ․․․․․․․․ □ ․․․․․․․․․․
15 Ahosiesie a eye ․․․․․․․․ □ ․․․․․․․․․․
16 Akokoduru ․․․․․․․․ □ ․․․․․․․․․․
17 Akasam a wɔde di dwuma ․․․․․․․․ □ ․․․․․․․․․․
18 Bible a wɔde bua asɛm ․․․․․․․․ □ ․․․․․․․․․․
^ ***be kr. 282 nky. 4 Akwankyerɛ Ahorow Ma Sukuu So Ahwɛfo***
Bɔ mmɔden sɛ mubefi sukuu no ase ntɛm na moawie wɔ bere ano. Yɛ nhwɛso pa denam nsɛm a worenka no pii mma ɛmmoro bere a wɔde ama wo no so so. Sɛ osuani bi kasa boro bere a wɔde ama no so a, ɛsɛ sɛ wo anaa wo boafo no yɛ sɛnkyerɛnne bi kyerɛ no sɛ ne bere no aso. Ɛsɛ sɛ osuani no de nsɛm a ɔreka no ba awiei na ofi asɛnka agua no so. Sɛ dwumadi no fã bi di bere no bi a, twitwa wo nsɛm so, na wo ne onua a ɔsɛee bere no nka ho asɛm bere a moapɔn nhyiam no.
^ ***be kr. 282 Akwankyerɛ Ahorow Ma Sukuu So Ahwɛfo***
Akwankyerɛ Ahorow Ma Sukuu So Ahwɛfo
WƆ ASAFO biara mu no, wɔpaw ɔpanyin bi ma ɔyɛ Teokrase Ɔsom Sukuu sohwɛfo. Sɛ wɔde asɛyɛde yi ahyɛ wo nsa a, anigye a wowɔ wɔ sukuu no ho ne sɛnea wokyerɛ osuani biara nkɔso ho anigye no betumi aboa yiye paa wɔ sukuu no so mfaso a mubenya wɔ mo hɔnom no so.
Wo dwumadi no fã titiriw ne sɛ wobɛhwɛ mo asafo no dapɛn biara Teokrase Ɔsom Sukuu no so. Ma ɛntra w’adwene mu sɛ asuafo a wɔwɔ dwumadi ahorow bere biara akyi no, afoforo nso wɔ hɔ a wɔretie. Hwɛ sukuu no so sɛnea ɛbɛyɛ a asafo mũ no nyinaa benya nkaesɛm a ɛhyɛ nkuran na mfaso wɔ so a ɛne sukuu no botae a wɔaka ho asɛm wɔ nkratafa 5 kosi 8 hyia wɔ nkyerɛkyerɛ nhoma yi mu no.
Kyerɛ asuafo no nyinaa ho anigye ɛmfa ho sɛ ebia wɔn dwumadi no yɛ akenkan, ɔyɛkyerɛ, anaasɛ wɔbɛma ɔkasa ahorow no. Boa wɔn ma wommu nea wɔreyɛ no sɛ ɛnyɛ dwumadi bi kɛkɛ na mmom sɛ hokwan a wɔanya sɛ ɛbɛma wɔanya nkɔso wɔ ɔsom a wɔde ma Yehowa no mu. Ɛwom, mmɔden a wɔn ankasa bɛbɔ no ne ade titiriw a ɛbɛma wɔanya nkɔso. Na ɛho hia nso sɛ wubefi komam akyerɛ wɔn ho anigye, aboa wɔn ma wɔate mfaso a ɛwɔ afotu no mu ase, na woakyerɛkyerɛ wɔn sɛnea wɔde bedi dwuma no mu. Sɛ wubetumi ayɛ eyi a, tie ɔkasa biara yiye sɛnea ɛbɛyɛ a wubetumi ahyɛ nneɛma nsow yiye.
Bɔ mmɔden sɛ mubefi sukuu no ase ntɛm na moawie wɔ bere ano. Yɛ nhwɛso pa denam nsɛm a worenka no pii mma ɛmmoro bere a wɔde ama wo no so so. Sɛ osuani bi kasa boro bere a wɔde ama no so a, ɛsɛ sɛ wo anaa wo boafo no yɛ sɛnkyerɛnne bi kyerɛ no sɛ ne bere no aso. Ɛsɛ sɛ osuani no de nsɛm a ɔreka no ba awiei na ofi asɛnka agua no so. Sɛ dwumadi no fã bi di bere no bi a, twitwa wo nsɛm so, na wo ne onua a ɔsɛee bere no nka ho asɛm bere a moapɔn nhyiam no.
Sɛ wowɔ hɔ a, ɛsɛ sɛ woyɛ sukuu no. Sɛ ɛtɔ bere bi na woantumi amma a, ɛsɛ sɛ ɔpanyin foforo a mpanyimfo kuw no apaw no dedaw hwɛ sukuu no so. Sɛ wuhia mmoa wɔ sɛnea wobɛhyehyɛ dwumadi ahorow, dwumadi kratasin a wobɛkyerɛw na woakyekyɛ, anaa nhyehyɛe a wobɛyɛ ma afoforo asi afoforo ananmu wɔ dwumadi bi mu a, asafo mu somfo a mpanyimfo kuw no apaw no betumi aboa wo wɔ eyinom ho.
Asuafo Din a Wobɛkyerɛw. Hyɛ adawurubɔfo nyinaa nkuran ma wɔnkyerɛw wɔn din wɔ sukuu no mu. Sɛ afoforo a wɔde wɔn ho abɔ asafo no denneennen no gye Bible nkyerɛkyerɛ tom na wɔn abrabɔ ne Kristofo gyinapɛn ahorow hyia a, wobetumi akyerɛw wɔn din. Sɛ obi da no adi sɛ ɔpɛ sɛ ɔkyerɛw ne din wom a, fa anigye kamfo no. Sɛ onipa no nnya nyɛɛ ɔdawurubɔfo a, ɛsɛ sɛ wo a woyɛ sukuu sohwɛfo no ne no susuw nneɛma a ehia na ama wɔakyerɛw ne din wɔ sukuu no mu ho, na ɛbɛyɛ papa sɛ woyɛ saa wɔ nea ɔne no yɛ Bible adesua no anim (anaa ne wofo a ɔyɛ gyidini anim). Ahwehwɛde yi te sɛ nea wɔhwehwɛ fi obi a ɔpɛ sɛ ɔyɛ ɔdawurubɔfo a wɔmmɔɔ no asu hɔ no. Yebehu eyinom wɔ Nhyehyɛe a Wɔayɛ Ma Yɛde Awie Yɛn Som Adwuma nhoma no kratafa 97 kosi 99. Hwɛ hu sɛ bere nyinaa wobɛkyerɛw wɔn a wɔyɛ foforo no din aka wɔn a wɔwom dedaw no ho.
^ (Yos. 12:1-15:63) Yeinom ne asase no so ahemfo a Israelfoɔ dii wɔn so faa wɔn nsase wɔ Yordan agya apueeɛ fam, ɛfiri Arnon subɔn ho kɔsi Bepɔ Hermon ne Araba nyinaa wɔ apueeɛ fam no: 2 Amorifoɔ hene Sihon a na ɔte Hesbon no. Ɔdii hene faa Aroer a ɛwɔ Arnon subɔn ho ne subɔn no mfimfini ne Gilead asase no fã kɔsii Yabok subɔn ho wɔ Ammonfoɔ hyeɛ so, 3 ne Araba kɔsii Kineret mpoano wɔ apueeɛ fam, ne po a ɛwɔ Araba anaa Nkyene Po no ano wɔ apueeɛ, Bet-Yesimot kwan so, de kɔɔ anafoɔ wɔ Pisga bepɔ ase. 4 Baako nso ne Basan hene Og. Ɔno ne Refaimni a na waka, na ɔtenaa Astarot ne Edrei. 5 Ɔdii hene wɔ Bepɔ Hermon so ne Saleka ne Basan nyinaa kɔsii Gesurfoɔ ne Maakatfoɔ hyeɛ so ne Gilead asase no fã kɔpem Hesbon hene Sihon asase so. 6 Yehowa akoa Mose ne Israelfoɔ no dii wɔn so, na ɛno akyi no Yehowa akoa Mose de asase no maa Rubenfoɔ ne Gadfoɔ ne Manase abusuakuo fã no. 7 Ahemfo yi nso na Yosua ne Israelfoɔ no dii wɔn so wɔ Yordan atɔeɛ fam, firi Baal-Gad a ɛwɔ Lebanon asasetamaa so kɔsi Bepɔ Halak a animu kyerɛ Seir no ho. Ɛno akyi na Yosua kyɛɛ asase no maa Israelfoɔ mmusua no sɛ wɔn kyɛfa, 8 mmepɔ so nsase ne Sefela ne Araba ne mmepɔ ase ne serɛ so ne Negeb. Ɛha na na Hitifoɔ ne Amorifoɔ ne Kanaanfoɔ ne Perisifoɔ ne Hiwifoɔ ne Yebusifoɔ no teɛ. Ahemfo yi nie: 9 Yeriko hene ne Ai a ɛbɛn Betel no hene; 10 Yerusalem hene ne Hebron hene; 11 Yamut hene ne Lakis hene; 12 Eglon hene ne Geser hene; 13 Debir hene ne Geder hene; 14 Horma hene ne Arad hene; 15 Libna hene ne Adulam hene; 16 Makeda hene ne Betel hene; 17 Tapua hene ne Hefer hene; 18 Afek hene ne Lasaron hene; 19 Madon hene ne Hasor hene; 20 Simron-Meron hene ne Aksaf hene; 21 Taanak hene ne Megido hene; 22 Kedes hene ne Yokneam a ɛwɔ Karmel no hene; 23 Dor a ɛwɔ Dor bepɔ soɔ no hene, ne Goiim a ɛwɔ Gilgal no hene; 24 ne Tirsa hene. Ahemfo no nyinaa yɛ aduasa baako.
13 Saa berɛ yi na Yosua mfeɛ akɔ animu na wabɔ akora. Na Yehowa ka kyerɛɛ no sɛ: “Wo mfeɛ akɔ animu na woabɔ akora, nanso asase a aka a ɛsɛ sɛ wofa no sõ yie. 2 Asase a aka nie: Filistifoɔ ne Gesurfoɔ mpɔtamu hɔ nyinaa 3 (wɔbu Nil fã a ɛda Egypt anim kɔsi Ekron hyeɛ so wɔ atifi fam no sɛ Kanaanfoɔ asase); Filistifoɔ ahemfo nnum dii nkuro yi so, Gasa, Asdod, Askelon, Gat, Ekron, ne Awim. 4 Anafoɔ fam nso, wobɛfa Kanaanfoɔ asase nyinaa; ne Meara a ɛyɛ Sidonfoɔ asase akɔsi Afek, na ɛbɛkɔ akɔpem Amorifoɔ hyeɛ so; 5 ne Gebalfoɔ asase ne Lebanon nyinaa wɔ apueeɛ, firi Baal-Gad wɔ Bepɔ Hermon ase de akɔsi Hamat; 6 wɔn a wɔtete mmepɔ soɔ nyinaa, ɛfiri Lebanon kɔ Misrefot-Maim, kyerɛ sɛ Sidonfoɔ nyinaa. Na me ara mɛtu wɔn afiri wɔn asase so ama Israelfoɔ. Nanso hwɛ sɛ wode bɛka Israel agyapadeɛ ho, sɛdeɛ maka akyerɛ woɔ no. 7 Afei kyɛ asase no ma mmusua nkron no ne Manase abusuakuo fã no.” 8 Rubenfoɔ ne Gadfoɔ ne abusuakuo no fã a aka no kɔfaa asase a Mose de maa wɔn Yordan agya wɔ apueeɛ fam no, sɛdeɛ na Yehowa akoa Mose atwa ama wɔn dada no, 9 ɛfiri Aroer a ɛwɔ Arnon Bɔn ano ne kuro a ɛwɔ bɔn no mfimfini ne Medeba asase tratra no so de kɔsi Dibon; 10 ne Amorifoɔ hene Sihon a ɔdii adeɛ wɔ Hesbon no nkuro nyinaa, kɔsi Ammonfoɔ hyeɛ so; 11 ne Gilead, ne Gesurfoɔ ne Maakatfoɔ nsase nyinaa, ne Bepɔ Hermon ne Basan nyinaa de kɔsi Saleka; 12 ne Og a ɔdii adeɛ wɔ Astarot ne Edrei no ahemman a ɛwɔ Basan nyinaa. (Og na na waka wɔ Refaimfoɔ no mu.) Na Mose kunkum wɔn faa wɔn asase. 13 Israelfoɔ amfa Gesurfoɔ ne Maakatfoɔ nsase; mmom Gesurfoɔ ne Maakatfoɔ te Israelfoɔ mu bɛsi nnɛ. 14 Lewi abusuakuo no nko ara na wamma wɔn agyapadeɛ. Egya afɔdeɛ a wɔbɔ ma Israel Nyankopɔn Yehowa no ne wɔn agyapadeɛ, sɛdeɛ ɔhyɛɛ wɔn bɔ no. 15 Afei Mose maa Ruben asefoɔ nyaa wɔn asase, sɛdeɛ wɔn mmusua teɛ. 16 Wɔn asase no firi Aroer a ɛwɔ Arnon Bɔn ano ne kuro a ɛwɔ Bɔn no mfimfini ne Medeba asase tratra no so nyinaa; 17 ne Hesbon ne ɛho nkuro a ɛwɔ asase tratra no soɔ nyinaa, Dibon ne Bamot-Baal ne Bet-Baal-Meon, 18 ne Yahas ne Kedemot ne Mefaat, 19 ne Kiriataim ne Sibma ne Seret-Saha wɔ asasetamaa no so bepɔ so, 20 ne Bet-Peor ne Pisga bepɔ ase ne Bet-Yesimot, 21 ne nkuro a ɛwɔ asase tratra no soɔ ne Amorifoɔ hene Sihon a ɔdii adeɛ wɔ Hesbon no ahemman nyinaa. Mose kum ɔne Midian atitire yi nyinaa: Ewi ne Rekem ne Sur ne Hur ne Reba. Yeinom ne Sihon aberempɔn a na wɔwɔ asase no soɔ. 22 Na Israelfoɔ de nkrantɛ kum Beor ba Balaam, nkɔmhyɛfoɔ no, kaa wɔn a wɔkunkum wɔn no ho. 23 Ruben asefoɔ hyeɛ bɛsi Yordan ho; na asase yi nyinaa bɛyɛɛ Ruben asefoɔ mmusua no dea, nkuro no ne nkuraa a ɛwowɔ ho nyinaa. 24 Afei Mose maa Gad asefoɔ nyaa wɔn asase, sɛdeɛ wɔn mmusua teɛ. 25 Wɔn hyeɛ firi Yaser ne Gilead nyinaa ne Ammonfoɔ asase no fã kɔsi Aroer a ɛda Raba anim. 26 Afei ɛfiri Hesbon kɔka Ramat-Mispe ne Betonim, na ɛkɔfa Mahanaim kɔ Debir hyeɛ so. 27 Na asasetamaa no fam nso, ɛfa Bet-Haram ne Bet-Nimra ne Sukot ne Safon, Hesbon hene Sihon ahemman a aka no, na ɛfa Yordan ho kɔpem Kineret po no ano nohoa wɔ Yordan apueeɛ fam. 28 Yei ne Gad asefoɔ mmusua no asase, nkuro no ne nkuraa a ɛwowɔ ho nyinaa. 29 Afei Mose maa Manase abusuakuo fã no nyaa wɔn asase, na ɛbɛyɛɛ Manase abusuakuo fã no agyapadeɛ, sɛdeɛ wɔn mmusua teɛ. 30 Wɔn hyeɛ firi Mahanaim ne Basan nyinaa, ne Basan hene Og ahemman nyinaa, ne Yair nkuraa-nkuraa a ɛwowɔ Basan nyinaa; nkuro no yɛ aduosia. 31 Na Gilead asase no fã ne Astarot ne Edrei nkuro a ɛwɔ Basan hene Og ahemman mu no kɔdii Manase ba Makir mma nsam, na ɛbɛyɛɛ Makir mma no mu fã dea, sɛdeɛ wɔn mmusua teɛ. 32 Yei ne asase a Mose de maa wɔn Moab serɛ so wɔ Yordan apueeɛ, Yeriko nkyɛn no. 33 Lewi abusuakuo no deɛ, Mose amma wɔn agyapadeɛ no bi. Israel Nyankopɔn Yehowa ne wɔn agyapadeɛ, sɛdeɛ ɔhyɛɛ wɔn bɔ no.
14 Yei na Israelfoɔ nyaa no sɛ wɔn agyapadeɛ wɔ Kanaan asase soɔ. Asase yi na ɔsɔfoɔ Eleasar ne Nun ba Yosua ne Israel agyanom mmusua mu atitire kyɛ maa wɔn. 2 Wɔbɔɔ ntonto de kyɛɛ asase no maa mmusua nkron ne fã no, sɛdeɛ na Yehowa nam Mose so aka no. 3 Saa berɛ no na Mose de mmusua mmienu ne fã no agyapadeɛ ama wɔn dada wɔ Yordan agya nohoa. Lewifoɔ deɛ, wamma wɔn agyapadeɛ no bi wɔn mu. 4 Nanso na Yosef mma Manase ne Efraim abɛyɛ mmusua mmienu; na wɔantwa asase no bi amma Lewifoɔ no, gye nkuro a wɔbɛtena mu ne mfikyisase a wɔn mmoa bɛdidi soɔ na wɔakora agyapadeɛ ahodoɔ wɔ soɔ. 5 Deɛ Yehowa ka kyerɛɛ Mose no, saa ara na Israelfoɔ no yɛeɛ, na wɔkyekyɛɛ asase no mu. 6 Afei Yuda asefoɔ baa Yosua nkyɛn wɔ Gilgal, na Kenisini Yefune ba Kaleb ka kyerɛɛ no sɛ: “Wo ara wonim deɛ Yehowa ka kyerɛɛ nokorɛ Nyankopɔn nipa Mose wɔ Kades-Barnea faa me ne wo ho. 7 Berɛ a Yehowa akoa Mose somaa me firi Kades-Barnea sɛ menkɔhwɛ asase no, na madi mfeɛ aduanan, na mesan ba de asɛm a ɛwom biara bɛtoo n’anim, deɛ ɛwɔ m’akomam biara. 8 Me nuanom a me ne wɔn kɔeɛ no maa nnipa no akoma tuiɛ; nanso me deɛ, mede m’akoma nyinaa dii Yehowa me Nyankopɔn akyi. 9 Enti saa da no, Mose kaa ntam sɛ: ‘Asase a wode wo nan sii soɔ no bɛyɛ wo ne wo mma agyapadeɛ daa, ɛfiri sɛ wode w’akoma nyinaa adi Yehowa me Nyankopɔn akyi.’ 10 Yehowa adaworoma meda so te ase sɛdeɛ Yehowa hyɛɛ Mose bɔ mfeɛ aduanan nnum nie, berɛ a Israelfoɔ nam serɛ soɔ no, na ɛnnɛ, madi mfeɛ aduɔwɔtwe nnum. 11 Nanso ɛnnɛ mpo me ho yɛ den sɛ da a Mose somaa me no. Ahoɔden a na mewɔ saa berɛ no, ebi na mewɔ nnɛ a mɛtumi akɔ akono asan aba. 12 Enti mesrɛ wo, fa asase a ɛwɔ bepɔ soɔ a Yehowa hyɛɛ ho bɔ saa da no ma me, ɛfiri sɛ da no wotee sɛ Anakimfoɔ wɔ hɔ na wɔabɔ wɔn nkuro ho ban. Menim sɛ Yehowa bɛka me ho, na mɛpamo asase no sofoɔ sɛdeɛ Yehowa aka no.” 13 Afei Yosua hyiraa Yefune ba Kaleb, na ɔde Hebron maa no sɛ n’agyapadeɛ. 14 Ɛno nti na ɛde bɛsi nnɛ, Hebron yɛ Kenisini Yefune ba Kaleb agyapadeɛ no, ɛfiri sɛ ɔde n’akoma nyinaa dii Israel Nyankopɔn Yehowa akyi. 15 Kane no na Hebron de Kiriat-Arba (ɛfiri sɛ na Arba yɛ Anakimfoɔ mu katakyie). Ɛfiri saa berɛ no, ɛko anha asase no bio.
15 Berɛ a wɔbɔɔ ntonto kyɛɛ asase no, Yuda asefoɔ ne wɔn mmusua no hyeɛ kɔfaa Edom, Sina serɛ so, kɔsii Negeb anafoɔ. 2 Na wɔn hyeɛ a ɛda anafoɔ no firi Nkyene Po no ano, faka a ani kyerɛ anafoɔ fam no ano. 3 Ɛkɔfa anafoɔ fam kɔ Akrabim kokoɔ so kɔsi Sina, na ɛfiri anafoɔ kɔfa Kades-Barnea twam kɔ Hesron, na ɛkɔfa Adar kontono kɔ Karka. 4 Afei ɛtwam kɔ Asmon kɔfa Egypt subɔn no ho, na ɛhyeɛ no ano kɔpem mpoano. Yei ne wɔn hyeɛ a ɛda anafoɔ fam no. 5 Wɔn hyeɛ a ɛda apueeɛ no nam Nkyene Po no ano de kɔsi Yordan agya. Na atifi fam hyeɛ no firi po no ho faka no ho wɔ Yordan agya. 6 Na ɛhyeɛ no san kɔfa Bet-Hogla twam kɔ Bet-Araba atifi, na ɛforo kɔ Ruben ba Bohan boɔ no ho. 7 Ɛsan kɔfa Debir wɔ Akor bɔn no mu, na ɛdane kɔ atifi kɔduru Gilgal a ɛda Adumim kokoɔ anim wɔ subɔn no anafoɔ. Na ɛhyeɛ no twam kɔfa En-Semes nsuo no ho kɔpem En-Rogel. 8 Na ɛhyeɛ no toa so kɔfa Hinom ba bɔn no ano kɔsi Yebusi kokoɔ so wɔ anafoɔ, kyerɛ sɛ Yerusalem. Na ɛforo kɔ bepɔ a ani kyerɛ Hinom Bɔn no atɔeɛ fam wɔ Refaim bɔn no atifi fam. 9 Na ɛhyeɛ no firi mmepɔ so kɔ Neftoa asutire ho, na ɛfiri hɔ kɔfa nkuro a ɛwɔ Bepɔ Efron soɔ no ho; na ɛtoa so kɔ Baala a wɔfrɛ no Kiriat-Yearim no. 10 Na ɛhyeɛ no firi Baala wɔ atɔeɛ kɔfa Bepɔ Seir ho, na ɛkɔ atifi fam kɔfa Bepɔ Yearim ho, kyerɛ sɛ Kesalon; na ɛsiane kɔfa Bet-Semes kɔ Timna. 11 Ɛhyeɛ no kɔfa Ekron kokoɔ so wɔ atifi fam, na ɛfiri hɔ kɔ Sikeron twam kɔ Bepɔ Baala no ho, na ɛfiri hɔ kɔ Yabneel; ɛhyeɛ no kɔpem po no ano. 12 Na atɔeɛ fam hyeɛ no nso nam Po Kɛseɛ no ano. Yei ne Yuda asefoɔ mmusua no asase no hyeɛ ano nyinaa. 13 Yefune ba Kaleb deɛ, ɔmaa no asase wɔ Yudafoɔ mu sɛdeɛ Yehowa ka kyerɛɛ Yosua no; ɛno ne Kiriat-Arba (ɛfiri sɛ na Arba yɛ Anak agya). Saa kuro yi ara ne Hebron. 14 Na Kaleb tuu Anak mma mmiɛnsa no firii hɔ. Anak mma yi ne Sesai, Ahiman, ne Talmai. 15 Ɔfirii hɔ kɔɔ Debirfoɔ so. (Kane no na wɔfrɛ Debir sɛ Kiriat-Sefer.) 16 Afei Kaleb kaa sɛ: “Deɛ ɔbɛtumi ako afa Kiriat-Sefer no, mede me babaa Aksa bɛma no aware.” 17 Ɛnna Kaleb nua Kenas ba Otniel kɔko faeɛ, enti ɔde ne babaa Aksa maa no wareeɛ. 18 Na ɔbaa no rekɔ fie no, ɔsii so ka kyerɛɛ ne kunu sɛ ɔmmisa asase mfiri ne papa nkyɛn. Afei berɛ a Aksa te afunumu soɔ no, ɔbɔɔ ne nsam frɛɛ ne papa. Ɛnna Kaleb bisaa no sɛ: “Ɛdeɛn na wopɛ?” 19 Na ɔka kyerɛɛ no sɛ: “Mesrɛ wo, hyira me. Asase a ɛda anafoɔ na wode maa me, enti fa Gulot-Maim ma me.” Na ɔde Gulot Atifi ne Gulot Anafoɔ maa no. 20 Yei ne agyapadeɛ a wɔde maa Yuda asefoɔ ne wɔn mmusua. 21 Yuda abusuakuo no nkuro a ɛgu anafoɔ fam a ɛbɛn Edom hyeɛ pɛɛ no ne Kabseel, Eder, Yagua, 22 ne Kina, Dimona, Adada, 23 ne Kedes, Hasor, Yitnan, 24 ne Sif, Telem, Bealot, 25 ne Hasor-Hadata, Keriot-Hesron, anaa Hasor, 26 ne Amam, Sema, Molada, 27 ne Hasar-Gada, Hesmon, Bet-Pelet, 28 ne Hasar-Sual, Beer-Seba, Bisiotia, 29 ne Baala, Yim, Esem, 30 ne Eltolad, Kesil, Horma, 31 ne Siklag, Madmana, Sansana, 32 ne Lebaot, Silhim, Ain, ne Rimon; nkuro aduonu nkron ne ɛho nkuraa. 33 Sefela nso, nkuro a ɛwɔ hɔ ne Estaol, Sora, Asnah, 34 ne Sanoa, En-Ganim, Tapua, Enam, 35 ne Yamut, Adulam, Soko, Aseka, 36 ne Saaraim, Aditaim, Gedera, ne Gederotaim; nkuro dunan ne ɛho nkuraa. 37 Senan, Hadasa, Migdal-Gad, 38 ne Dilean, Mispe, Yokteel, 39 ne Lakis, Boskat, Eglon, 40 ne Kabon, Lamam, Kitlis, 41 ne Gederot, Bet-Dagon, Naama, ne Makeda; nkuro dunsia ne ɛho nkuraa. 42 Libna, Eter, Asan, 43 ne Yifta, Asnah, Nesib, 44 ne Keila, Aksib, ne Maresa; nkuro nkron ne ɛho nkuraa. 45 Ekron ne ɛho nkuro ne nkuraa. 46 Ɛfiri Ekron kɔ atɔeɛ fam nsase a ɛwɔ Asdod ne ɛho nkuraa nyinaa. 47 Asdod ne ɛho nkuro ne nkuraa; Gasa ne ɛho nkuro ne nkuraa, kɔsi Egypt subɔn no ne Po Kɛseɛ no ho ne mantam no nyinaa. 48 Na mmepɔ so nkuro ne Samir, Yatir, Soko, 49 ne Dana, Kiriat-Sanna, anaa Debir, 50 ne Anab, Estemo, Anim, 51 ne Gosen, Holon, ne Gilo; nkuro dubaako ne ɛho nkuraa. 52 Arab, Duma, Esan, 53 ne Yanim, Bet-Tapua, Afeka, 54 ne Humta, Kiriat-Arba, anaa Hebron, ne Sior; nkuro nkron ne ɛho nkuraa. 55 Maon, Karmel, Sif, Yuta, 56 ne Yesreel, Yokdeam, Sanoa, 57 ne Kain, Gibea, ne Timna; nkuro du ne ɛho nkuraa. 58 Halhul, Bet-Sur, Gedor, 59 ne Maarat, Bet-Anot, ne Eltekon; nkuro nsia ne ɛho nkuraa. 60 Kiriat-Baal, anaa Kiriat-Yearim, ne Raba; nkuro mmienu ne ɛho nkuraa. 61 Serɛ so nkuro nso ne Bet-Araba, Midin, Sekaka, 62 ne Nibsan, ne Nkyene Kuro, ne En-Gedi; nkuro nsia ne ɛho nkuraa. 63 Nanso Yebusifoɔ a wɔwɔ Yerusalem no deɛ, Yudafoɔ no antumi ampamo wɔn amfiri hɔ; na Yebusifoɔ ne Yudafoɔ tenaa Yerusalem de bɛsi nnɛ.
^ ***sn dwom 37 Kyerɛwnsɛm no Fi Nyankopɔn Honhom Mu***
Dwom 37
Kyerɛwnsɛm no Fi Nyankopɔn Honhom Mu
(2 Timoteo 3:16, 17)
1. Nyankopɔn Asɛm hyerɛn,
Ɛky’rɛ yɛn kwan esum mu.
Yebedi akyi nokwarem,
Ɛbɛma yɛade yɛn ho daa.
2. Asɛm no fi honhom mu,
Ɛkyerɛ yɛn nea yɛnyɛ.
Esiesie ade nyinaa yie;
Ɛma Nyankopɔn teɛ yɛn so.
3. Asɛm a efi s’ro yi
Ma yehu Nyankopɔn dɔ.
Yɛbɛkan na yɛahu nyansa
Adu nkwa botae no ho.
(Hwɛ Dw. 119:105; Mmeb. 4:13 nso.)
^ ***cl nkr. 179-182 Nyansa Wɔ ‘Onyankopɔn Asɛm’ Mu***
SO WOKAE da a wo nsa kaa krataa fii wo dɔfo bi a ɔwɔ akyirikyiri hɔ? Nneɛma kakraa bi pɛ na ɛma yenya anigye kɛse sɛ krataa a ɛka koma a obi a yɛdɔ no de brɛ yɛn no. Ɛyɛ yɛn anigye sɛ yɛbɛte sɛnea ne ho te, ne suahu, ne ne nhyehyɛe ho asɛm. Sɛ yɛn adɔfo wɔ akyirikyiri mpo a, nkitahodi a ɛte saa ma yɛbɛn wɔn.
2 Ɛnde, dɛn na ebetumi ama yɛanya anigye kɛse asen krataa a yebenya afi Onyankopɔn a yɛdɔ no no hɔ? Ɔkwan bi so no, Yehowa akyerɛw yɛn “krataa”—N’asɛm Bible no. Ɔka sɛnea ɔte, nea wayɛ, nea wabɔ ne tirim sɛ ɔbɛyɛ, ne nea ɛkeka ho ho asɛm kyerɛ yɛn wɔ mu. Esiane sɛ Yehowa pɛ sɛ yɛbɛn no nti, ɔde N’asɛm ama yɛn. Yɛn Nyankopɔn a onim nyansa sen biara no paw ɔkwan a eye sen biara a obetumi afa so ne yɛn adi nkitaho. Nyansa a ɛso bi nni wɔ ɔkwan a wɔfaa so kyerɛw Bible no ne emu nsɛm no mu.
Dɛn Nti na Wɔkyerɛw Nsɛm No?
3 Ebia ebinom bɛka sɛ, ‘Dɛn nti na Yehowa amfa anwonwakwan so—sɛ ebia, ɛnne a efi soro so—ne nnipa anni nkitaho?’ Nokwarem no, mmere bi wɔ hɔ a Yehowa nam abɔfo a wɔyɛ n’ananmusifo so fi soro kasae. Sɛ nhwɛso no, ɔyɛɛ saa bere a ɔde Mmara no maa Israel no. (Galatifo 3:19) Ná ɛnne a efi soro no yɛ hu yiye—na ɛyɛ hu araa ma Israelfo a na wɔabɔ hu no kae sɛ mma Yehowa ne wɔn nnkasa wɔ saa kwan yi so na mmom ɔmfa Mose so ne wɔn nkasa. (Exodus 20:18-20) Enti wɔde ano na ɛkaa Mmara a na ɛbɛyɛ 600 no kyerɛɛ Mose.
4 Nanso, sɛ wɔankyerɛw Mmara no a anka dɛn na ɛbɛba? So anka Mose betumi akae mmara no mu nsɛm no pɛpɛɛpɛ a mfomso biara nnim akyerɛ ɔmanfo no? Na awo ntoatoaso a wɔbaa akyiri yi no nso ɛ? So na ɛsɛ sɛ wɔde wɔn ho to nsɛm a wɔde ano ka so? Anka ɛno renyɛ ɔkwan a wotumi de ho to so a wɔnam so de Onyankopɔn mmara ma. Fa no sɛ ɛsɛ sɛ woka asɛm bi kyerɛ nnipa a wɔato santen tenteenten denam asɛm no a woka kyerɛ nea odi kan no so na ɔno nso ka kyerɛ nea odi hɔ no, na wɔyɛ no saa ara kosi nea otwa to koraa no so. Ɛda adi sɛ nea onii a odi akyiri paa no tee no bɛyɛ soronko kakra afi asɛm no ankasa ho. Na asiane a ɛte saa biara nni Onyankopɔn Mmara nsɛm no ho.
5 Yehowa fi nyansam ma wɔkyerɛw ne nsɛm no too hɔ. Ɔka kyerɛɛ Mose sɛ: “Kyerɛw nsɛm yi fa, efisɛ nsɛm yi so na migyina me ne wo ne Israelfo no apam.” (Exodus 34:27) Saa na wofii Bible kyerɛw ase wɔ afe 1513 A.Y.B. mu. Mfirihyia 1,610 a edii hɔ no, Yehowa ‘nam mmere horow ne su horow so kasa kyerɛɛ’ akyerɛwfo a wɔyɛ nnipa bɛyɛ 40 no, ma wɔkyerɛw Bible no. (Hebrifo 1:1) Eduu bere bi no, wɔn a wɔhwɛ nsɛm so kyerɛw bi a wɔwɔ ahofama no de ahwɛyiye kyerɛw bi pɛpɛɛpɛ sɛnea ɛbɛyɛ a wɔbɛkora Kyerɛwnsɛm no so.—Esra 7:6; Dwom 45:1.
6 Yehowa nam nkitaho a ɔne yɛn dii denam akyerɛw so no so ahyira yɛn ankasa. So woanya krataa bi a w’ani gyee ho yiye pɛn—ebia esiane awerɛkyekye a wuhia a ɛma wunyae nti—na wode siei na wosan kan no mpɛn pii? Saa na Yehowa “krataa” a wakyerɛw yɛn no te. Esiane sɛ Yehowa ma wɔkyerɛw ne nsɛm no nti, yetumi kenkan daa susuw emu nsɛm no ho. (Dwom 1:2) Yɛn nsa betumi aka “kyerɛw nsɛm no mu awerɛkyekye” bere biara a yehia.—Romafo 15:4.
Dɛn Nti na Ɔmaa Nnipa Kyerɛwee?
7 Yehowa fi ne nyansa mu maa nnipa kyerɛw N’asɛm no. Susuw eyi ho hwɛ: Sɛ Yehowa maa abɔfo kyerɛw Bible no a, so anka yebenya ho anigye koro no ara? Nokwarem no, anka abɔfo no betumi afi wɔn adwene a ɛkorɔn no mu na aka Yehowa ho asɛm, aka sɛnea wɔsom no, na wɔaka Onyankopɔn asomfo anokwafo a wɔyɛ nnipa no ho asɛm. So anka yebetumi ate honhom abɔde a wɔyɛ pɛ na wɔn nimdeɛ, wɔn suahu, ne wɔn ahoɔden boro yɛn de so koraa no nsusuwii no ase ankasa?—Hebrifo 2:6, 7.
8 Yehowa nam nnipa akyerɛwfo a ɔde wɔn dii dwuma no so maa yɛn nsa kaa nea yehia ankasa—kyerɛwtohɔ a ‘efi Onyankopɔn home mu’ na emu nsɛm no ye ma nnipa. (2 Timoteo 3:16) Ɔkwan bɛn so na ɔyɛɛ eyi? Wɔ nsɛm pii mu no, ɔmaa nnipa no ankasa de wɔn nyansa dii dwuma paw “nsɛm a ɛyɛ dɛ, na nea wɔakyerɛw no ne trenee ne nokware nsɛm.” (Ɔsɛnkafo 12:10, 11) Eyi kyerɛkyerɛ nea enti a ɔkwan a wɔfaa so kyerɛw Bible no gu ahorow no mu; nkyerɛwee no ka abusua a akyerɛwfo no biara fi mu ne ntetee a wonyae ne wɔn nipasu ho asɛm. Nanso, ‘sɛnea honhom kronkron de saa mmarima yi rekɔ no na wɔkasae.’ (2 Petro 1:21) Enti, nea efii mu bae no yɛ “Onyankopɔn asɛm” ankasa.—1 Tesalonikafo 2:13.
^ ***sn dwom 89 Yehowa Adesrɛ Ne Sɛ: “Me Ba, Yɛ Onyansafo”***
Dwom 89
Yehowa Adesrɛ Ne Sɛ: “Me Ba, Yɛ Onyansafo”
(Mmebusɛm 27:11)
1. Ab’rante, ababaa,
fa wo koma ma me,
Ɛbɛma me tamfo
ahu sɛ wodɔ me,
Na wode wo mmabunb’re
nyinaa bɛsom me.
Wiase nyinaa nim sɛ
wote ase ma me.
(NNYESO)
Mepɛ w’asɛm, woyɛ me dɔba,
Enti yɛ nyansafo ma me.
Fa wo koma nyinaa som me daa,
Ɛbɛma woasɔ m’ani daa.
2. Ma w’ani nnye sɛ
woyɛ asõ ma me nnɛ.
Wobɛhwe ase de,
nanso mɛma wo so.
Obi bɛyɛ b’ribi
na ama woadi yaw,
Nanso ma w’ani nnye,
efisɛ medɔ wo.
(NNYESO)
Mepɛ w’asɛm, woyɛ me dɔba,
Enti yɛ nyansafo ma me.
Fa wo koma nyinaa som me daa,
Ɛbɛma woasɔ m’ani daa.
(Hwɛ Deut. 6:5; Ɔsɛnk. 11:9; Yes. 41:13 nso.)
^ ***w14 12/15 nkr. 10-11 ‘Wote Aseɛ’?***
6 Dɛn na yɛbɛtumi asua afi mfatoho yi mu? Nea ɛdi kan, ɛsɛ sɛ yɛgye tom sɛ yɛrentumi nhyɛ Bible suani mma no nyini wɔ nokorɛ no mu. Yɛbɛyɛ nea yɛbɛtumi biara aboa osuani no, nanso yɛrenhyɛ no sɛ ɔmmɔ asu. Mmom, ɛsɛ sɛ yɛgye tom sɛ ɔno ara na ɛsɛ sɛ ɔsi gyinaeɛ sɛ ɔbɛhyira ne ho so ama Onyankopɔn. Sɛ obi hyira ne ho so ma Yehowa na ɔdɔ nnim a, n’ani nsɔ.—Dwom 51:12; 54:6; 110:3.
7 Nea ɛto so mmienu, sɛ ɛyɛ yɛn sɛ yɛn asɛnka adwuma no nso aba a, mfatoho yi bɛboa yɛn na yɛn abam ammu. Ɛhia sɛ yɛnya aboterɛ. (Yakobo 5:7, 8) Sɛ yɛayɛ nea yɛbɛtumi nyinaa aboa osuani no, nanso yɛnhuu biribiara a ɛkyerɛ sɛ nokorɛ no renyini wɔ n’akomam a, ɛnkyerɛ sɛ asɛm wɔ yɛn nkyerɛkyerɛ ho. Sɛ obi brɛ ne ho ase na ɔpɛ sɛ ɔyɛ nsakrae a, Yehowa nso ma kwan ma nokorɛ no nyini wɔ n’akomam. (Mateo 13:23) Enti ɛnyɛ nnipa dodoɔ a yɛbɛboa wɔn ma wɔabɔ asu na ɛkyerɛ sɛ yɛn asɛnka tu mpɔn. Yehowa ani so deɛ, ɛnyɛ nea nkurɔfoɔ bɛyɛ wɔ asɛm no ho na ɛbɛkyerɛ sɛ yɛbɔ mmɔden wɔ asɛnka adwuma no mu. Mmom, n’ani sɔ nsi ne ahokeka a yɛde yɛ adwuma no.—Monkenkan Luka 10:17-20; 1 Korintofoɔ 3:8.
8 Nea ɛtɔ so mmiɛnsa, ɛnyɛ berɛ nyinaa na yɛbɛhu nsakrae a ɛkɔ so wɔ obi akomam. Nhwɛsoɔ bi nie: Na ɔsɛmpatrɛfoɔ bi ne awarefoɔ bi sua adeɛ. Da bi awarefoɔ no ka kyerɛɛ no sɛ wɔpɛ sɛ wɔyɛ asɛnka adwuma no bi. Onua no ka kyerɛɛ wɔn sɛ ɛhia sɛ wɔgyae sigaretnom ansa. Wɔka kyerɛɛ onua no sɛ wɔagyae nom dadaada; abosome bi mpo atwam. Onua no tee saa no, ne ho dwirii no. Dɛn na ɛkaa wɔn ma wɔgyae sigaretnom? Wɔhuu sɛ Yehowa kyi nyaatwom, na sɛ wɔwia wɔn ho nom mpo a, ɔbɛhu. Enti wɔhuu sɛ ɛyɛ nneɛma mmienu—sɛ wɔpɛ sɛ wɔnom a, wɔbɛnom wɔ ɔsɛmpatrɛfoɔ no anim, sɛ ɛnte saa a, ɛnneɛ wɔbɛgyae koraa. Ɔdɔ a awarefoɔ no wɔ ma Yehowa na ɛkaa wɔn ma wɔsii gyinaeɛ a ɛte saa, nanso na ɔsɛmpatrɛfoɔ no nnim ho hwee.
^ ***km 5/14 kr. 3 Asɛmmisa Afã***
Asɛmmisa Afã
▪ Dɛn na ɛsɛ sɛ mmofra sua na ama wɔanya nkɔso wɔ Onyankopɔn som mu?
Sɛ awofo a wɔyɛ Kristofo betumi atete wɔn mma wɔ “Yehowa nteɛso ne nyansakyerɛ mu” a, egye adwumaden paa. (Efe. 6:4) Nea awofo bi yɛ ne sɛ, anɔpa biara wɔne wɔn mma yɛ daa asɛm, na eyi boa wɔn paa. Awofo, sɛ mo ne mo mma reyɛ abusua som anaa biribi foforo a, mubetumi ahwɛ asafo video na moabɔ ho nkɔmmɔ. Mubetumi nso afa Young People Ask nhoma no mu asɛm bi na moasusuw ho. Mopɛ nso a, momfa Bible mu asɛm bi nyɛ drama, anaa monyɛ sɛnea mobɛkyerɛkyerɛ mo gyidi mu akyerɛ afoforo ho ɔyɛkyerɛ. Nanso, sɛ mmofra no ho ‘bɛkokwaw’ a, ɛsɛ sɛ awofo de Bible mu nokware a emu dɔ kyerɛkyerɛ wɔn.—Heb. 6:1.
Fa sɛnea yɛkyerɛkyerɛ nkurɔfo wɔ asɛnka mu no sɛ nhwɛso. Sɛ yɛkɔ obi nkyɛn da a edi kan anaa yɛkɔyɛ sankɔhwɛ a, yɛbɔ mmɔden sɛ yɛne no befi ase asua Dɛn na Bible Kyerɛkyerɛ Ankasa? nhoma no. Sɛ yesua saa nhoma no wie a, yɛde nhoma a ɛne: “Momfa Mo Ho Nsie Onyankopɔn Dɔ Mu” no toa so. Adɛn ntia? Bible Kyerɛkyerɛ nhoma no ma osuani no hu Bible mfitiase nkyerɛkyerɛ. “Onyankopɔn Dɔ” nhoma no de, ɛma ohu sɛnea ɔde Bible nnyinasosɛm bɛyɛ adwuma wɔ n’asetena mu. Sɛ yɛne nkurɔfo sua nhoma mmienu yi a, ɛboa wɔn ma wogye “ntini” wɔ Kristo mu, na ‘wotintim wɔ gyidi no mu.’ (Kol. 2:6, 7) Wunhu sɛ nhoma mmienu yi betumi aboa yɛn mma no nso? Wɔn nso ɛsɛ sɛ yɛkyerɛkyerɛ wɔn ma wɔte agyede no ase, wohu sɛnea Ahenni no te, ne tebea a awufo wom. Ɛsɛ sɛ wohu nea enti a Onyankopɔn ama kwan ma nnipa rehu amane, ne nneɛma a ɛkyerɛ sɛ yɛte nna a edi akyiri mu. Ɛsɛ sɛ wɔn ankasa gye di sɛ Yehowa Adansefo na wokura nokware som no. Ehia paa sɛ yɛn mma hu Bible nnyinasosɛm na wɔde bɔ wɔn bra, na wɔde tete wɔn “adwene” yiye. (Heb. 5:14) Eyi mu no, ɛsɛ sɛ awofo hwɛ mfe a wɔn mma adi ne nneɛma a wobetumi ate ase na ama wɔahu nhoma ko a wɔne wɔn besua. Nanso, mmofra pii wɔ hɔ a, wofi wɔn mmofra ase tumi sua Bible mu nokware a emu dɔ te ase.—Luka 2:42, 46, 47.
Wɔde biribi bɛto jw.org a ɛbɛboa awofo ma wɔakyerɛkyerɛ wɔn mma. Wɔbɛfa emu nsɛm no afi Bible Kyerɛkyerɛ nhoma no mu, na ɛbɛba “BIBLE TEACHINGS > TEENAGERS” afã hɔ. Akyiri yi, wɔde “Onyankopɔn Dɔ” nhoma no mu nsɛm bɛka ho. Eyi nkyerɛ sɛ worentumi mfa nhoma no ankasa nyɛ adwuma. Sɛ awofo pɛ sɛ wɔde nnwinnade yi yɛ adwuma bere a wɔreyɛ wɔn anwummere Abusua Som, wɔne wɔn mma no mu baako resua ade, anaa bere a wɔreboa abofra no ma wahu sɛnea ɔno ankasa begye bere de asua ade a, awofo no ankasa betumi asi ho gyinae.
^ ***sn dwom 124 Som Wɔn Hɔho***
Dwom 124
Som Wɔn Hɔho
(Asomafo Nnwuma 17:7)
1. Yehowa yi ne yam som ahɔho daa.
Odwen obiara ho, ɔnyɛ nyiyimu.
Ɔma nnipa nyinaa nya nsu ne awia;
Ɔma yɛn koma nya anigye.
Yebesua Yehowa yɛn Nyankopɔn daa.
Yebehu ahiafo mmɔbɔ daa nyinaa;
Yɛn Agya no betua yɛn papayɛ so ka,
Efisɛ ohu yɛn koma mu.
2. Yɛbɛyɛ ahiafo no nyinaa papa.
Ebetumi de mfaso abrɛ yɛn.
Yɛbɛsom ahɔho na yɛanya anigye,
Yɛbɛma wɔn anya nea wɔhia.
Yebesua Lidia aka sɛ: ‘Bra me fie.’
Yɛbɛma wɔanya ahotɔ wɔ yɛn fie.
Wɔn a wɔhu mmɔbɔ, na wɔsom ahɔho,
Yehowa bɛma wɔn akatua.
(Hwɛ Aso. 16:14, 15; Rom. 12:13; 1 Tim. 3:2; Heb. 13:2; 1 Pet. 4:9 nso.)
^ ***w04 9/15 kr. 27 nky. 2 Deuteronomium Nhoma no Mu Nsɛntitiriw***
14:1. Obi ho a ɔbɛbɔ no akam no kyerɛ ne nipadua a ommu, ebetumi ne atoro som anya abusuabɔ, enti ɛsɛ sɛ yɛpo. (1 Ahene 18:25-28) Owusɔre ho anidaso a yɛwɔ no ma awufo ho agyaadwo a yebetwa akɔ akyiri no mfata.
^ ***w02 6/15 kr. 12 Di Ahemfo No Nhwɛso Akyi***
4 Yiw, na ɛsɛ sɛ ɔhene a Yehowa bɛpaw no ama n’asomfo no kyerɛw nsɛm a wuhu wɔ wo Bible mu no bi fa. Afei na ɛsɛ sɛ ɔhene no kɔ so kenkan, na otĩ mu da biara da. Ná ɛnyɛ ade a ɔbɛyɛ no daa na aka ne tirim kɛkɛ. Ná ɛyɛ adesua, na na ɛwɔ botae a mfaso wɔ so. Ná ehia sɛ ɔhene a ɔbɛsɔ Yehowa ani no di adesua a ɛte saa akyi na ama wanya koma pa. Afei nso na ehia sɛ osua nkyerɛwee a efi honhom mu no na ama wadi yiye sɛ ɔhene a ɔwɔ nhumu.—2 Ahene 22:8-13; Mmebusɛm 1:1-4.
^ ***w03 10/15 kr. 32 ‘Ntwe Kɔndua a Ɛnsɛ’***
‘Ntwe Kɔndua a Ɛnsɛ’
SƐNEA wutumi hu wɔ ha no, yoma ne nantwinini a wɔrefɛtɛw ade abom no rebrɛ paa. Kɔndua a ɛka wɔn bom—a n’atirimpɔw ne sɛ ɛbɛtwe mmoa abien a wɔn ahoɔden ne wɔn kɛse yɛ pɛ—no ma mmoa abien no nyinaa hu amane. Esiane sɛ mmoa a wɔhyɛ wɔn de wɔn yɛ adwuma yiyedi ho hia Onyankopɔn nti, ɔka kyerɛɛ Israelfo no sɛ: “Mfa nantwi ne afurum mmɔ mu nfɛtɛw.” (Deuteronomium 22:10) Nnyinasosɛm koro no ara na wɔde bedi nantwinini ne yoma ho dwuma.
Mpɛn pii no, okuafo remfa ahokyere a ɛte saa mma ne mmoa so. Nanso, sɛ onni anantwinini abien a, ebia ɔbɛka mmoa abien biara a ɔwɔ abom wɔ kɔndua koro ase. Ɛda adi sɛ eyi ne nea afeha a ɛtɔ so 19 mu okuafo a ɔwɔ mfonini no mu no paw sɛ ɔbɛyɛ. Esiane nsonsonoe a ɛwɔ wɔn kɛse ne wɔn mu duru mu nti, ɛsɛ sɛ aboa a ne ho nyɛ den no pere na watumi ne nea ne ho yɛ den no abɔ anan, na nea ne ho yɛ den no nso wɔ adesoa kɛse a ɛsɛ sɛ ɔtwe.
Ɔsomafo Paulo de kɔndua a ɛnsɛ yɛɛ mfatoho de kyerɛɛ yɛn asuade atitiriw bi. Ɔkyerɛwee sɛ: “Mo ne wɔn a wonnye nni nntwe kɔndua koro; na twaka bɛn na trenee ne amumɔyɛ wɔ? Anaasɛ ayɔnkofa bɛn na hann ne sum wɔ?” (2 Korintofo 6:14) Ɔkwan bɛn so na Kristoni bi betumi atwe kɔndua a ɛnsɛ?
Ɔkwan biako ne sɛ Kristoni bi bɛpaw ɔhokafo a ɔne no nkura gyidi biako. Abusuabɔ a ɛte saa bɛma afanu no nyinaa ho ayeraw wɔn, a awarefo no adwene nhyia wɔ nsɛntitiriw ho.
Bere a Yehowa hyehyɛɛ aware no, ɔmaa ɔbea no dwumadi sɛ ‘ɔboafo.’ (Genesis 2:18) Saa ara na Onyankopɔn nam odiyifo Malaki so kaa ɔyere ho asɛm sɛ “hokafo.” (Malaki 2:14) Yɛn Bɔfo no pɛ sɛ awarefo de biakoyɛ yɛ adwuma bom wɔ honhom fam akwankyerɛ koro ase, na wɔbom di wɔn haw ahorow ho dwuma na wonya mu anigye pɛ.
Kristoni kyerɛ obu ma yɛn soro Agya afotu yi denam “Awurade mu nko” a ɔware so. (1 Korintofo 7:39) Eyi to nhyɛase ma aware a biakoyɛ wom a ebetumi de ayeyi ne nidi abrɛ Onyankopɔn bere a wɔn baanu nyinaa som no sɛ ‘nokware adwumayɛfo’ wɔ ntease titiriw bi mu no.—Filipifo 4:3.
[Mfonini Fibea wɔ kratafa 32]
Camel and ox: From the book La Tierra Santa, Volume 1, 1830
^ ***w04 9/15 kr. 26 nky. 2 Deuteronomium Nhoma no Mu Nsɛntitiriw***
24:6—Dɛn nti na sɛ na obi ‘gye owiyammo ne ne ba awowa a’ na ɛte sɛ nea ‘ɔregye ɔkra awowa’? Ná owiyammo ne ne ba gyina hɔ ma onipa no ‘kra’ anaasɛ nea ɛma otumi nya n’asetra de. Gye a na wobegye emu biara no bɛma abusua mũ no nyinaa ahwere wɔn ano aduan.
^ ***w10 9/15 kr. 8 Hwehwɛ Yehowa Nhyira Anibere So***
4 Su bɛn na na ɛsɛ sɛ Israelfo no da no adi de yɛ osetie? Onyankopɔn Mmara kae sɛ, sɛ ne nkurɔfo amfa “ahosɛpɛw ne komam anigye” ansom no a, ne bo befuw wɔn. (Monkenkan Deuteronomium 28:45-47.) Ɛnsɛ sɛ yɛde amemenemfe yɛ osetie ma Yehowa te sɛ nea mmoa anaa adaemone mpo tumi yɛ no. (Mar. 1:27; Yak. 3:3) Sɛ yefi yɛn koma mu yɛ osetie ma Onyankopɔn a, ɛkyerɛ sɛ yɛdɔ no. Ɛyɛ gyidi a yɛwɔ sɛ Yehowa ahyɛde nyɛ den, na “ɔyɛ wɔn a wɔn ani abere rehwehwɛ no no katuafo” no na ɛma yɛde anigye tie no.—Heb. 11:6; 1 Yoh. 5:3.
^ ***w10 2/15 kr. 28 Monkɔ So Mfa Ɔkwan A Eye Sen Biara No So!***
17 Nea edi kan, ‘ɛsɛ sɛ yɛdɔ Yehowa yɛn Nyankopɔn.’ Nea yɛyɛ de kyerɛ sɛ yɛdɔ Onyankopɔn ne sɛ yɛbɛfa n’akwantrenee so. (Mat. 22:37) Nea ɛto so abien, ‘ɛsɛ sɛ yetie Yehowa asɛm’ denam Onyankopɔn Asɛm a yebesua na yɛadi n’ahyɛde so no so. (1 Yoh. 5:3) Eyi hwehwɛ sɛ yɛkɔ Kristofo nhyiam ahorow, baabi a yesua Bible no daa. (Heb. 10:23-25) Nea ɛto so abiɛsa, ‘ɛsɛ sɛ yɛde yɛn ho fam Yehowa ho.’ Ɛmfa ho nea yebehyia biara no, momma yennya Onyankopɔn mu gyidi bere nyinaa, na yenni ne Ba no akyi daa.—2 Kor. 4:16-18.
^ ***w13 4/15 nkr. 7-8 Kenkan Bible Daa na Twa So Aba***
KENKAN NA DWINNWEN HO
4 Yehowa mpɛ sɛ n’asomfo de Bible akenkan tu mmirika. Ɔka kyerɛɛ Yosua sɛ: “Mma mmara nhoma yi mmfi w’anom, na mmom kenkan na dwinnwen ho awia ne anadwo.” (Yos. 1:8; Dw. 1:2) So saa asɛm yi kyerɛ sɛ ɛsɛ sɛ wokenkan Bible mũ no nyinaa ma epue w’ano? Dabi. Nea ɛkyerɛ ne sɛ, sɛ worekan Bible a, wobɛto wo bo ase akenkan no brɛoo sɛnea wubetumi adwinnwen nea worekan no ho. Eyi bɛma woahu kyerɛwsɛm a ɛbɛboa wo na ahyɛ wo nkuran. Sɛ worekan Bible na wuhu asɛm bi a ɛbɛboa wo a, kan no brɛoo; wubetumi mpo akan ma apue w’ano. Woyɛ saa a, nea worekan no besian akɔ wo komam tɔnn. Dɛn nti na eyi ho hia? Asɛm no ne sɛ, sɛ wote Onyankopɔn afotu ase a, ebepusuw wo ma wode abɔ wo bra.
^ ***w04 12/1 kr. 9 nky. 1 Yosua Nhoma no Mu Nsɛntitiriw***
5:14, 15—Hena ne ‘Yehowa dɔm so safohene’ no? Ɛbɛyɛ sɛ safohene a ɔba bɛhyɛɛ Yosua den bere a wofii ase dii Bɔhyɛ Asase no so nkonim no nyɛ obi foforo biara sɛ “Asɛm no”—Yesu Kristo, bere a na ɔwɔ soro no. (Yohane 1:1; Daniel 10:13) Hwɛ sɛnea ɛhyɛ den sɛ yebenya awerɛhyem sɛ onuonyamfo Yesu Kristo ka Onyankopɔn nkurɔfo ho nnɛ bere a wogyina Onyankopɔn Asɛm ho ɔsɔretia a wohyia ano no!
^ ***w10 4/15 kr. 20 Mmfa W’aniwa Nnhwɛ Ahuhude!***
2 Nanso, nneɛma a yɛhwɛ betumi de ɔhaw nso abrɛ yɛn. Abusuabɔ a ɛda yɛn aniwa ne yɛn adwene ntam mu yɛ den araa ma nneɛma a yɛde yɛn ani hwɛ betumi ama yɛafi ase anya nneɛma bi ho anigye ne ho akɔnnɔ wɔ yɛn koma mu anaasɛ ama emu ayɛ den. Na esiane sɛ yɛte wiase a Satan Ɔbonsam na odi so na ɔbrasɛe ahyɛ mu ma, na emu nnipa di wɔn akɔnnɔ akyi mu nti, wɔde mfonini ne nsɛm a ɛnyɛ den koraa sɛ sɛ yɛn ani twa so kɛkɛ mpo a ebetumi adaadaa yɛn puapua yɛn. (1 Yoh. 5:19) Enti, ɛnyɛ nwonwa sɛ odwontofo no srɛɛ Onyankopɔn sɛ: “Mma m’aniwa nnhwɛ ahuhude; wo kwan mu na kora me nkwa so.”—Dw. 119:37.
^ ***w10 4/15 nkr. 20-21 Mmfa W’aniwa Nnhwɛ Ahuhude!***
5 Mfe pii akyi no, Israelni bi a wɔfrɛ no Akan ani daadaa no ma owiaa nneɛma a wɔde fi Yeriko kurow a Israelfo dii so nkonim mu bae no bi. Ná Onyankopɔn ahyɛ sɛ ɛsɛ sɛ wɔsɛe biribiara a ɛwɔ saa kurow no mu, gye nneɛma a na ɛsɛ sɛ wɔde kɔ Yehowa adekoradan mu. Wɔbɔɔ Israelfo kɔkɔ sɛ: “Montwe mo ho mfi abusude biara ho, na mo kɔn annɔ” amma moamfa kurow no mu nneɛma no bi. Bere a Akan yɛɛ asoɔden no, Aifo no dii Israelfo so nkonim, na wɔn mu binom wuwui wɔ ɔko no mu. Akan anka korɔn a ɔbɔe no ho asɛm kosii sɛ ne ho daa hɔ. Akan kae sɛ: “Mihuu” nneɛma no, “na na m’ani gye ho enti mefae.” Nea n’ani hui a ne kɔn dɔe no ma wɔsɛee ɔne “biribiara a ɔwɔ.” (Yos. 6:18, 19; 7:1-26) Akan maa ne kɔn dɔɔ nneɛma a na wɔabara sɛ ɛnsɛ sɛ ɔde ne nsa ka no wɔ ne koma mu.
^ ***w04 12/1 kr. 12 nky. 2 Yosua Nhoma no Mu Nsɛntitiriw***
Asuade a Ɛwom Ma Yɛn:
14:10-13. Ɛwom sɛ na Kaleb adi mfe 85 de, nanso ɔsrɛe sɛ wɔmma ontu nnipa a na wɔte Hebron asase so no mfi so. Ná ɛyɛ dwumadi a ɛyɛ den. Ná Anakfo mmarima a wɔsoso woware yiye na wɔte asase no so. Ɛdenam Yehowa mmoa so no, ɔkofo a onim akodi yiye yi dii nkonim, na Hebron bɛyɛɛ guankɔbea kurow. (Yosua 15:13-19; 21:11-13) Kaleb nhwɛso yi hyɛ yɛn nkuran sɛ ɛnsɛ sɛ yeguan fi teokrase dwumadi ahorow a ɛyɛ den ho.
^ (Yos. 16:1-20:9) Berɛ a wɔbɔɔ ntonto kyɛɛ asase no, na Yosef asefoɔ no hyeɛ firi Yordan agya a ɛbɛn Yeriko kɔsi Yeriko nsuo ho wɔ apueeɛ, serɛ a ɛfiri Yeriko foro kɔ Betel mmepɔ soɔ no. 2 Na asase no san kɔfa Betel a ɛwɔ Lus twam kɔ Arkifoɔ hyeɛ so wɔ Atarot, 3 na ɛsiane kɔ atɔeɛ kɔfa Yafletfoɔ hyeɛ so de kɔsi Anafoɔ Bet-Horon hyeɛ so, na ɛfiri hɔ kɔ Geser kɔpem po no ano. 4 Na Yosef mma Manase ne Efraim nyaa wɔn asase. 5 Asase a Efraim asefoɔ mmusua no nyaeɛ no hyeɛ a ɛwɔ apueeɛ no firi Atarot-Adar de kɔsi Atifi Bet-Horon; 6 na ɛhyeɛ no kɔfa po no ano. Ná Mikmetat wɔ atifi fam, na ɛhyeɛ no kontono fa apueeɛ kɔ Taanat-Silo, na ɛtwam kɔ apueeɛ kɔduru Yanoa. 7 Na ɛsiane firi Yanoa kɔ Atarot ne Naara, na ɛkɔfa Yeriko kɔ Yordan. 8 Ɛhyeɛ no firi Tapua toa so kɔ atɔeɛ kɔduru Kana subɔn ho, na ɛfiri hɔ kɔ po no ano. Yei ne Efraim asefoɔ ne wɔn mmusua no asase. 9 Afei Efraimfoɔ nyaa nkuro wɔ Manasefoɔ asase so, nkuro ne ɛho nkuraa nyinaa. 10 Nanso wɔampamo Kanaanfoɔ a na wɔwɔ Geser no, enti Kanaanfoɔ kɔɔ so tenaa Efraimfoɔ mu de bɛsi nnɛ, na wɔde wɔn yɛɛ nkoadwuma.
17 Na wɔbɔɔ ntonto maa Manase abusuakuo no nyaa asase, ɛfiri sɛ ɔno ne Yosef ba panin, na ɛbɛdii Manase ba panin Makir, Gilead papa, nsam, ɛfiri sɛ na ɔyɛ ɔsabarima; na wɔde Gilead ne Basan maa no. 2 Wɔbɔɔ ntonto maa Manase mma a aka no mmusua nso nyaa asase. Enti wɔkyɛ maa Abiesar asefoɔ ne Helek asefoɔ ne Asriel asefoɔ ne Sekem asefoɔ ne Hefer asefoɔ ne Semida asefoɔ. Yeinom ne Yosef ba Manase mma mmarima mmusua. 3 Manase ba ne Makir, na Makir ba ne Gilead. Na Gilead ba Hefer nso ba ne Selofehad. Ná Selofehad nni ɔbabarima biara; ne mma nyinaa yɛ mmaa na wɔn din ne Mahla, Noa, Hogla, Milka, ne Tirsa. 4 Mmaa yi baa ɔsɔfoɔ Eleasar ne Nun ba Yosua ne mpanimfoɔ no nkyɛn bɛkaa sɛ: “Yehowa ka kyerɛɛ Mose sɛ ɔmma yɛn agyapadeɛ wɔ yɛn nua mmarima mu.” Enti ɔmaa wɔn agyapadeɛ wɔn papa nuanom mu sɛdeɛ Yehowa hyɛeɛ no. 5 Manase nyaa nsase du; ɛsono Gilead ne Basan asase a ɛwɔ Yordan agya no; 6 na Manase mma mmaa no nyaa agyapadeɛ wɔ ne mma mmarima mu; na Gilead asase no bɛyɛɛ Manase mma nkaeɛ no agyapadeɛ. 7 Manase hyeɛ no firi Aser kɔ Mikmetat, wɔ Sekem anim. Ɛhyeɛ no firi hɔ fa nifa so kɔ En-Tapuafoɔ asase so. 8 Tapua asase no bɛdii Manasefoɔ nsam, nanso Tapua kuro a ɛwɔ Manase hyeɛ soɔ no yɛ Efraimfoɔ dea. 9 Ɛhyeɛ no fa Kana subɔn ho kɔ anafoɔ de kɔfa Efraim nkuro a ɛwɔ subɔn ho no mu, wɔ Manase nkuro no mfimfini. Na Manase hyeɛ no wɔ subɔn no atifi, na ano kɔpem po no ho. 10 Enti na Efraim wɔ anafoɔ na Manase nso wɔ atifi; ne hyeɛ kɔpem po no ano. Wɔne Aser bɔ hyeɛ wɔ atifi na wɔne Isakar nso bɔ hyeɛ wɔ apueeɛ. 11 Manase bɛnyaa nkuro a ɛdidi soɔ yi ne ɛho nkuraa ne emu nnipa wɔ Isakar ne Aser nsase so: Bet-Sean ne Yibleam ne Dor ne En-Dor ne Taanak ne Megido, ne nkuro mmiɛnsa a ɛgu nkokoɔ soɔ. 12 Manasefoɔ antumi anko amfa nkuro yi, enti Kanaanfoɔ kɔɔ so tenaa asase no so. 13 Afei berɛ a Israelfoɔ ho yɛɛ den no, wɔmaa Kanaanfoɔ no yɛɛ nkoadwuma, nanso wɔantu wɔn amfiri hɔ koraa. 14 Na Yosef mma no kɔbisaa Yosua sɛ: “Berɛ a Yehowa ahyira me abɛduru sɛsɛɛ ama mayɛ ɔman kɛseɛ yi, adɛn nti na woatwa asase baako pɛ na ama me sɛ m’agyapadeɛ?” 15 Ɛnna Yosua ka kyerɛɛ wɔn sɛ: “Sɛ woyɛ ɔman kɛseɛ a, ɛnneɛ kɔbu kwaeɛ a ɛwɔ Perisifoɔ ne Refaimfoɔ asase soɔ no fa, ɛfiri sɛ bepɔ so asase a ɛwɔ Efraim no sua ma wo.” 16 Na Yosef mma no kaa sɛ: “Bepɔ no sua ma yɛn, na Kanaanfoɔ a wɔte asasetamaa no soɔ nyinaa, wɔn a wɔte Bet-Sean ne ɛho nkuro mu ne Yesreel Bɔn mu no, wɔ nteaseɛnam a wɔde nnadeɛ ayɛ.” 17 Enti Yosua ka kyerɛɛ Yosef fie, Efraim ne Manase, sɛ: “Woyɛ ɔman kɛseɛ na wo ho yɛ den yie. Ɛnyɛ asase baako na ɛsɛ sɛ wonya, 18 na mmom bepɔ no so bɛyɛ wo dea. Ɛyɛ kwaeɛ, enti bu fa, na ɛhɔ na w’asase no ano bɛpem. Kanaanfoɔ no ho yɛ den na wɔwɔ nnadeɛ nteaseɛnam deɛ, nanso pamo wɔn firi hɔ.”
18 Afei Israel asafo no nyinaa kɔhyiaa Silo, na wɔsii ahyiaeɛ ntomadan no wɔ hɔ, ɛfiri sɛ afei deɛ, na asase no abɛdi wɔn nsam. 2 Nanso na aka Israelfoɔ mmusua nson a wɔntwitwaa wɔn nsase mmaa wɔn. 3 Enti Yosua bisaa Israelfoɔ no sɛ: “Mobɛtwentwɛn mo nan ase akɔsi da bɛn na moakɔfa asase a Yehowa mo agyanom Nyankopɔn de ama mo no? 4 Monyi mmarima mmiɛnsa mfiri abusuakuo biara mu na memma wɔnkɔfa asase no so; wɔnsusu na wɔntwerɛ ho nsɛm sɛ wɔn agyapadeɛ, na wɔmmra me nkyɛn. 5 Wɔnkyɛ asase no mu nson mfa. Yuda nnyina n’asase so wɔ anafoɔ na Yosef fie nso nnyina wɔn asase so wɔ atifi. 6 Monkyekyɛ asase no mu nson, na montwerɛ ho nsɛm mmrɛ me, na mɛbɔ ntonto Yehowa yɛn Nyankopɔn anim ama mo. 7 Na Lewifoɔ no deɛ, wɔrennya mo asase no bi, ɛfiri sɛ wɔn agyapadeɛ ne Yehowa asɔfodie. Gad ne Ruben ne Manase abusuakuo fã no nso anya wɔn agyapadeɛ a Yehowa akoa Mose de maa wɔn Yordan agya wɔ apueeɛ no.” 8 Enti mmarima no sɔree sɛ wɔrekɔ, na Yosua ka kyerɛɛ wɔn a wɔrekɔyɛ asase no ho krataa sɛ: “Monkɔfa asase no so ntwitwa nto hɔ na monsan mmra, na mɛbɔ ntonto Yehowa anim wɔ Silo ama mo.” 9 Na mmarima no siim kɔfaa asase no so kyekyɛɛ mu nson, emu biara ne ne nkuro, na wɔtwerɛɛ no nwoma mu. Afei wɔsan baa Yosua nkyɛn wɔ Silo asoɛeɛ, 10 na Yosua bɔɔ ntonto maa wɔn wɔ Silo, Yehowa anim. Enti Yosua kyɛɛ asase no maa Israelfoɔ no maa obiara nyaa ne kyɛfa. 11 Wɔbɔɔ ntonto maa Benyamin asefoɔ mmusua no nyaa wɔn asase. Wɔn asase no da Yuda ne Yosef mma no ntam. 12 Na wɔn hyeɛ no kɔpem Yordan atifi, na ɛforo kɔfa Yeriko nkokoɔ so wɔ atifi, na ɛtwam fa bepɔ so wɔ atɔeɛ kɔpem Bet-Awen serɛ so. 13 Na ɛhyeɛ no firi hɔ kɔfa Lus, wɔ Lus anaa Betel nkokoɔ a ɛwɔ anafoɔ no ho; na ɛsiane kɔfa Atarot-Adar, bepɔ a ɛwɔ Anafoɔ Bet-Horon anafoɔ no so. 14 Ɛhyeɛ no firi bepɔ a ɛwɔ Bet-Horon anim wɔ anafoɔ no so kontono fa atɔeɛ fam kɔ anafoɔ; na ɛkɔpem Kiriat-Baal anaa Kiriat-Yearim, Yudafoɔ kuro bi. Yei ne atɔeɛ fam hyeɛ no. 15 Na anafoɔ fam hyeɛ no firi Kiriat-Yearim ano nohoa kɔ atɔeɛ kɔfa Neftoa asutire ho. 16 Na ɛsiane kɔfa bepɔ a ɛne Hinom ba bɔn di nhwɛanimu no akyi pɛɛ. Saa bepɔ yi kɔ ara kɔduru Refaim Bɔn no atifi fam. Na ɛhyeɛ no siane kɔfa Hinom Bɔn mu kɔ Yebusifoɔ kokoɔ so wɔ anafoɔ fam, na ɛfiri hɔ kɔ En-Rogel. 17 Na afei ɛkɔ atifi kɔfa En-Semes kɔ Gelilot wɔ Adumim kokoɔ no anim, na ɛsiane kɔ Ruben ba Bohan boɔ no ho. 18 Na ɛforo kɔ atifi fam kɔfa Araba kokoɔ no anim siane kɔ Araba. 19 Ɛhyeɛ no twam kɔ Bet-Hogla kokoɔ so wɔ atifi fam. Na ano kɔpem Nkyene Po no faka a ɛwɔ atifi fam no ho wɔ Yordan anafoɔ. Yei ne anafoɔ fam hyeɛ no. 20 Na Yordan ne asase no hyeɛ a ɛda apueeɛ fam. Yei ne asase a wɔde maa Benyamin asefoɔ mmusua no; n’ahyeɛ nyinaa nie. 21 Nkuro a ɛbɛdii Benyamin asefoɔ ne wɔn mmusua nsam ne Yeriko, Bet-Hogla, Emek-Kesis, 22 ne Bet-Araba, Semaraim, Betel, 23 ne Awim, Para, Ofra, 24 ne Kefa-Amoni, Ofni, Geba; nkuro dumienu ne ɛho nkuraa. 25 Gibeon, Rama, Beerot, 26 ne Mispe, Kefira, Mosa, 27 ne Rekem, Yirpeel, Tarala, 28 ne Sela, Ha-Elef, ne Yebusifoɔ kuro Yerusalem, ne Gibea ne Kiriat; nkuro dunan ne ɛho nkuraa. Yei ne Benyamin mma mmusua no agyapadeɛ.
19 Afei ntonto a ɛtɔ so mmienu no bɔɔ Simeon abusuakuo no, Simeon mma mmusua no. Ná wɔn agyapadeɛ no wɔ Yuda abusuakuo no asase so. 2 Berɛ a wɔmaa wɔn agyapadeɛ no, nkuro a wɔnyaeɛ no bi ne Beer-Seba, Saba, Molada, 3 ne Hasar-Sual, Bala, Esem, 4 ne Eltolad, Betul, Horma, 5 ne Siklag, Bet-Makabot, Hasar-Susa, 6 ne Bet-Lebaot ne Saruhen; nkuro dumiɛnsa ne ɛho nkuraa. 7 Ain, Rimon, Eter, ne Asan; nkuro nnan ne ɛho nkuraa, 8 ne nkuraa a atwa nkuro yi nyinaa ho ahyia de kɔsi Baalat-Beer ne Rama wɔ anafoɔ. Yei ne Simeon mma mmusua no agyapadeɛ. 9 Yuda abusuakuo no agyapadeɛ no bi na wɔde maa Simeon abusuakuo no, ɛfiri sɛ na Yudafoɔ agyapadeɛ no sõ dodo ma wɔn. Enti na Simeon abusuakuo no nkuro wɔ Yudafoɔ asase so. 10 Ntonto a ɛtɔ so mmiɛnsa no bɔɔ Sebulon mma mmusua no. Na wɔn asase no hyeɛ kɔsi Sarid. 11 Ɛhyeɛ no toa so fa atɔeɛ fam kɔ Mareal de kɔsi Dabeset, na ɛkɔ ara kɔfa subɔn a ɛne Yokneam di nhwɛanimu no ho. 12 Na ɛfiri Sarid san kɔfa apueeɛ kɔ Kislot-Tabor hyeɛ so, na ɛfiri hɔ kɔfa Daberat foro kɔ Yafia. 13 Afei ɛtwam fa apueeɛ kɔ Gat-Hefer ne Et-Kasin. Ɛfiri hɔ kɔ Rimon, na ɛtoa so kɔ Nea. 14 Ɛhyeɛ no kontono fa atifi kɔ Hanaton, na ano kɔpem Yifta-El Bɔn mu, 15 ne Katat, Nahalal, Simron, Yidala, ne Betlehem; nkuro dumienu ne ɛho nkuraa. 16 Yei ne Sebulon mma mmusua no agyapadeɛ; nkuro ne ɛho nkuraa. 17 Ntonto a ɛtɔ so nnan no bɔɔ Isakar mma mmusua no. 18 Wɔn asase no hyeɛ kɔfa Yesreel, Kesulot, Sunem, 19 ne Hafraim, Sihon, Anaharat, 20 ne Rabit, Kision, Ebes, 21 ne Remet, En-Ganim, En-Hada, ne Bet-Pases. 22 Na ɛhyeɛ no san kɔfa Tabor, Sahasuma, ne Bet-Semes, na ano kɔpem Yordan; nkuro dunsia ne ɛho nkuraa. 23 Yei ne Isakar mma mmusua no agyapadeɛ; nkuro no ne ɛho nkuraa. 24 Ntonto a ɛtɔ so nnum no bɔɔ Aser mma mmusua no. 25 Wɔn hyeɛ ne Helkat, Hali, Beten, Aksaf, 26 ne Alamelek, Amad, ne Misal. Ɛkɔ atɔeɛ kɔfa Karmel ne Sihor-Libnat, 27 na ɛsan kɔfa apueeɛ kɔ Bet-Dagon kɔsi Sebulon ne Yifta-El Bɔn mu wɔ atifi; ɛkɔ Bet-Emek ne Neiel, na ɛfiri hɔ kɔ Kabul wɔ benkum so, 28 na ɛkɔfa Ebron, Rehob, Hamon, ne Kana, na ɛkɔduru Sidon kɛseɛ. 29 Na ɛhyeɛ no dane kɔfa Rama kɔ ara kɔduru Tiro kuro a wɔabɔ ho ban no mu. Afei ɛkɔfa Hosa de kɔsi po no ho wɔ Aksib mpɔtamu, 30 ne Uma, Afek, ne Rehob; nkuro aduonu mmienu ne ɛho nkuraa. 31 Yei ne Aser asefoɔ mmusua no agyapadeɛ; nkuro ne ɛho nkuraa. 32 Ntonto a ɛtɔ so nsia no bɔɔ Naftali abusuakuo no, Naftali mma mmusua no. 33 Wɔn hyeɛ no firi Helef kɔfa Saananim dua kɛseɛ no ho kɔ Adami-Nekeb ne Yabneel kɔsi Lakum; na ano kɔpem Yordan. 34 Ɛkɔfa atɔeɛ kɔ Asnot-Tabor, na ɛfiri hɔ kɔ Hukok kɔsi Sebulon wɔ anafoɔ, Aser wɔ atɔeɛ, Yuda wɔ Yordan apueeɛ fam. 35 Nkuro a wɔabɔ ho ban no ne Sidim, Ser, Hammat, Rakat, Kineret, 36 ne Adama, Rama, Hasor, 37 ne Kedes, Edrei, En-Hasor, 38 ne Yiron, Migdal-El, Horem, Bet-Anat, ne Bet-Semes; nkuro dunkron ne ɛho nkuraa. 39 Yei ne Naftali mma mmusua no agyapadeɛ; nkuro ne ɛho nkuraa. 40 Ntonto a ɛtɔ so nson no bɔɔ Dan mma mmusua no. 41 Wɔn agyapadeɛ no hyeɛ fa Sora, Estaol, Ir-Semes, 42 ne Saalabin, Ayalon, Yitla, 43 ne Elon, Timna, Ekron, 44 ne Elteke, Gibeton, Baalat, 45 ne Yehud, Bene-Berak, Gat-Rimon, 46 ne Me-Yarkon ne Rakon, na ɛhyeɛ no kɔfa Yopa anim. 47 Nanso na Dan mma no asase sua ma wɔn. Enti Dan mma no de wɔn ani kyerɛɛ atifi ne Lesemfoɔ kɔkoeɛ, na wɔtwee nkrantɛ too kuro no so, na wɔfa tenaa so. Afei wɔde wɔn agya Dan din too Lesem so, enti wɔfrɛɛ kuro no Dan. 48 Yei ne Dan mma mmusua no agyapadeɛ; nkuro ne ɛho nkuraa. 49 Afei wɔwiee asase no kyekyɛ. Na Israelfoɔ maa Nun ba Yosua agyapadeɛ wɔ wɔn mfimfini. 50 Wɔde kuro a ɔbisaeɛ no maa no sɛdeɛ Yehowa hyɛeɛ no. Kuro no ne Timnat-Sera a ɛwɔ Efraim bepɔ soɔ no; na ɔkyekyeree kuro no tenaa mu. 51 Yeinom ne nsase a ɔsɔfoɔ Eleasar ne Nun ba Yosua ne Israel agyanom mmusua mu atitire bɔɔ ntonto wɔ Silo kyɛ maa wɔn. Wɔyɛɛ saa Yehowa anim wɔ ahyiaeɛ ntomadan no ano. Afei wɔwiee asase no kyekyɛ.
20 Na Yehowa ka kyerɛɛ Yosua sɛ: 2 “Ka kyerɛ Israelfoɔ sɛ, ‘Monyi dwankɔbea nkuro a menam Mose so kaa ho asɛm kyerɛɛ mo no, 3 na sɛ obi anhyɛ da na ne nsa pa kum ɔkra bi a, wadwane akɔ hɔ. Ɛbɛyɛ mo dwankɔbea na deɛ ne nsa apa no atumi akɔbɔ ne ho adwaa wɔ hɔ na owufoɔ no busuani anku no antua ka. 4 Ɔnnwane nkɔ nkuro yi baako mu na ɔnkɔgyina kuro no pono ano. Afei ɔmfa n’asɛm nto ɛhɔ mpanimfoɔ anim, na wɔmfa no nkɔ kuro no mu nkɔma no baabi ntena wɔ wɔn nkyɛn. 5 Sɛ obusuani no tĩ no kɔ hɔ a, wɔnhwɛ na wɔamfa deɛ wakum nipa no amma no, ɛfiri sɛ wanhyɛ da na ɔkum no; ɔnni ne ho adwemmɔne biara. 6 Ɔntena kurom hɔ nkɔsi sɛ ɔbɛba abɛgyina asafo no anim na wɔabu no atɛn, na ɔbɛtena hɔ akɔsi sɛ ɔsɔfo panin a ɔwɔ soɔ no bɛwuo. Ɛno akyi no, deɛ ne nsa apa no bɛtumi asan akɔ ne fie ne kuro a ɔdwane firii mu no mu.’” 7 Enti wɔhyiraa nkuro yi so: Kedes a ɛwɔ Galilea wɔ Naftali mmepɔ soɔ; Sekem a ɛwɔ Efraim mmepɔ soɔ; ne Kiriat-Arba anaa Hebron a ɛwɔ Yuda mmepɔ soɔ. 8 Afei Yordan mpɔtamu wɔ Yeriko apueeɛ nso, wɔyii Beser a ɛwɔ serɛ soɔ firii Ruben abusuakuo mu; Ramot a ɛwɔ Gilead firii Gad abusuakuo mu; ne Golan a ɛwɔ Basan firii Manase abusuakuo mu. 9 Nkuro yi na wɔyi maa Israelfoɔ ne ahɔhoɔ a wɔte wɔn mu no na sɛ obi nsa pa kum ɔkra bi a, wadwane akɔ hɔ, na deɛ wawuo no busuani anku no ansa na wabɛgyina asafo no anim ama wɔadi n’asɛm.
^ ***sn dwom 113 Yɛn Ani Sɔ Nyankopɔn Asɛm No***
Dwom 113
Yɛn Ani Sɔ Nyankopɔn Asɛm No
(Filipifo 2:16)
1. Yehowa, yɛn Agya, yɛda w’ase sɛ
Woama yɛanya w’Asɛm a ɛsom bo no!
Wo honhom no kaa nnipa ma wɔky’rɛw w’asɛm no.
Bible no ky’rɛ yɛn kwan; ɛma yɛn nimdeɛ.
2. Emu nsɛm ma nnipa nya anigye pii.
W’adiyifo no wɔ atenka sɛ yɛn;
Yesua akokoduru ne gyidi fi wɔn hɔ.
Yenya abotɔyam ne asomdwoe pii.
3. W’Asɛm no wɔ tumi na ɛka koma,
Etumi paapae honhom ne ɔkra mu.
Ɛhwehwɛ adwene mu, ehu yɛn koma mu.
Ɛkasa kyerɛ yɛn ma yehu nyansa.
(Hwɛ Dw. 119:16, 162; 2 Tim. 3:16; Yak. 5:17; 2 Pet. 1:21 nso.)
^ ***cl nkr. 183-186 Nyansa Wɔ ‘Onyankopɔn Asɛm’ Mu***
9 Nnipa a wɔde wɔn dii dwuma ma wɔkyerɛw Bible no ma ɛyɛ anigye. Ná akyerɛwfo no yɛ nnipa a wɔwɔ nkate te sɛ yɛn ara. Esiane sɛ wɔnyɛ pɛ nti, wohyiaa sɔhwɛ ne nhyɛso ahorow te sɛ yɛn de yi ara. Wɔ nsɛm bi mu no, Yehowa honhom kaa wɔn ma wɔkyerɛw wɔn ankasa nkate ne wɔn amanehunu ho asɛm. (2 Korintofo 12:7-10) Enti wɔkyerɛw nsɛm no sɛ wɔn ankasa nsɛm, nsɛm a anka ɔbɔfo biara ntumi nka.
10 Fa Israel hene Dawid sɛ nhwɛso. Bere a Dawid yɛɛ bɔne a anibere wom akyi no, ɔhyehyɛɛ dwom bi a ɔkaa ne komam asɛm wom, na ɔsrɛɛ Onyankopɔn hɔ bɔne fafiri. Ɔkyerɛwee sɛ: “Hohoro me ho fi m’amumɔyɛ mu koraa, na prapra me ho fi me bɔne mu. Na me mmarato no, mahu, na me bɔne wɔ m’anim daa yi. Hwɛ, wɔwoo me amumɔyɛ mu, na bɔne mu na me nã nyinsɛn me. Ntow me mfi w’anim nkyene, na nyi wo honhom kronkron mfi me so. Onyankopɔn afɔre ne honhom a abubu; Onyankopɔn, koma a abubu na apɛtɛw na worempo.” (Dwom 51:2, 3, 5, 11, 17) So wuntumi nhu ɛyaw a ɔkyerɛwfo no di no? Hena na obetumi ada nkate a ɛtete saa adi, so ɛnyɛ onipa a ɔnyɛ pɛ?
Dɛn Nti na Ɛyɛ Nhoma a Ɛka Nnipa Ho Nsɛm?
11 Biribi foforo wɔ hɔ a ɛboa ma Bible mu nsɛm yɛ anigye. Ɛyɛ nhoma a ɛka nnipa ho nsɛm kɛse—nnipa ankasa—wɔn a wɔsom Onyankopɔn ne wɔn a wɔnsom no. Yɛkenkan wɔn suahu, wɔn amanehunu, ne wɔn anigye ho nsɛm. Yehu nea efii nneɛma a wɔpawee wɔ asetram mu bae no. Wɔde nsɛm a ɛtete saa no kaa ho ‘maa yɛn kyerɛkyerɛ.’ (Romafo 15:4) Yehowa nam saa asetram nsɛm ho nkyerɛkyerɛmu yi so kyerɛkyerɛ wɔ akwan a ɛka yɛn koma so. Susuw nhwɛso ahorow bi ho hwɛ.
12 Bible ka nnipa a wɔanni nokware, amumɔyɛfo mpo, ne nea ɛtoo wɔn ho asɛm. Wɔ saa kyerɛwtohɔ yi mu no, yehu subammɔne a wɔdaa no adi no, na ɛma ɛyɛ mmerɛw sɛ yɛbɛte ase. Sɛ nhwɛso no, mmara a etia nkontompo bɛn na ebetumi aka yɛn kɛse asen Yuda de no, bere a na ɔredi Yesu ho nkɔnkɔnsa no? (Mateo 26:14-16, 46-50; 27:3-10) Nsɛm a ɛtete sɛ eyi ka yɛn koma yiye, na ɛboa yɛn ma yehu su ahorow a ɛmfata na yɛpo.
13 Bible ka Onyankopɔn asomfo anokwafo pii ho asɛm nso. Yɛkenkan wɔn ahofama ne wɔn nokwaredi ho asɛm. Yehu su ahorow a ɛsɛ sɛ yenya na ama yɛatumi abɛn Onyankopɔn ho nhwɛso ahorow ankasa. Fa gyidi sɛ nhwɛso. Bible kyerɛkyerɛ gyidi mu, na ɛka sɛnea ɛho hia na ama yɛatumi asɔ Onyankopɔn ani ho asɛm kyerɛ yɛn. (Hebrifo 11:1, 6) Gyidi a wɔdaa no adi fann ho nhwɛso ahorow nso wɔ Bible mu. Susuw gyidi a Abraham daa no adi bere a ɔyɛe sɛ ɔde Isak rebɔ afɔre no ho hwɛ. (Genesis, ti 22; Hebrifo 11:17-19) Yɛnam kyerɛwtohɔ a ɛtete saa so nya “gyidi” asɛm no ho ntease foforo, na ɛma ɛyɛ mmerɛw sɛ yɛbɛte ase. Hwɛ sɛnea nyansa wom sɛ ɛnyɛ afotu kɛkɛ na Yehowa de ma yɛn sɛnea ɛbɛyɛ a yebenya su pa, na mmom ɔma yɛn ho nhwɛso ahorow nso!
14 Asetra mu osuahu ho kyerɛwtohɔ a ɛwɔ Bible mu no taa kyerɛkyerɛ yɛn biribi fa onipa kõ a Yehowa yɛ ho. Susuw nea yɛkenkan faa ɔbea bi a Yesu huu no asɔrefie hɔ ho no ho hwɛ. Bere a na Yesu te bɛn tow adaka no ho no, na ɔrehwɛ nkurɔfo a wɔde wɔn ntoboa regu mu no. Adefo pii bae “fi nea wɔwɔ na abu wɔn so no mu” bɛmaa bi. Nanso, Yesu gyen n’ani hwɛɛ okunafo hiani bi. Ná n’ayɛyɛde no yɛ “ntaapo abien a ɛbɛyɛ ɔban.” Na ɛyɛ dwetɛ sika ketewaa a aka a ɔwɔ. Yesu a ɔdaa Yehowa adwene a ɔwɔ wɔ nneɛma ho adi pɛpɛɛpɛ no kae sɛ: “Okunafo hiani yi de nea ɛdɔɔso abegu mu sen wɔn a wɔde bi beguu tow adaka no mu nyinaa.” Sɛnea saa nsɛm no kyerɛ no, nea ɔde guu mu no dɔɔso kyɛn afoforo a aka nyinaa de a wɔde guu mu a wɔaka abom.—Marko 12:41-44; Luka 21:1-4; Yohane 8:28.
15 So ɛnyɛ nea ɛho hia sɛ nnipa a wɔbaa asɔrefie hɔ saa da no nyinaa mu no, woyii okunafo yi kaa ne ho asɛm wɔ Bible mu? Yehowa nam saa nhwɛso yi so kyerɛkyerɛe sɛ ɔyɛ Onyankopɔn a ɔkyerɛ anisɔ. N’ani gye ho sɛ obegye yɛn ayɛyɛde a efi ɔkra nyinaa mu, ɛmfa ho nea sɛ wɔde toto afoforo de ho a ɛte biara no. Ɔkwan pa foforo biara nni hɔ a ɛsen eyi a Yehowa betumi afa so akyerɛ yɛn nokwasɛm yi!
Ade a Enni Bible no Mu
16 Sɛ wokyerɛw krataa kɔma wo dɔfo bi a, ɛnyɛ biribiara na wubetumi aka ho asɛm wɔ mu. Enti wode anidahɔ paw nsɛm a wobɛkyerɛw no. Saa ara na Yehowa kaa nnipa bi ne nsɛm bi a esisii ho asɛm wɔ N’asɛm mu. Nanso, wɔ kyerɛwtohɔ a ɛkyerɛkyerɛ nneɛma mu yi mu no, Bible no nkyerɛkyerɛ biribiara mu fefeefe bere nyinaa. (Yohane 21:25) Sɛ nhwɛso no, bere a Bible ka Onyankopɔn atemmu ho asɛm no, ebia ɛho nsɛm a ɛka no ntumi mmua yɛn asɛmmisa biara. Yehu Yehowa nyansa wɔ nneɛma a ɔnka ho asɛm wɔ N’asɛm mu no mpo mu. Ɔkwan bɛn so?
17 Ɔkwan a wɔfaa so kyerɛw Bible no sɔ nea ɛwɔ yɛn komam no hwɛ. Hebrifo 4:12 ka sɛ: “Onyankopɔn asɛm [anaa, nkrasɛm] wɔ nkwa, na ahoɔden wɔ mu, na ano yɛ nnam sen nkrante anofanu biara, na ehwirew mu kodu sɛ ɛpaapae ɔkra ne honhom . . . mu, na ɛyɛ koma nsusuwii ne adwene temmufo.” Bible mu nkrasɛm no hwirew yɛn mu, na ɛda yɛn nsusuwii ne adwene a yekura ankasa adi. Kyerɛwtohɔ a ɛnkyerɛkyerɛ nneɛma mu nkɔ akyiri no taa to wɔn a wɔde komaden kenkan na wonnya nea wɔpɛ no hintidua. Nnipa a wɔte saa no betumi agye Yehowa dɔ, nyansa, ne atɛntrenee ankasa a obu no ho kyim mpo.
18 Nea ɛne no bɔ abira no, sɛ yɛde koma pa sua Bible no yiye a, yebehu Yehowa sɛnea Bible mũ no nyinaa ka ne ho asɛm no. Enti, sɛ kyerɛwtohɔ pɔtee bi ma nsɛmmisa bi a yentumi nnya ho mmuae amonom hɔ ara sɔre a, ɛnhaw yɛn. Sɛ yɛbɛyɛ mfatoho a: Sɛ yɛrekeka biribi asisi anim de ayɛ biribi mfonini a, ebia mfiase no yentumi nhu esin pɔtee bi anaasɛ yentumi nhu sɛnea esin bi bɛhyɛ beae bi ma ayɛ yiye. Nanso, ebia na yɛadi kan ahyehyɛ pii a ɛbɛma yɛahu sɛnea mfonini no bɛyɛ no ani so. Saa ara na sɛ yesua Bible no a, yɛde nkakrankakra hu Onyankopɔn kõ a Yehowa yɛ, na yetumi hu no yiye. Sɛ mfiase no na yentumi nte kyerɛwsɛm bi ase anaa yenhu sɛnea ɛne Onyankopɔn nipasu hyia a, Bible no a yɛasua no ama yɛahu Yehowa ho nsɛm pii dedaw a ebetumi ama yɛahu sɛ Onyankopɔn dɔ ne n’atɛntrenee nni huammɔ da.
19 Enti sɛ yɛbɛte Onyankopɔn Asɛm ase a, ɛsɛ sɛ yɛde koma pa ne adwenemtew kenkan na yesua. So eyi nyɛ Yehowa nyansa kɛse no ho adanse? Nnipa a wɔwɔ nimdeɛ tumi kyerɛw nhoma a “anyansafo ne animdefo” nkutoo na wotumi te ase. Nanso, Onyankopɔn nyansa na wɔde bɛkyerɛw nhoma bi a gye wɔn a wɔwɔ koma pa nkutoo na wobetumi ate ase!—Mateo 11:25.
^ ***igw kr. 2 nky. 1-3 Asɛmmisa 1: Hena ne Onyankopɔn?***
“Na nnipa nhu sɛ wo a wo din de Yehowa no, wo nko ara ne Ɔsorosoroni, asase nyinaa so.”
Dwom 83:18 [Kratafa 783]
“Munhu sɛ Yehowa ne Nyankopɔn. Ɔno na ɔyɛɛ yɛn, na ɛnyɛ yɛn ankasa.”
Dwom 100:3 [Kratafa 795]
“Mene Yehowa; me din ne no. Na meremfa m’anuonyam mma obiara, na m’ayeyi nso, meremfa mma ahoni.”
Yesaia 42:8 [Kratafa 934]
^ ***my asɛm 1 Onyankopɔn Fi Ase Yɛ Nneɛma***
Asɛm 1
Onyankopɔn Fi Ase Yɛ Nneɛma
NNEƐMA pa a yɛwɔ nyinaa fi Nyankopɔn. Ɔno na ɔyɛɛ owia na yɛanya hann adekyee, ne ɔsram ne nsoromma na yɛanya kanea anadwo. Na Onyankopɔn yɛɛ asase ma yɛatra so.
Owia, ɔsram, nsoromma ne asase nyɛ nneɛma a edi kan a Onyankopɔn yɛe. Wunim ade a odii kan yɛe? Onyankopɔn dii kan yɛɛ nnipa a wɔte sɛ ɔno ankasa. Yentumi nhu saa nnipa yi, sɛnea yentumi nhu Nyankopɔn no. Bible mu no, wɔfrɛ saa nnipa yi abɔfo. Onyankopɔn yɛɛ abɔfo no ma wɔne no atra ɔsoro.
Ɔbɔfo a odi kan a Onyankopɔn yɛɛ no no yɛ soronko. Ɔne Onyankopɔn Ba a odi kan, na ɔne n’Agya yɛɛ adwuma. Ɔboaa Onyankopɔn ma ɔyɛɛ nneɛma foforo a aka nyinaa. Ɔboaa Onyankopɔn ma ɔyɛɛ owia, ɔsram, nsoromma ne yɛn asase yi nso.
Ná asase no te dɛn? Mfiase no na obiara rentumi ntra asase so. Na nsu nkutoo na ɛwɔ asase ani. Nanso na Onyankopɔn pɛ sɛ nnipa tra asase so. Enti ofii ase siesiee nneɛma maa yɛn. Dɛn na ɔyɛe?
Nea edi kan no, na asase hia hann. Enti Onyankopɔn maa owia hann hyerɛn baa asase so. Ɔyɛe sɛnea ɛbɛyɛ na adesae ne adekyee aba. Akyiri yi Onyankopɔn maa asase kesee fii nsu no ase puei.
Mfiase no na hwee nni asase no so. Ná ɛte sɛ mfonini a wuhu wɔ ha yi. Ná nhwiren anaa nnua anaa mmoa biara nni hɔ. Na mpataa biara nni ɛpo no mu mpo. Na nnwuma pii wɔ hɔ a ɛsɛ sɛ Onyankopɔn yɛ na asase yi ayɛ baabi a ɛyɛ fɛ a mmoa ne nnipa bɛtra.
Yeremia 10:12; Kolosefo 1:15-17; Genesis 1:1-10.
^ ***sn dwom 28 Dwom Foforo No***
Dwom 28
Dwom Foforo No
(Dwom 98)
1. To ayeyi dwom, To dwom fof’ro ma Nyankopɔn.
Ka nneɛma a Wayɛ Ne nea ɔrebɛyɛ.
Kamfo ne tumi; Nyankopɔn nkonimdifo no.
Obu atɛntrenee, N’atemmu nyinaa mu.
(NNYESO)
To dwom no!
To dwom fof’ro no bi!
To dwom no!
Yehowa yɛ Hene.
2. Fa anigye to Yɛn Nyankopɔn dwom fof’ro no!
Hyɛ ne din anuonyam; To n’ayeyi dwom no.
Ne dɔm kɛse no, Monto dwom mma yɛn Nyankopɔn.
Sanku ne abɛn nso, Monto n’ayeyi dwom.
(NNYESO)
To dwom no!
To dwom fof’ro no bi!
To dwom no!
Yehowa yɛ Hene.
3. Ma ɛpo nyinaa Nto n’ayeyi dwom fof’ro.
Abɔde nyinaa nso, Momma mo nne so bi.
Asase nyinaa, Nsubɔnten nso nyi n’ayɛ.
Asase so mmepɔw, Monto ayeyi dwom.
(NNYESO)
To dwom no!
To dwom fof’ro no bi!
To dwom no!
Yehowa yɛ Hene.
(Hwɛ Dw. 96:1; 149:1; Yes. 42:10 nso.)
^ ***snnw kr. 1 Ahennie no Redi Tumi—Ma Ɛmmra!***
Dwom 136
Ahennie no Redi Tumi—Ma Ɛmmra!
Twe bi:
• Nsɛm no Nkutoo
• Nea Biribiara Wom
(Adiyisɛm 11:15; 12:10)
1. Wofi tete yɛ Nyankopɔn;
Wowɔ hɔ daa nyinaa.
Wode Ahenni atim hɔ;
Kristo yɛ Ɔhene.
Wɔawo ɔs’ro Ahenni no;
Ɛbɛba asase so ha.
(NNYESOƆ)
Ahenni no wɔ hɔ.
Tumi no ayɛ Kristo dea.
Ɛde nhyira bɛba.
Ɛno ne yɛn anidaso.
2. Ɛnkyɛ Ɔbonsam befi hɔ;
Yebedi ah’rusi.
Ɔhaw atwa yɛn ho ahyia,
Yɛwɔ anidaso.
Wɔa wo ɔs’ro Ahenni no;
Ɛbɛba asase so ha.
(NNYESOƆ)
Ahenni no wɔ hɔ.
Tumi no ayɛ Kristo dea.
Ɛde nhyira bɛba.
Ɛno ne yɛn anidaso.
(Hwɛ Dan. 2:34, 35; 2 Kor. 4:18 nso.)
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn lug_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn ayr_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn umb_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn fao_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn eng_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn